ORDE do 22 de febreiro de 2010 pola que se regula a aplicación dos pagamentos directos á agricultura e á gandaría e das axudas ao desenvolvemento rural para a utilización sustentable das terras agrícolas no ano 2010.
CONSELLERÍA DO MEDIO RURAL — III. OUTRAS DISPOSICIÓNS — 26/02/2010

I
No marco do Regulamento (CE) 73/2009, do Consello, do 19 de xaneiro de 2009, polo que se establecen disposicións comúns aplicables aos réximes de axuda directa aos/ás agricultores/as no marco da política agraria común e se instauran determinados réximes de axuda aos/ás agricultores/as e polo que se modifican os Regulamentos (CE) 1290/2005, (CE) 247/2006, (CE) 278/2007 e se derroga o Regulamento 1782/2003, que materializa as modificacións aprobadas no marco da reforma a medio prazo da política agrícola común denominada recoñecemento médico, publicouse o Real decreto 1680/2009, do 13 de novembro, sobre a aplicación do réxime de pagamento único na agricultura e a integración de determinadas axudas agrícolas nel a partir do ano 2010.
Posteriormente, o Real decreto 66/2010, do 29 de xaneiro, sobre aplicación no ano 2010 e 2011 dos pagamentos directos á agricultura e á gandaría establece disposicións comúns aplicables aos réximes de axuda directa no marco da política agrícola común (PAC) para permitir unha transición suave ás novas normas de axuda específica.
II
O Real decreto 1680/2009 establece as bases para a integración no réxime do pagamento único dos sectores que se desligan totalmente en 2010 en España e que son os seguintes: a prima específica á calidade do trigo duro, os pagamentos por superficie dos cultivos herbáceos, a axuda ao oliveiral e os pagamentos por gando ovino e cabrún.
Así mesmo, o dito real decreto establece as condicións xerais que deben cumprir os/as agricultores/as para poderse acoller ao réxime de pagamento único, as normas de asignación dos dereitos da reserva nacional e as que regulan as cesións dos dereitos de pagamento único segundo o establecido no Regulamento (CE) 73/2009, do Consello.
Por outra banda, o Real decreto 66/2010, do 29 de xaneiro, define as características básicas de superficies, parcelas e formas para a xustificación dos dereitos de pagamento único, polo que é necesario regular a aplicación e xestión deste réxime en Galicia.
III
Para as axudas que aínda permanecen ligadas á produción tras a aplicación do recoñecemento médico aprobado por acordo na Conferencia Sectorial de Agricultura e Desenvolvemento Rural do 20 de abril de 2009, terase en conta tamén o establecido no Regulamento (CE) 1121/2009, da Comisión, do 29 de outubro de 2009, polo que se establecen as disposicións de aplicación do Regulamento (CE) 73/2009, do Consello, con respecto aos réximes de axuda aos/ás agricultores/as previstos nos seus títulos IV e V.
IV
No Regulamento (CE) 1122/2009, da Comisión, do 30 de novembro de 2009, establécense normas de desenvolvemento do Regulamento (CE) 73/2009, do Consello, no referido á condicionalidade, á modulación e ao sistema integrado de xestión e control nos réximes de axuda directa aos/ás agricultores/as establecidos por este último, e normas de desenvolvemento do Regulamento (CE) 1234/2007, do Consello, no referido á condicionalidade no réxime de axuda establecido para o sector vitivinícola.
Así mesmo, o Real decreto 486/2009, do 3 de abril, establece os requisitos legais de xestión e as boas condicións agrarias e ambientais que deben cumprir os/as agricultores/as que reciban pagamentos directos no marco da política agrícola común, os/as beneficiarios/as de determinadas axudas de desenvolvemento rural, e os/as agricultores/as que reciban axudas en virtude dos programas de apoio a reestruturación e reconversión e á prima por arrinca da viña.
A todas as axudas recollidas nesta orde seranlles de aplicación as disposicións relacionadas coa condicionalidade, polo que é necesario definir os aspectos específicos relativos a Galicia.
V
O Real decreto 2128/2004, do 29 de outubro, polo que se regula o Sistema de Información Xeográfica de Parcelas Agrícolas no Estado Español, en diante Sixpac, establece os criterios básicos que deben garantir o seu correcto funcionamento como ferramenta de obrigada utilización na xestión de axudas comunitarias, xa que é a base identificativa de parcelas obxecto de calquera tipo de axuda baseada na superficie.
A orde da anteriormente denominada Consellería de Política Agroalimentaria e Desenvolvemento Rural, do 24 de xaneiro de 2005, regulou entre outros temas a implantación do Sixpac en Galicia, é o Fondo Galego de Garantía Agraria (Fogga) o organismo responsable da súa explotación e mantemento, polo que se precisa determinar para o ano 2010 o tipo, lugar e prazo de presentación das alegacións e das solicitudes de modificación de determinada información contida nel.
VI
Por outra banda, o Regulamento (CE) 1698/2005, do Consello, do 20 de setembro de 2005, relativo ao desenvolvemento rural a través do Fondo Europeo Agrícola de Desenvolvemento Rural de Galicia, para o período 2007 a 2013, establece axudas destinadas a indemnizar os/as agricultores/as polas dificultades naturais en zonas distintas das de montaña.
No que atinxe a estas axudas, denominadas xenericamente indemnizacións compensatorias, o antedito Regulamento (CE) 1698/2005, exceptúa na súa derrogación do Regulamento (CE) 1257/1999, do Consello, do 17 de maio, sobre a axuda ao desenvolvemento rural a cargo do Fondo Europeo de Orientación e de Garantía Agrícola (Feoga), o artigo 13 letra a), o número 1 e os dous primeiros guións do número 2 do seu artigo 14, o artigo 15, os artigos 17 ao 20, o artigo 51 número 3 e o artigo 55 número 4, e a parte do anexo 1 que especifica os importes en virtude do artigo 15, número 3, é dicir, todas as disposicións relativas ás indemnizacións compensatorias.
Así mesmo, o Programa de desenvolvemento rural de Galicia 2007-2013, dentro do eixe nº 2 de mellora do ambiente e do ámbito natural, establece como unha das actuacións prioritarias o contrato de explotación sustentable (CES) para remunerar as funcións territoriais, sociais e ambientais que derivan de determinados sistemas agrícolas e gandeiros.
No contrato de explotación sustentable intégranse as axudas agroambientais e as axudas relativas ao benestar animal e compensarán os custos adicionais e as perdas de ingresos derivados do compromiso subscrito polo/a agricultor/a.
Por outra banda o Regulamento (CE) 1975/2006, da Comisión, do 7 de decembro de 2006, establece disposicións de aplicación do Regulamento (CE) 1698/2005, do Consello, no que respecta á aplicación dos procedementos de control e á condicionalidade en relación coas medidas de desenvolvemento rural.
No marco anterior, nesta orde estableceranse as bases e a convocatoria para acceder as ditas axudas no ano 2010 en Galicia.
VII
Ao amparo da normativa comunitaria aplicable, constituída basicamente polo Regulamento (CE) 1290/2005 do Consello, do 21 de xuño, desenvolvido polo Regulamento (CE) 885/2006 da Comisión, do 1 de xuño, e os reais decretos 327/2003, do 14 de marzo, e 521/2006, do 28 de abril, que regulan o réxime dos organismos pagadores e de coordinación dos fondos europeos agrícolas, o Fondo Galego de Garantía Agraria (Fogga) é o organismo pagador dos gastos financiados polo Fondo Europeo Agrícola de Garantía (Feaga) e polo Fondo Europeo Agrícola de Desenvolvemento Rural (Feader) nesta comunidade autónoma, segundo o disposto no Decreto 155/2006, do 7 de setembro, e é autorizado pola autoridade competente mediante a orde da Consellería do Medio Rural do 4 de outubro de 2007 (DOG nº 196, do 9 de outubro).
Ademais, o devandito organismo, creado pola Lei 7/1994, do 29 de decembro, coa denominación actual establecida pola disposición adicional quinta da Lei 7/2002, do 27 de decembro, ten atribuídas, entre outras, as competencias para a xestión das accións derivadas da política agrícola común (PAC), o que se desprende tamén do disposto no Decreto 128/1996, do 14 de marzo (DOG nº 66, do 2 de abril), que desenvolve a Lei 7/1994.
VIII
A Lei 9/2007, do 13 de xuño, de subvencións de Galicia, establece no artigo 10, relativo aos requisitos para obter a condición de beneficiario, no número 2.c) que non poderán obter a dita condición, salvo que pola natureza da subvención se exceptúe pola súa normativa reguladora, entre outros, os que non se atopen ao corrente no cumprimento das obrigas tributarias ou fronte á Seguridade Social ou teñan pendente de pagamento algunha débeda coa Administración pública da comunidade autónoma, nos termos nos que regulamentariamente se determinen.
Por outra banda, a Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010, no artigo 48, relativo a obrigas dos/as beneficiarios/as das axudas e subvencións, no seu número 1.ñ), establece que quedan exentas das ditas obrigas as axudas que se conceden con carácter de compensación ou indemnización.
Os pagamentos á agricultura e á gandaría previstos no título II teñen o carácter de pagamentos compensatorios derivados da reforma da política agrícola común do ano 1992, en relación coas organizacións comúns de mercado de produtos agrícolas que, co obxectivo de aproximar os prezos comunitarios aos do mercado mundial e compensar as perdas de ingresos causadas pola redución dos prezos institucionais, estableceu un pagamento compensatorio para os/as agricultores/as en cada sector. Así, no caso dos cultivos herbáceos estableceuse mediante o Regulamento (CEE) 1765/1992, do Consello, do 30 de xuño, polo que se establece un réxime de apoio aos/ás produtores/as de determinados cultivos herbáceos, e no da carne de vacún mediante o Regulamento (CEE) 2066/1992, do Consello, do 30 de xuño, que modifica o Regulamento (CEE) 805/1968, polo que establece a organización común de mercados no sector da carne de bovino.
Unha parte importante destas axudas, con base en criterios históricos por percepción de importes compensatorios por estes conceptos en campañas de referencia, integrouse no pagamento único por explotación, manténdose unha pequena porcentaxe ligada á actividade produtiva.
Así mesmo, as axudas previstas no título III teñen o carácter de pagamentos compensatorios, ben pola zona en que exercen a actividade os/as agricultores/as no caso das indemnizacións compensatorias ou ben como compensación dos custos adicionais e das perdas de ingresos derivados do compromiso do/a agricultor/a en relación co contrato de explotación sustentable polo sistema de produción agrícola ou gandeiro adoptado para a mellora do ambiente e do ámbito natural.
Considérase, polo tanto, que as subvencións reguladas por esta orde deben considerarse incluídas no número 1.ñ) do artigo 48 da Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010, non tendo os/as beneficiarios/as obriga de achegar os xustificantes de estar ao corrente no cumprimento das obrigas tributarias ou fronte á Seguridade Social ou de non ter pendente de pagamento ningunha débeda coa Administración pública da comunidade autónoma.
IX
Para conseguir unha maior eficiencia nos controis da admisibilidade e condicionalidade das axudas e coa intención de facilitarlles aos/ás agricultores/as a tramitación das axudas recollidas nesta orde, establécese unha solicitude unificada de axudas que inclúe as axudas directas á agricultura e á gandaría e as axudas ao desenvolvemento rural para a utilización sustentable das terras agrarias.
Así mesmo, prevese a utilización das novas tecnoloxías da información e da comunicación e a colaboración de entidades financeiras e outras relacionadas cos servizos ao sector agrario que asinasen un convenio para o efecto, para que estas se encarguen da mecanización de diversos aspectos relacionados coas solicitudes de axuda, facilitándolles aos/ás interesados/as a súa presentación.
Por outra banda, o Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, ten por obxecto o impulso das novas tecnoloxías da información na tramitación administrativa e a simplificación da documentación que deberán presentar os/as interesados/as nos procedementos cuxa tramitación e resolución corresponde á Administración da Comunidade Autónoma de Galicia, aos seus organismos e demais entes públicos autónomos, coa finalidade de conseguir unha administración máis áxil, máis accesible e con mellores servizos para os/as cidadáns/ás.
Neste marco, e para a solicitude de pagamentos regulados por esta orde, é desexable e supón tamén unha simplificación na xestión que coa presentación da solicitude de axuda non se exixa a fotocopia do documento nacional de identidade.
X
De acordo con todo o exposto, sen prexuízo da aplicabilidade directa da normativa comunitaria e estatal correspondente que se transcribe en parte para unha maior operatividade, a razón desta orde é definir as normas de aplicación e o procedemento para a asignación de dereitos de axuda provisionais e definitivos do réxime de pagamento único derivados do chequeo médico, para a solicitude destes dereitos da reserva nacional e a súa cesión e para a tramitación e concesión das axudas directas á agricultura e á gandaría, das axudas de desenvolvemento rural para a utilización sustentable de terras agrarias, así como doutras primas gandeiras, dentro dunha solicitude unificada no ano 2010. Determínase a súa imputación económica con cargo aos orzamentos de gastos do Fogga para o ano 2010 e establécese o procedemento para a tramitación de solicitudes de modificacións puntuais ao Sixpac en Galicia no ano 2010.
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia, e facendo uso das facultades que me confire a Lei 1/1983, do 22 de febreiro, reguladora da Xunta e da súa Presidencia,
DISPOÑO:
Título I
Disposicións xerais
Capítulo I
Obxecto, solicitudes de axuda e definicións
Artigo 1º.-Obxecto e ámbito.
1. Pagamentos directos á agricultura e á gandaría.
De acordo co Regulamento (CE) 73/2009 do Consello, do 19 de xaneiro de 2009, DOUE nº L 30/16, do 31 de xaneiro, polo que se establecen as disposicións comúns aplicables aos réximes de axuda directa aos/ás agricultores/as no marco da política agrícola común e se instauran determinados réximes de axudas aos/ás agricultores/as e polo que se modifican os Regulamentos (CE) 1290/2005, (CE) 247/2006, (CE) 378/2007 e se derroga o Regulamento (CE) 1782/2003, e coas disposicións comunitarias e estatais de desenvolvemento e aplicación deste, esta orde regula os elementos e procedementos para a aplicación de determinados réximes de axuda comunitarios, así como a solicitude das axudas correspondentes polos/as agricultores/as da Comunidade Autónoma de Galicia e que se indican a continuación:
1.1. Os procedementos para a xestión de dereitos do réxime do pagamento único (RPU), no marco do Real decreto 1680/2009, do 13 de novembro, e que comprende:
a) A asignación de dereitos de axuda dos sectores que se desligan.
b) A solicitude de dereitos da reserva nacional.
c) As comunicacións de cesión de dereitos.
1.2. O procedemento para a solicitude, tramitación e concesión aos/ás titulares de explotacións agrarias dos seguintes réximes de axuda comunitarios para o ano 2010, no marco do Real decreto 66/2010, do 29 de xaneiro:
a) Pagamento único para os/as titulares de dereitos segundo o establecido no artigo 3 do Real decreto 1680/2009, do 13 de novembro, sobre aplicación do réxime de pagamento único na agricultura e a integración de determinadas axudas nel, de acordo co capítulo II do título II desta orde.
b) Réximes de axuda por superficie contidos no capítulo III do título II.
c) Réximes de axuda por gando vacún contidos no capítulo IV do título II.
d) Pagamentos adicionais por aplicación do artigo 69 do Regulamento (CE) 1782/2003, do Consello, do 29 de setembro, polo que se establecen disposicións comúns aplicables aos réximes de axuda directa no marco da política agrícola común, contidos no capítulo V do título II.
e) Axudas específicas aos/ás produtores/as por aplicación do artigo 68 do Regulamento (CE) 73/2009, do Consello, do 19 de xaneiro, contidos no capítulo VI do título II.
1.3. Así mesmo, esta orde regula a aplicación en Galicia do sistema integrado de xestión e control de determinados réximes de axuda comunitarios, de acordo co previsto no Regulamento 73/2009 ,do Consello, do 19 de xaneiro, e co Regulamento 1122/2009, da Comisión, do 30 de novembro.
2. Axudas ao desenvolvemento rural para a utilización sustentable das terras agrarias.
No marco do eixe 2 para a mellora do ambiente e do medio rural do Programa de Desenvolvemento Rural de Galicia para o período 2007-2013, regúlase no título III desta orde a solicitude, tramitación e concesión, en réxime de concorrencia competitiva, das seguintes axudas:
2.1. A indemnización compensatoria de zonas de montaña e outras zonas con dificultades, distintas das de montaña, conforme os artigos 36 letra a), incisos i) e ii) e 37, do Regulamento (CE) 1698/2005, así como aos artigos 17 a 20 do Regulamento (CE) 1257/1999.
2.2. As axudas agroambientais e axudas relativas ao benestar dos animais establecidas nos incisos iv) e v) da letra a) do artigo 36 do Regulamento (CE) 1698/2005, no marco do contrato de explotación sustentable (CES).
3. Tamén se establece, en relación co Sistema de Información Xeográfica de Parcelas Agrícolas (Sixpac), o tipo, lugar e prazo para a presentación das alegacións e solicitudes de modificacións de certa información contida nel.
4. Así mesmo, de acordo co previsto no Real decreto 486/2009, do 3 de abril, polo que se establecen os requisitos legais e de xestión e as boas condicións agrarias e ambientais que deben cumprir os/as agricultores/as que reciban pagamentos directos no marco da política agrícola común, os/as beneficiarios/as de determinadas axudas de desenvolvemento rural e os/as agricultores/as que reciban axudas en virtude dos programas de apoio á reestruturación e reconversión e á prima por arrinca de viñedo, establécense os requisitos legais de xestión e as boas condicións agrarias e ambientais que deberán cumprir os/as solicitantes das axudas con relación á condicionalidade, así como o sistema de control e aplicación de reducións e exclusións.
5. Para os efectos do disposto nesta orde, para que unha explotación agraria se considere situada en Galicia deberá encontrarse nunha das dúas situacións seguintes:
a) No caso de que o/a produtor/a presente unha solicitude de axuda baseada na superficie, cando a maior parte da superficie da explotación se atope nesta comunidade autónoma.
b) Nos demais casos, cando o maior número de animais se atope en Galicia.
Artigo 2º.-Solicitudes.
Os/as agricultores/as que desexen obter no ano 2010 algunha ou algunhas das axudas citadas no artigo 1º, punto 1.2, xa sexan do réxime do pagamento único, dos restantes réximes de axuda ou de varios deles, ou as citadas no artigo 1º, punto 2, deberán presentar, conforme o previsto no artigo seguinte, unha solicitude unificada na que se relacionen a totalidade das parcelas agrícolas da explotación.
Artigo 3º.-Modelos de solicitude, documentación e lugar de presentación.
1. Solicitude unificada.
1.1. Os/as agricultores/as interesados/as en obter a axuda do réxime de pagamento único, a prima ás proteaxinosas, a prima por vaca nutriz, a prima por sacrificio de vacún de animais sacrificados en España, os pagamentos adicionais por aplicación do artigo 69 do Regulamento (CE) 1782/2003, as axudas específicas por aplicación do artigo 68 do Regulamento (CE) 73/2009 ou as axudas ao desenvolvemento rural para a utilización sustentable das terras agrarias, deberán presentar unha solicitude de acordo cos modelos do anexo 1.
1.2. As solicitudes dirixiranse ao director do Fogga. As realizadas en papel, así como calquera complemento ás rexistradas telematicamente conforme o punto seguinte, poderán presentarse na oficina agraria comarcal correspondente ao enderezo do/a interesado/a ou mediante calquera dos sistemas de presentación previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
1.3. As solicitudes de axudas integradas na solicitude unificada poderán ser formalizadas polos/as interesados/as utilizando o acceso habilitado polo Fogga a través do enderezo web
http://www.xunta.es/servicios/ e de acordo co establecido nas ordes da Consellería de Presidencia
, Administracións Públicas e Xustiza, do 24 de novembro de 2006, do 28 de decembro de 2007, e do 5 de febreiro de 2010 polas que se desenvolve o Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao/á cidadán/á.
Sen prexuízo do anterior, a presentación por vía telemática poderá efectuarse a través das entidades colaboradoras asinantes dun convenio para o efecto co Fogga, sempre que se acredite no expediente a representación para a devandita presentación telemática.
Para estes efectos, o/a agricultor/a que o desexe facilitaralle á entidade colaboradora o seu NIF/CIF/NIE e a clave de identificación persoal que lles comunica o Fogga aos/ás interesados/as.
1.4. A solicitude deberá ser asinada en papel ou telematicamente polo/a titular da explotación ou polo/a representante acreditado/a e deberá ir acompañada da documentación que se requira en cada caso segundo se recolle no anexo 1.
Para os efectos do artigo 23.1º do Regulamento (CE) 1122/2009, considéranse contratos ou declaracións e outros documentos ou xustificantes constitutivos de admisibilidade da axuda de que se trate, segundo o previsto nos artigos 12 e 13 do citado regulamento, os especificados como tales no anexo 1.
O resto da documentación non considerada como elemento constitutivo da solicitude será exixible, de ser o caso, en aplicación do artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Solicitude doutras primas por sacrificio de gando vacún.
Para a prima ao sacrificio de gando vacún correspondente a animais non sacrificados en España e sacrificados no interior da Unión Europea e para os exportados vivos a un país terceiro poderase presentar máis dunha solicitude ao longo do ano, de acordo cos modelos dos anexos 2 a) e 2 b), respectivamente.
As solicitudes deberán ser asinadas polo/a titular da explotación ou a persoa debidamente autorizada por el/ela no seu nome.
Coas solicitudes achegaranse os documentos indicados nos anexos 2 a) e 2 b).
3. De acordo co establecido no artigo 2 do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, non será exixible a fotocopia do documento nacional de identidade nin do documento de identificación de estranxeiros/as sempre que o/a solicitante preste o seu consentimento para que o órgano xestor poida realizar a consulta por medio telemático ao servizo horizontal de acceso ao sistema de verificación de datos de identidade do Ministerio de Administracións Públicas que, para tal fin, estableza o departamento competente en materia de xestión da Administración electrónica.
No caso de que o/a interesado/a non prestase o dito consentimento para a comprobación dos datos, poderáselle exixir que presente a fotocopia do documento de identidade correspondente.
4. Tampouco será exixible a documentación xustificativa de ter a condición de profesional da agricultura se o/a solicitante autoriza o Fogga para solicitar directamente da Axencia Estatal de Administración Tributaria ou da Tesouraría Xeral da Seguridade Social a certificación ou información suficiente que xustifique tal circunstancia.
Artigo 4º.-Contido da solicitude única no relativo á declaración de superficies.
1. Na parte correspondente á declaración de superficies da solicitude única deberán relacionarse a totalidade das parcelas agrícolas e das superficies forraxeiras da explotación, que incluirán todas as utilizacións presentes nela.
2. Para cada parcela agrícola deberá indicarse no impreso PA do anexo 1:
a) As referencias identificativas, que serán as alfanuméricas correspondentes ao recinto ou recintos Sixpac (ou de concentración parcelaria, segundo o anexo 12, nos supostos previstos no número 2 do artigo 11º desta orde) que, en todo ou en parte, constitúen a correspondente parcela agrícola, constituídas por provincia, concello, zona, polígono, parcela e recinto, así como a superficie total do recinto e a superficie sementada que corresponde á parcela agrícola, en hectáreas con dous decimais, e o nome do predio ou lugar, se é o caso.
No que atinxe ás superficies forraxeiras de montes veciñais en man común ou semellantes utilizadas conxuntamente por varios/as produtores/as, anotaranse só as referencias catastrais de provincia e concello relativas á situación dos distintos recintos ou parcelas, con indicación expresa do nome e, se é o caso, do código do monte veciñal ou similar, a superficie forraxeira de uso en común total do monte e a superficie utilizada polo/a solicitante.
b) O produto cultivado e o grupo de cultivo a que pertence, indicando tamén a variedade cando se trate de pastos permanentes (segundo a definición dada no artigo 10.1º.e) tal como se especifica no anexo 11 desta orde.
O/a solicitante diferenciará mediante o código de grupo de cultivo as diferentes axudas por superficies correspondentes ao título IV do Regulamento (CE) 73/2009, do Consello, do 19 de xaneiro, que se solicitan en cada parcela agrícola. En particular, diferenciará se a parcela agrícola debe ser tida en conta como superficie forraxeira para os efectos de carga gandeira ou se solicita axuda do réxime específico das proteaxinosas ou a axuda específica do programa nacional para a calidade dos legumes ou se trata doutras utilizacións.
c) O sistema de explotación: secaño ou regadío.
d) Se a parcela se debe ter en conta para xustificar dereitos de pagamento único.
e) Se a parcela se debe considerar para os efectos da solicitude de indemnización compensatoria.
f) Se a parcela se debe considerar para os efectos da solicitude das axudas agroambientais previstas no CES.
Artigo 5º.-Modificación das declaracións de superficies e os seus requisitos.
1. De acordo co establecido no artigo 14 do Regulamento 1122/2009, da Comisión, e sen prexuízo do disposto no parágrafo 3 deste artigo, unha vez finalizado o prazo para a presentación das solicitudes de axudas por superficie, as parcelas agrícolas que aínda non se declarasen na solicitude poderán engadirse a esta e poderán introducirse cambios relativos á utilización ou ao réxime de axuda, sempre que se cumpran os requisitos fixados nas normas sectoriais aplicables ao réxime de axuda correspondente.
2. A adición de parcelas agrícolas ou as modificacións introducidas de conformidade co parágrafo 1 comunicaránselle por escrito ao servizo territorial do Fogga, como moi tarde, o 31 de maio de 2010.
3. Non obstante, cando o Fogga informe o/a produtor/a da existencia de irregularidades na súa solicitude de axuda ou cando lle manifeste a súa intención de levar a cabo un control sobre o terreo e este control poña de manifesto a existencia de irregularidades, non se autorizarán as adicións nin os cambios recollidos nos parágrafos 1 e 2 respecto das parcelas agrícolas afectadas pola irregularidade.
4. As modificacións das solicitudes recollidas neste artigo presentaranse de acordo co modelo de impreso indicado no anexo 6.
Artigo 6º.-Límites mínimos por solicitude.
1. A superficie mínima por solicitude para cada un dos réximes específicos da prima ás proteaxinosas, pagamento específico ao cultivo de arroz, a axuda para as sementes e a axuda transitoria a tomates destinados á transformación do título IV do Regulamento (CE) 73/2009, do Consello, do 19 de xaneiro, será de 0,3 hectáreas.
2. Para o réxime de axuda aos froitos de casca, algodón ou o réxime de pagamento único, a superficie mínima será de 0,1 hectáreas.
3. Non se concederán pagamentos directos aos/ás agricultores/as cuxo importe total de pagamentos directos solicitados ou resultantes antes de aplicar reducións ou exclusións sexa inferior a 100 euros.
Artigo 7º.-Compatibilidade do réxime de axuda por superficie.
1. As parcelas declaradas para xustificar os dereitos de axuda do réxime de pagamento único poden utilizarse para as actividades agrarias expresadas no artigo 42, relativo á utilización agraria das terras. Polo tanto, o pagamento do dito réxime é compatible cos pagamentos ligados derivados dos réximes correspondentes ás utilizacións permitidas.
2. Nun ano dado non poderá presentarse respecto a unha parcela agrícola máis dunha solicitude de pagamento por superficie en virtude dun réxime financiado de conformidade coa letra c) do número 1 do artigo 3 do Regulamento (CE) 1290/2005, do Consello, do 21 de xuño de 2005, sobre o financiamento da política agrícola común e o artigo 3 do Regulamento (CE) 73/2009, do 19 de xaneiro.
Artigo 8º.-Prazo de presentación e de admisión de solicitudes.
1. O prazo para a presentación da solicitude unificada empezará o día 1 de febreiro e finalizará o día 30 de abril de 2010.
2. Ademais do anterior, as solicitudes de primas ao sacrificio de vacún de animais sacrificados noutro Estado membro da Unión Europea ou exportados vivos a países terceiros, presentaranse dentro dos seguintes períodos:
a) No prazo indicado no punto 1.
b) Do 1 ao 30 de xuño de 2010.
c) Do 1 ao 30 de setembro de 2010.
d) Do 1 de decembro do ano 2010 ao 15 de xaneiro de 2011.
O ano do sacrificio ou o da exportación determinará o ano de imputación dos animais que sexan obxecto dunha solicitude de prima por sacrificio.
No caso de solicitudes de primas por sacrificio de vacún, o/a produtor/a deberá presentar solicitude única con declaración de superficies, no caso de que as teña no período xeral de presentación de solicitude, aínda que non solicite pagamento único nin outras primas.
3. Non obstante o disposto nos números anteriores, admitiranse solicitudes de axuda ata 25 días naturais seguintes á data de finalización do prazo establecido, caso en que a excepción dos casos de forza maior e circunstancias excepcionais, os importes se reducirán un 1 por cento por cada día hábil en que se supere a dita data. Se o atraso é superior a 25 días naturais a solicitude considerarase inadmisible.
4. No caso de que a finalización do prazo de presentación dunha solicitude de pagamento ou de xustificantes, contratos ou declaracións en relación coa dita solicitude ou de que a finalización do prazo para modificar a solicitude coincida cun día festivo, un sábado ou un domingo, considerarase que a finalización do prazo é o primeiro día hábil seguinte.
Artigo 9º.-Cláusula de anti-elusión.
Sen prexuízo de calquera disposición específica contida en réximes de axuda concretos, non se efectuará pagamento ningún a un/unha beneficiario/a cando se demostre que este/a creou artificialmente as condicións requiridas para a concesión de tales pagamentos para obter unha vantaxe contraria aos obxectivos do réxime de axuda.
Artigo 10º.-Definicións.
Ademais doutras definicións establecidas na normativa estatal e comunitaria, serán de aplicación a esta orde as seguintes:
1. Definicións relativas ao réxime do pagamento único e outros réximes de axuda directa á agricultura e á gandaría:
a) Pagamento ligado: pagamento directo subordinado á produción dun produto específico.
b) Agricultor/a: a persoa física ou xurídica ou agrupación de persoas físicas ou xurídicas, con independencia da forma xurídica da agrupación ou dos seus membros, cuxa explotación se atope no territorio español e que exerza unha actividade agraria.
c) Explotación: o conxunto de unidades de produción administradas por un/unha mesmo/a agricultor/a, en cada campaña, que se atopen no territorio español.
d) Utilización: a utilización que se faga da superficie en termos de tipo de cultivo, cuberta vexetal ou a ausencia destes.
e) Pastos permanentes: as terras utilizadas para o cultivo de gramíneas ou outras forraxes herbáceas, xa sexan naturais (espontáneas) ou cultivadas (sementadas), e non incluídas na rotación de cultivos da explotación durante cinco anos ou máis, excluídas as terras retiradas de conformidade coa normativa comunitaria.
f) Parcela agrícola: superficie de terra continua en que un/unha só/sóa agricultor/a cultiva un único produto.
g) Parcela Sixpac: superficie continua de terreo cunha referencia alfanumérica única representada graficamente no Sistema de Información Xeográfica de Parcelas Agrícolas.
h) Recinto Sixpac: cada unha das superficies continuas de terreo dentro dunha parcela Sixpac cun uso agrícola único dos definidos no Sixpac.
i) Réximes de axuda por superficie: o réxime do pagamento único e todos os réximes de axuda establecidos no título IV do Regulamento (CE) 1782/2003, do Consello, do 29 de setembro, excepto os establecidos nas seccións 10 e 11 do capítulo 1.
j) Réximes de axuda por gando vacún: os réximes de prima por vaca nutriz e prima por sacrificio, previstos na sección 11 do capítulo I do título IV do Regulamento (CE) 73/2009, do Consello, do 19 de xaneiro.
k) Pagamentos adicionais: os pagamentos nos sectores do algodón da remolacha e da cana de azucre, e do gando vacún de carne e leite, por aplicación do artigo 69 do Regulamento (CE) 1782/2003, do Consello, do 29 de setembro.
l) Axudas específicas: medidas específicas de axuda aos/ás agricultores/as e aos/ás gandeiros/as, por aplicación do artigo 68 do Regulamento (CE) 73/2009, do Consello, do 19 xaneiro.
m) Superficie forraxeira: a superficie da explotación, incluídas as superficies utilizadas en común e as que estean dedicadas a un cultivo mixto, dispoñible durante todo o ano natural para a cría de bovinos, ovinos e cabrúns, en relación ao disposto no sistema integrado de xestión e control previsto no Regulamento (CE) 73/2009, do Consello, do 19 de xaneiro.
Non se contabilizarán nesta superficie:
-As construcións, os bosques, os corgos e os camiños.
-As superficies que se empreguen para outros cultivos beneficiarios dun réxime de axuda comunitario ou que se utilicen para cultivos permanentes ou hortícolas.
-As superficies ás que se lles aplique o réxime de apoio fixado para os/as produtores/as de determinados cultivos herbáceos, utilizadas para o réxime de axuda para as forraxes desecadas ou obxecto dun programa nacional ou comunitario de retirada de terras.
n) Período de retención: o período durante o cal un animal polo que se presentou unha solicitude de axuda debe manterse na explotación.
o) Vaca nutriz: a vaca que pertenza a unha raza cárnica ou que proceda dun cruzamento con algunha desas razas que forme parte dun rabaño que estea destinado á cría de xatos para a produción de carne.
p) Xovenca: o bovino femia a partir de oito meses de idade que non pariu aínda.
q) Ovella: toda femia de especie ovina que pariu polo menos unha vez, ou que ten como mínimo un ano en 1 de xaneiro do ano de presentación da solicitude unificada.
r) Cabra: toda femia de especie cabrúa que pariu polo menos unha vez, ou que ten como mínimo un ano en 1 de xaneiro do ano de presentación da solicitude unificada.
s) Actividade agraria: a produción, a cría ou o cultivo de produtos agrarios con inclusión da colleita, a muxidura, a cría de animais e o mantemento de animais a efectos agrícolas, ou o mantemento da terra en boas condicións agrarias e ambientais de acordo co disposto no artigo 6 do Regulamento (CE) 73/2009, do 19 de xaneiro.
t) Código NC: código de nomenclatura combinada establecido no Regulamento (CEE) 2658/1987, do Consello, do 23 de xullo, relativo á nomenclatura arancelaria e estatística e ao arancel aduaneiro común.
u) Profesional da agricultura: tal e como se define no artigo 16 da Lei 45/2007, do 13 de decembro, para o desenvolvemento sustentable do medio rural, é a persoa física titular dunha explotación agrícola gandeira ou forestal, que requira un volume de emprego de polo menos media unidade de traballo agrario e que obteña, como mínimo, o 25 por cento da súa renda de actividades agrarias ou complementarias. Así mesmo, presumirase que ten a condición de profesional da agricultura o/a titular dunha explotación agrícola, gandeira ou forestal dado/a de alta no sistema especial para traballadores/as por conta propia agrarios/as do réxime especial dos/as traballadores/as por conta propia ou autónomos/as, así como os/as encadrados/as no dito réxime pola súa actividade agraria. Tamén terán a consideración de profesional da agricultura, as entidades asociativas agrarias titulares de explotacións agrícolas, gandeiras ou forestais que requiran un volume de traballo de polo menos unha unidade de
traballo anual.
2. Definicións correspondentes ás axudas ao desenvolvemento rural.
Ademais das definicións das letras b), d), e), f), g), h), m) e u) do punto 1, teranse en conta as seguintes.
a) Titular de explotación: a persoa física, xurídica ou grupo de persoas físicas ou xurídicas que exercen a actividade agraria, organizando os bens e dereitos integrantes da explotación, con criterios empresariais e asumindo o risco e responsabilidade civil, social e fiscal que poidan derivar da xestión da explotación.
b) Agricultor/a a título principal: o/a agricultor/a profesional que obteña, polo menos, o 50% da súa renda da actividade agraria exercida na súa explotación e cuxo tempo de traballo dedicado a actividades non relacionadas coa explotación sexa inferior á metade do seu tempo de traballo total.
c) Agricultor/a mozo/a: para os efectos destas axudas, entenderase por agricultor/a mozo/a a persoa que teña unha idade comprendida entre os dezaoito e os corenta anos e exerza ou pretenda exercer a actividade agraria, no momento da solicitude.
d) Agricultor profesional: a persoa física que sendo titular dunha explotación agraria obteña ao menos o 50% da súa renda total de actividades agrarias ou outras actividades complementarias, sempre e cando a parte de renda procedente directamente da actividade agraria non sexa inferior ao 25% da súa renda total e o volume de emprego dedicado a actividades agrarias ou complementarias sexa igual ou superior á metade dunha unidade de traballo agrario.
e) Carga gandeira: relación entre o número de UGM e as hectáreas de superficie con aproveitamento forraxeiro da explotación, incluídas as de aproveitamento comunal ás que teña dereito.
Dentro das axudas a produtores/as agrarios/as que establezan métodos de produción respectuosos co ambiente e de conservación da paisaxe, só se comprobará que a carga gandeira non supera o valor máximo establecido naquelas solicitudes que conteñan algunha axuda das subseccións gandeiras.
f) Explotación agraria: o conxunto de bens e dereitos organizados empresarialmente polo/a seu/súa titular no exercicio da actividade agraria, primordialmente con fin de mercado e que constitúe, en si mesma, unha unidade técnico-económica.
g) Explotacións agrarias prioritarias: as explotacións agrarias familiares e as asociativas que estean cualificadas como prioritarias, conforme a Lei 19/1995, do 4 de xullo, de modernización de explotacións agrarias.
h) Módulo base: a cantidade que haberá que pagar na indemnización compensatoria por hectárea de superficie indemnizable.
i) Pastos comunais: parcelas de pasto permanente que son aproveitadas en común polos/as gandeiros/as con dereitos de uso para os/as cales a declaración na solicitude única de axudas só se pode realizar a partir das superficies teóricas resultantes da súa adxudicación.
j) Renda de referencia: indicador relativo aos salarios brutos non agrarios en España. A súa contía establécese anualmente en función dos datos publicados polo Instituto Nacional de Estatística.
k) Solicitude de pagamento: a solicitude anual que contén a definición dos elementos que dan dereito ao pagamento da axuda correspondente a unha campaña determinada.
l) Superficie agrícola útil (SAU): de acordo coa definición establecida na Decisión 2000/115/CE da Comisión, do 24 de novembro de 1999, enténdese como tal o conxunto da superficie de terras arables, as pradarías e pastos permanentes, as terras dedicadas a cultivos permanentes e as hortas familiares utilizadas pola explotación en réxime de propiedade, arrendamento, parzaría ou título gratuíto. As superficies con nogueiras e castiñeiros destinados principalmente á produción frutícola terán a consideración de SAU, non así as sebes nin as cortinas cortaventos de arboredo, que serán consideradas superficies forestais.
m) Superficie indemnizable: a superficie resultante da aplicación dos coeficientes redutores a cada categoría de aproveitamento nas superficies declaradas en zona desfavorecida.
n) Unidade de gando maior (UGM): os touros, vacas e outros animais da especie bovina de máis de dous anos e os équidos de máis de seis meses. Para outras idades ou especies de gando establécese a seguinte equivalencia:
1. Os bovinos de seis meses a dous anos equivalen a 0,6 UGM.
2. Os bovinos de menos de seis meses equivalen a 0,4 UGM.
3. Cada animal da especie ovina e cabrúa excepto años e cabritos equivale a 0,15 UGM.
4. Gando porcino:
-Unha porca de cría equivale a 0,5 UGM.
-Outros animais da especie porcina equivalen a 0,3 UGM.
5. Avicultura: outras aves de curral distintas das poñedoras: 0,003 UGM.
p) Unidade de traballo agrario (UTA): de acordo coa Lei 19/1995, de modernización das explotacións agrarias, unha UTA é o traballo efectuado por unha persoa dedicada a tempo completo durante un ano á actividade agraria.
q) Aves de curral para a produción de carne: animais de especie Gallus domesticus criados ou mantidos en cativerio como aves de cría ou de explotación para a produción de carne.
r) Explotación avícola de carne: calquera instalación, construción ou, no caso das explotacións ao aire libre, calquera lugar utilizado para a cría ou tenza de aves de curral para produción de carne.
s) Unidade mínima de cultivo agroambiental (UMCA): a referencia para determinar a superficie agroambiental a partir da cal os custos totais unitarios tenden a diminuír conforme medra o número de hectáreas cultivadas. A superficie agraria da UMCA será de 20 hectáreas para os efectos de calcular o importe da prima agás para a apicultura ecolóxica que será de 25 ha e para a apicultura para a mellora da biodiversidade en zonas fráxiles que será de 300 hectáreas.
3. Definicións relativas á condicionalidade.
a) Solo saturado: aquel solo no que todos os seus poros están cheos de auga.
b) Socalco de retención: muro de pedra seca, os ribazos provistos de vexetación herbácea, arbustiva ou arbórea, os socalcos ou gabias de contorno no caso de labra a nivel e as barreiras vivas vexetais perpendiculares á pendente que, mediante o control de escorremento, protexen o solo da erosión.
c) Labrar a terra: remover o terreo de cultivo mediante útiles mecánicos.
d) Pendente: a inclinación media do terreo calculada nun recinto Sixpac a partir dun modelo dixital de elevacións, composto por unha malla de puntos cunha equidistancia entre estes dun máximo de 20 metros e unha precisión similar á da cartografía 1:10.000.
e) Carga gandeira efectiva: o gando calculado en unidades de gando maior (UGM) que, por hectárea de superficie forraxeira, se mantén principalmente a base de recursos naturais propios.
f) Vexetación espontánea non desexada: aquelas especies vexetais que, aínda que non poñan en risco a capacidade produtiva dos solos agrícolas a medio e longo prazo, ameacen coa súa proliferación, con romper o tradicional equilibrio agroecolóxico dun predio ou zona de cultivo determinada e con afectar por extensión os campos de cultivo circundantes.
g) Refinación de terras: aquelas operacións de acondicionamento da superficie do solo dos socalcos e terras de regadío, destinadas a mellorar a eficiencia do uso da auga e facilitar a práctica da rega, realizadas sobre parcelas de cultivo en que se utilizan métodos de rega por gravidade, por superficie ou por inundación.
h) Zonas con elevado risco de erosión: as zonas que, para tal efecto, sexan establecidas pola Consellería do Medio Rural ou, de ser o caso, as definidas no Inventario Nacional de Erosión de Solos (2002-2012) do Ministerio de Medio Ambiente, e Medio Rural e Mariño, ou no Mapa de Estados Erosivos (1986-1990) do Ministerio de Medio Ambiente nas zonas onde non se editase o dito inventario.
i) Elemento estrutural: aquelas características do terreo tales como as marxes das parcelas con características singulares, sacalcos de retención, camallóns, illas e enclaves de vexetación natural ou rocha, sebes e soutos que se encontren no interior da parcela, pozas, lagoas, estanques e bebedoiros naturais e árbores de barreira en liña, en grupo ou illados. Así mesmo, considéranse elementos estruturais pequenas construcións, como muretes de pedra seca, antigos pombais ou outros elementos de arquitectura tradicional que poidan servir de abeiro para a flora e a fauna.
Capítulo II
Do sistema de información xeográfica de parcelas
Artigo 11º.-Utilización do Sixpac.
1. O Sistema de Identificación de Parcelas Agrarias previsto no artigo 17 do Regulamento (CE) 73/2009, do Consello, do 19 de xaneiro, polo que se establecen disposicións comúns aplicables aos réximes de axuda directa no marco da política agrícola común e se instauran determinados réximes de axuda aos/ás agricultores/as e polo que se modifican determinados regulamentos, é o Sistema de Información Xeográfica de Parcelas Agrícolas (Sixpac), de acordo co Real decreto 2128/2004, e tamén para os efectos da xestión e control dos réximes de axuda establecidos nesta orde cando sexa preciso identificar as parcelas.
Os recintos do Sixpac están definidos polos parámetros de provincia, concello catastral, agregado, zona, polígono, parcela e recinto, a superficie destes e o uso asignado a cada un, entre os indicados no anexo 8, de acordo coa metodoloxía de constitución do sistema.
2. Non obstante, de forma excepcional e para o ano natural 2010, nas áreas indicadas no anexo 12, por razóns da existencia de modificacións territoriais aínda non reflectidas no Sixpac, utilizaranse as referencias oficiais identificativas de concentración parcelaria indicadas no dito anexo.
Artigo 12º.-Alegacións e solicitudes de modificación do Sixpac.
1. As persoas interesadas poderán acceder á información contida no Sixpac na forma establecida no artigo 10 da orde da anteriormente denominada Consellería de Política Agroalimentaria e Desenvolvemento Rural, do 24 de xaneiro de 2005 (DOG do 28 de xaneiro), pola que, entre outros, se establece o Sistema de Información Xeográfica de Parcelas Agrícolas en Galicia. Os/as interesados/as poderán así verificar os datos relativos aos recintos e poderán presentar ben alegacións á dita información, porque non se correspondese coa realidade debido a un erro, ou ben solicitudes de modificación porque cambiase con posterioridade respecto á utilizada na execución dos traballos de creación do Sixpac.
2. Tendo en conta a finalidade do Sixpac, as ditas alegacións ou solicitudes de modificación corresponderán en xeral ás seguintes causas:
a) Desconformidade do/a agricultor/a co uso asignado a un recinto completo.
b) Desconformidade do/a agricultor/a co coeficiente de regadío (secaño/regadío) nun recinto completo.
c) Desconformidade do/a agricultor/a co uso de parte dun recinto.
d) Desconformidade do/a agricultor/a co coeficiente de regadío (secaño/regadío) en parte dun recinto.
e) Existencia dunha parcela situada en zona urbana que ten un uso agrícola.
3. As persoas interesadas na presentación de alegacións e solicitudes de modificación ao Sixpac deberán presentar o modelo que figura no anexo 7 xunto coa documentación indicada neste dirixido ao director do Fondo Galego de Garantía Agraria.
Artigo 13º.-Lugar e prazo de presentación de alegacións e solicitudes de modificación.
As alegacións e solicitudes de modificación ao Sixpac presentaranse na oficina agraria comarcal en que estea situado o recinto ou parcela ou a maior parte dos recintos/parcelas que afecten ou mediante calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
O prazo de presentación será ata o 31 de maio de 2010, para que as resolucións teñan efecto sobre as superficies validadas das solicitudes de axuda tramitadas coa solicitude unificada no ano 2010.
Artigo 14º.-Tramitación e resolución de alegacións e solicitudes de modificación.
1. As oficinas agrarias comarcais revisarán a documentación e cando se presenten deficiencias comunicaranllo ao/á interesado/a para que as emende nun prazo de 10 días de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
2. A comprobación polos servizos territoriais do Fogga da información subministrada polo/a interesado/a coa información reflectida no Sixpac poderá dar lugar ás seguintes propostas:
a) Proposta de resolución favorable da alegación ou solicitude de modificación se se comproba a veracidade dos datos que o/a agricultor/a proporciona sen necesidade doutras actuacións.
b) Proposta de resolución desestimatoria, que significará que a alegación ou solicitude de modificación non se pode aceptar.
c) Necesidade de información complementaria que se lle debe solicitar ao/á interesado/a ou de visita ao recinto/parcela da explotación.
3. Elevadas as propostas correspondentes, as alegacións e solicitudes de modificación serán resoltas polo director do Fogga e procederase á súa comunicación persoal aos/ás interesados/as.
4. O prazo para resolver as alegacións ou solicitudes de modificación é de seis meses desde a súa presentación.
Transcorrido o dito prazo sen se ditar resolución expresa poderanse entender desestimadas.
5. Contra a resolución do director do Fogga caberá a interposición do recurso de alzada perante o presidente do citado organismo no prazo dun mes, contado desde a notificación da resolución que se impugna.
Artigo 15º.-Integración dos cambios no sistema.
1. Os cambios na base de datos do Sixpac derivados das modificacións ou das alegacións referidas aos usos, sistema de explotación ou de unións ou divisións de recintos realizaraos o Fogga unha vez resoltas estas. Estes cambios quedarán así actualizados e integrados na base de datos Sixpac.
2. Os datos que se integran no Sixpac e resulten dun falseamento nas propostas de modificación non terán eficacia xurídica para os efectos da súa consideración como dato na xestión de axudas financiadas total ou parcialmente con cargo ao Feaga e ao Feader, polo que en ningún caso xerarán dereitos para as axudas afectadas polo Sixpac, sen prexuízo doutras responsabilidades en que se puidese incorrer.
Capítulo III
Da condicionalidade
Artigo 16º.-Obxecto e ámbito de aplicación.
Este capítulo ten por obxecto definir na Comunidade Autónoma de Galicia as boas condicións agrarias e ambientais e os requisitos legais de xestión que deberá cumprir o/a agricultor/a no ano 2010 de acordo coa condicionalidade, de conformidade co Regulamento (CE) 73/2009 do Consello, do 19 de xaneiro.
Tamén se define un sistema para a aplicación dos controis e as reducións, no relativo á condicionalidade, nos pagamentos, de conformidade co Regulamento (CE) 1122/2009, da Comisión, do 30 de novembro, polo que se establecen disposicións para a aplicación da condicionalidade, a modulación e o sistema integrado de xestión e control previstos no Regulamento (CE) 73/2009, do Consello, co Regulamento (CE) 1975/2006, da Comisión, do 7 decembro, polo que se establecen disposicións de aplicación do Regulamento (CE) 1698/2005, do Consello, do 20 de setembro, no que respecta á aplicación dos procedementos de control e da condicionalidade en relación coas medidas de desenvolvemento rural, co Real decreto 486/2009, do 3 de abril, polo que se establecen os requisitos legais e de xestión e as boas condicións agrarias e ambientais que deben cumprir os/as agricultores/as que reciban pagamentos directos no marco da política agrícola común, os/as beneficiarios/as de determinadas axudas ao
desenvolvemento rural e os/as agricultores/as que reciban axudas en virtude dos programas de apoio á reestruturación e reconversión e á prima por arrinca da viña, e co Decreto 106/2007, da Xunta de Galicia, do 21 de maio, sobre a distribución de competencias na aplicación e control da condicionalidade en relación co desenvolvemento rural e coas axudas directas da política agrícola común.
Artigo 17º.-Obriga de cumprir os requisitos da condicionalidade.
Todo/a agricultor/a que reciba pagamentos directos dos previstos nos títulos II e III desta orde deberá observar os requisitos legais de xestión aos que se refire o anexo 23 desta orde, así como as boas condicións agrarias e agroambientais indicadas no anexo 24.
Cando non se respecten os requisitos legais de xestión e/ou as boas condicións agrarias ou ambientais en calquera momento do ano natural no que o/a agricultor/a presente a solicitude unificada, as posibles reducións ou exclusións recaerán sobre o/a agricultor/a que reciba os pagamentos directos derivados da dita solicitude, incluso cando no caso de transferencia parcial ou total da explotación os incumprimentos poidan atribuírse a quen recibe na dita transferencia a parcela agrícola na que se detectasen as irregularidades.
Artigo 18º.-Pastos permanentes.
O/a agricultor/a titular de superficies dedicadas a pastos permanentes aterase ás exixencias previstas na normativa comunitaria así como ás que estableza a Consellería do Medio Rural, co obxecto de previr que a superficie total de pastos permanentes sufra unha redución significativa segundo o previsto no artigo 6 do Regulamento (CE) 73/2009, do Consello, e no artigo 3 do Regulamento (CE) 1122/2009, en que se recollen as marxes de redución anual admisibles respecto á proporción de referencia para 2003.
No suposto de superación nacional das citadas marxes e de acordo co establecido no artigo 4 do Regulamento (CE) 1122/2009, e no caso de que se produza tamén exceso na Comunidade Autónoma de Galicia, o director do Fogga establecerá as obrigas de carácter individual que sexan necesarias, sen prexuízo das competencias de coordinación que lle correspondan ao Ministerio de Medio Ambiente e Medio Rural e Mariño.
Artigo 19º.-Órganos especializados de control de condicionalidade.
1. O Fogga será o órgano de control especializado das boas condicións agrarias e ambientais establecidas no anexo 22 desta orde e dos requisitos legais de xestión que se indican no anexo II do Decreto 106/2007, do 21 de maio.
2. A Dirección Xeral de Produción Agropecuaria a través dos servizos de Sanidade Animal, de Seguridade Alimentaria nas Producións Gandeiras e de Produción e Sanidade Vexetal, será o órgano de control especializado para os requisitos legais de xestión que se indican no anexo I do Decreto 106/2007, da Xunta de Galicia.
Artigo 20º.-Control da condicionalidade e redución ou exclusión dos pagamentos.
1. O Fogga realizará as seguintes funcións, no marco do establecido no artigo 3 do Decreto 106/2007:
a) Elaboración do plan de controis de condicionalidade para a Comunidade Autónoma de Galicia no marco do plan de controis da condicionalidade elaborado polo Fondo Español de Garantía Agraria (FEGA) para o ano 2010.
b) Remitirlles aos órganos especializados de control indicados no artigo 19º.2 a relación de solicitantes de axudas establecidas nos títulos II e III desta orde.
c) Seleccionar as explotacións agrarias obxecto de control en ámbitos en que é órgano especializado, efectuar os controis e remitirlles os informes específicos de control resultantes das inspeccións de condicionalidade aos servizos xestores das axudas establecidas no título III.
d) Aplicar as reducións e exclusións dos importes totais de pagamentos de axudas correspondentes aos título II e III a partir do indicado nos informes específicos de control da condicionalidade propios e dos remitidos por outros organismos de control especializados, consonte o disposto nos artigos 70, 71, 72, 73, 77 e 78 do Regulamento (CE) 1122/2009.
2. Os órganos especializados da Dirección Xeral de Produción Agropecuaria indicados no artigo 19º.2 realizarán as seguintes funcións no marco do establecido no artigo 2 do Decreto 106/2007, do 21 de maio:
a) Recibir do Fogga a relación de solicitantes das axudas establecidas nos títulos II e III desta orde.
b) Seleccionar as explotacións agrarias obxecto de control nos ámbitos en que son órganos especializados de control, efectuar os controis e remitirlles os informes específicos de control resultantes das inspeccións de condicionalidade ao Fogga.
3. Para os efectos do artigo 24.2º, parágrafo segundo, do Regulamento (CE) 73/2009 do Consello, do 19 de xaneiro, non se aplicarán reducións a un/unha agricultor/a cando todos os incumprimentos que se detectasen sexan menores, entendendo como tales os avaliados con gravidade leve, que non teñan repercusión fóra da explotación e dos que non derivan efectos ou o tempo de permanencia destes sexa menor dun ano. Os casos que entrañen riscos directos para a saúde pública ou a sanidade animal non se considerarán incumprimentos menores. Unha vez informado/a o/a agricultor/a das medidas correctoras que debe adoptar, se non corrixe a situación dentro dun prazo que non poderá ser posterior ao 30 de xuño do ano seguinte a aquel en que se observou o incumprimento, este non se considerará menor e aplicarase, como mínimo, unha redución do 1%. No caso de adoptar as medidas correctoras dentro do prazo previsto non se considerará incumprimento.
No caso dos/as beneficiarios/as das axudas previstas no título III desta orde, o establecido neste punto será aplicable a partir do ano 2010.
Título II
Dos pagamentos directos á agricultura e á gandaría
Capítulo I
Dos límites máximos de superficies, animais, orzamentarios
e modulación
Artigo 21º.-Superación das superficies e do número de animais.
No caso de réximes de axuda para os que se establecen superficies básicas nacionais ou de réximes de primas gandeiras nos que se prevexa un número máximo de animais primables, terase en conta o establecido no artigo 3 do Real decreto 66/2010, do 29 de xaneiro, sobre a aplicación nos anos 2010 e 2011 dos pagamentos directos á agricultura e a gandaría.
Artigo 22º.-Superación dos límites orzamentarios.
Os pagamentos directos afectados por un límite orzamentario non poderán superar o límite establecido para cada liña de axudas.
En todo caso aplicarase o disposto no artigo 4 do Real decreto 66/2010, do 29 de xaneiro.
Artigo 23º.-Modulación.
1. A todo/a agricultor/a ao/á que se lle deba conceder un montante total de pagamentos directos por un importe superior a 5.000  se lle aplicará unha redución do 8 por cento soamente sobre o importe que supere os ditos 5.000 .
2. A porcentaxe de redución prevista no número 1 incrementarase en catro puntos porcentuais para montantes de pagamentos directos que excedan un importe de 3000.000 , non será de aplicación este incremento para os primeiros 300.000 .
Capítulo II
Do réxime de pagamento único
Sección primeira
Disposicións xerais
Artigo 24º.-Beneficiarios/as e requisitos.
1. Terán dereito a percibir o pagamento único os/as agricultores/as que:
a) Sexan titulares de dereitos de pagamento único no ano 2010 en virtude das asignacións realizadas nos anos 2006 a 2009, ou por tratarse de receptores/as de dereitos transferidos por cesión.
b) Segundo o Regulamento (CE) 73/2009, do Consello, do 19 de xaneiro, obteñan dereitos de pagamento único derivados de:
i. O desligamento total, no ano 2010, dos réximes de axuda de cultivos herbáceos, prima á calidade do trigo duro, axuda ás oliveiras e primas por ovella e cabra, conforme o establecido nos artigos 64 e 65 do citado regulamento.
ii. A integración no réxime, a partir do ano 2010, da prima ao arrinca da viña, conforme o establecido no artigo 33.1º b) e a letra B do anexo IX do citado regulamento.
iii. A integración no réxime, no ano 2010, da axuda á destilación de alcohol de uso de boca, conforme o establecido no artigo 33.1º b) e a letra C do anexo IX do citado regulamento.
iv. A integración no réxime, no ano 2010, das superficies con plantacións de cítricos existentes en 30 de setembro de 2006.
c) En virtude do Regulamento (CE) 73/2009 obteñan dereitos de pagamento único:
i. Da reserva nacional regulada mediante o artigo 41 do citado regulamento.
ii. Mediante cesións, reguladas no artigo 43 do citado regulamento.
2. Poderase conceder a axuda derivada do réxime do pagamento único prevista no capítulo I do título III do Regulamento (CE) 73/2009, do Consello, do 19 de xaneiro, aos/ás agricultores/as que o soliciten de acordo cos modelos DP1, PU, DPU, RS, PA e RG do anexo 1, dispoñan dos correspondentes dereitos do réxime de pagamento único e xustifiquen a súa utilización.
3. Os dereitos de axuda do pagamento único xustificaranse de acordo co establecido na sección quinta deste capítulo.
Artigo 25º.-Tipos de dereitos de axuda no réxime de pagamento único.
Os dereitos de axuda clasifícanse en función das características e en función da súa orixe:
1. En función das súas características:
a) Dereitos de axuda normais: obtidos polos/as agricultores/gandeiros/as a partir dos pagamentos directos recibidos no período de referencia por algún réxime de axuda no cal sexa necesario declarar superficies na súa solicitude de axuda.
b) Dereitos de axuda especiais: obtidos polos/as agricultores/gandeiros/as a partir dos pagamentos directos recibidos no período de referencia única e exclusivamente por algún dos réximes de axuda que se citan no artigo 47 do Regulamento (CE) 1782/2003, do Consello, do 29 de setembro, e no artigo 65, parágrafo cuarto do Regulamento (CE) 73/2009, do Consello, do 19 de xaneiro.
2. En función da súa orixe.
a) Dereitos procedentes da asignación inicial. Aqueles que se asignan aos/ás agricultores/as que obtiveron pagamentos no período de referencia tras a resolución da asignación definitiva de dereitos. Pola súa vez estes dereitos de axuda poden clasificarse segundo o número 1.
b) Dereitos procedentes da reserva nacional. Aqueles que se asignan aos/ás agricultores/as que solicitan dereitos da reserva.
Sección segunda
Integración dos distintos sectores no réxime
do pagamento único
Artigo 26º.-Importe de referencia e período de referencia.
1. Os límites orzamentarios e os períodos de referencia para a aplicación do punto 2 serán os recollidos no anexo I do Real decreto 1680/2009, do 13 de novembro, sobre a aplicación do réxime de pagamento único na agricultura e a integración de determinadas axudas nel a partir de 2010.
2. O importe de referencia correspondente a cada beneficiario/a, para os réximes recollidos no artigo 27 calcularase distribuíndo os límites orzamentarios recollidos no anexo I do Real decreto 1680/2009 entre os/as beneficiarios/as en función das axudas, antes de penalizacións, ás que tivesen dereito no período de referencia, segundo establecen os artigos 64 e 65 do Regulamento (CE) 73/2009, do Consello, do 19 de xaneiro.
Artigo 27º.-Incorporación ao réxime de pagamento único dos réximes que se desligan na campaña 2010.
1. Os/as beneficiarios/as que se incorporarán ao réxime de pagamento único na campaña 2010 serán os/as agricultores/as para os/as que durante o período de referencia se establecesen, como mínimo, unha das seguintes superficies ou animais:
a) Superficie determinada en relación cos pagamentos por superficies de cultivos herbáceos previstos no capítulo 10 do título IV do Regulamento (CE) 1782/2003, do Consello, do 29 de setembro.
b) Superficie determinada en relación coa prima específica á calidade do trigo duro establecida no título IV, capítulo 1, do Regulamento (CE) 1782/2003, do Consello, do 29 de setembro.
c) Superficie determinada para a axuda ás oliveiras prevista no capítulo 10 ter do título IV do Regulamento (CE) 1782/2003, do Consello, do 29 de setembro.
d) Animais determinados en relación cos pagamentos por gando ovino e cabrún previstos no capítulo 11 do título IV do Regulamento (CE) 1782/2003, do Consello, do 29 de setembro.
2. Se os/as beneficiarios/as xa tivesen dereitos de pagamento único incrementarase o seu valor engadindo a estes o importe de referencia calculado como consecuencia da integración deste sector no réxime de pagamento único.
3. Se os/as beneficiarios/as non tivesen dereitos de pagamento único asignaráselles un número de dereitos igual ao número de hectáreas, do ano 2010, admisibles para o pagamento único e que resulten determinadas no proceso de control. Neste caso, o valor de cada dereito establecerase dividindo o importe de referencia entre o número de dereitos establecido.
4. No caso dos/as produtores/as de ovino e cabrún se o/a produtor/a non dispuxer de dereitos normais de pagamento único ou de hectáreas admisibles declaradas na solicitude única 2010, ou cando o seu dereito de pagamento por hectárea resulte superior a 5.000 , asignaránselle dereitos especiais que non superarán os 5.000  por dereito, tal e como establece o artigo 65 do Regulamento (CE) 73/2009, do 19 de xaneiro.
Sección terceira
Asignación de dereitos
Artigo 28º.-Asignación de dereitos de axuda provisionais e definitivos e solicitudes de admisión ao réxime do pagamento único.
1. Os dereitos provisionais correspondentes ao ano 2010 asignaranse antes do 1 de novembro de 2009, no caso da destilación de alcohol de uso de boca, trigo duro, herbáceos, oliveiras, ovino-cabrún e cítricos, e antes do 1 de xaneiro de 2010, no caso da prima a arrinca da viña. A asignación provisional comunicarase aos/ás interesados/as antes do 31 de xaneiro de 2010 para que poidan presentarse alegacións.
Se un/unha produtor/a non posuíse dereitos de pagamento único no momento da asignación dos dereitos provisionais indicados no parágrafo anterior, comunicaránselle unicamente os importes provisionais de referencia que se terán en conta na asignación de dereitos definitivos de pagamento único que se realizarán unha vez que se determine a superficie admisible da campaña 2010.
2. Os dereitos definitivos de pagamento único que se establecerán no ano 2010 calcularanse tras finalizar o período de valoración de alegacións e asignaranse de maneira definitiva, como máis tarde, o 31 de decembro de 2010, sempre que o/a produtor/a se encontre nalgunha das circunstancias recollidas no artigo 24º.1.
3. Todos/as aqueles/as agricultores/as aos/ás que se vaian asignar dereitos que non sexan titulares ou propietarios/as de dereitos de pagamento único ao inicio do ano deberán solicitar, na comunidade autónoma onde presentan a solicitude única para o ano 2010, a admisión ao réxime de pagamento único para poder participar nel e recibir a asignación de dereitos definitivos que lles correspondan.
Artigo 29º.-Comunicacións e actualización.
1. O Fogga comunicará aos/ás beneficiarios/as do réxime de pagamento único definidos no artigo 24º.1 b) información dos dereitos provisionais asignados, posibilitando o acceso ás bases de datos mediante o DNI/NIF e a clave persoal utilizada para a solicitude de axudas PAC 2009, no enderezo da internet
http://mediorural.xunta.es/ e na oficinal agraria comarcal da zona da explotación
, facilitando, polo menos os seguintes datos:
a) O importe de referencia establecido para a incorporación das axudas de cada un dos sectores en réxime de pagamento único.
b) O número de hectáreas, se procede, establecido para a incorporación das axudas dos sectores en réxime de pagamento único.
c) O número e valor dos dereitos de axuda provisionais que se determinen, se procede, tendo en conta o establecido no Regulamento (CE) 795/2004, da Comisión, do 21 de abril.
O Fogga tamén poderá remitir a dita información de importes e hectáreas, xunto cos datos previos para a presentación da solicitude unificada PAC 2010.
2. Aqueles/as agricultores/as que estean en desacordo cos datos correspondentes aos dereitos provisionais que se lles comuniquen ou que sendo beneficiarios/as non recibisen o comunicado, poderán presentar, ante o director do Fogga, ata a data límite de presentación da solicitude única, 30 de abril de 2010, alegacións segundo os anexos 5 a) a 5 d), mediante as que se xustifiquen os motivos para un novo cálculo dos dereitos de axuda.
3. Para os efectos de poder calcular os dereitos definitivos, os/as agricultores/as que se acollan ao establecido no artigo 30º.2 deberán comunicar ao Fogga, a través das oficinas agrarias comarcais ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, os datos e documentos que se relacionan nos anexos 5.a) a 5.d) ata o día 30 de abril de 2010.
4. As comunicacións de modificacións propostas polos/as agricultores/as serán verificadas polo Fogga e, no caso de seren aceptadas, efectuaranse as oportunas correccións.
Artigo 30º.-Condicións xerais das alegacións.
1. Os/as agricultores/as aos/ás que no ano 2010 se lles comunique a concesión de dereitos provisionais de pagamento único como consecuencia da incorporación nel dos réximes de axudas relacionados nesta orde poderán presentar alegacións a esta concesión no período de presentación de solicitude única do ano correspondente.
2. As alegacións aos dereitos provisionais comunicados poderán ser de catro tipos:
a) Inicio de actividade durante o período de referencia.
b) Causa de forza maior ou dificultades excepcionais no período de referencia.
c) Cambios de titularidade da explotación.
d) Solicitude de corrección de erros.
Non se realizará ningún pagamento ao/á beneficiario/a cando se demostre que este/a creou artificialmente as condicións requiridas para a concesión de tales pagamentos.
Artigo 31º.-Alegacións á comunicación de dereitos provisionais por agricultores/as que iniciaron a actividade durante o período de referencia.
1. Os/as agricultores/as que iniciasen a actividade nalgún dos sectores que se incorporan ao réxime de pagamento único relacionados no artigo 24º.1 b) durante o período de referencia correspondente deberán realizar a comunicación establecida no artigo 29º.3, de xeito que poida establecerse o importe de referencia e/ou o número de hectáreas correspondentes, con base unicamente no ano ou anos naturais en que exerceu a actividade agraria durante o período de referencia.
2. Para verificar a autenticidade do inicio de actividade, comprobarase que estes/as produtores/as non exerceron a actividade agraria nin recibiron axudas agrarias nos cinco anos anteriores á data de incorporación alegada.
3. A actividade agraria deberá terse exercido con continuidade desde aquela, agás que sexa de aplicación algunha das causas de forza maior establecidas no artigo 32º.1.
Artigo 32º.-Alegación á comunicación de dereitos provisionais por agricultores/as afectados/as por causa de forza maior ou dificultades excepcionais no período de referencia.
1. Poderán acollerse ao réxime de pagamento único todos/as aqueles/as agricultores/as cuxa produción, durante algún ano do período de referencia, se vise afectada por causa de forza maior ou dificultades excepcionais, conforme o disposto no artigo 31 do Regulamento (CE) 73/2009, do Consello, do 19 de xaneiro.
Para os ditos efectos, soamente serán consideradas causas de forza maior e circunstancias excepcionais as seguintes:
a) Falecemento do/a agricultor/a ou desaparición desta.
b) Incapacidade laboral de longa duración do/a agricultor/a.
c) Catástrofe natural grave que afectase seriamente as terras agrarias da explotación. Para poder acollerse a este caso deberá existir declaración de zona catastrófica por parte da autoridade competente na rexión onde estea situada a explotación. En ningún caso, poderán considerarse causa de forza maior ou circunstancia excepcional as circunstancias climáticas anormais ocorridas nunha ou varias campañas, tales como os efectos das xeadas sobre os cultivos, a falta de auga en regadíos ou outras situacións similares.
d) Destrución accidental de naves gandeiras da explotación.
e) Epizootia que afectase unha parte ou a totalidade do gando do/a produtor/a.
2. Os/as agricultores/as cuxa produción, durante o período de referencia, se vise afectada por algún dos casos de forza maior ou circunstancias excepcionais, ocorridos antes do citado período ou durante este, deberán realizar a comunicación establecida no artigo 29º.3, co fin de calcular o importe de referencia e o número de hectáreas que lles correspondan en función do ano do período de referencia non afectados por estes acontecementos. Non se poderán ter en conta causas de forza maior ou circunstancias excepcionais, cando outro/a titular acadase produción no sector considerado o solicitase e acadase outras axudas directas para a mesma explotación e período.
3. No caso de que as situacións alegadas cubran todo o período de referencia, establecerase un importe de referencia de acordo con criterios obxectivos, de modo que quede garantida a igualdade de trato entre os/as agricultores/as e se evite o falseamento da competencia e do mercado. No caso de produtores/as dos sectores ovino e cabrún que no período de referencia foron afectados/as pola lingua azul, tomarase como período de referencia o primeiro ano anterior no que a súa explotación non sufrise os efectos da epizootia.
Artigo 33º.-Alegacións á comunicación de dereitos provisionais por agricultores/as que realizaron cambios de titularidade.
1. Os/as agricultores/as que, cumprindo os demais requisitos e condicións previstos no réxime de pagamento único, recibiron a explotación ou parte de ela dun/ha agricultor/a dos sectores incorporados previstos no artigo 24º.1 b), por algunha das circunstancias indicadas no número seguinte, deberán realizar a comunicación establecida no artigo 29º.3.
2. As circunstancias a que fai referencia o número anterior son as seguintes:
a) Por herdanza real ou anticipada. Terán consideración de herdanza anticipada, para estes efectos, as xubilacións da actividade agraria nos que o/a herdeiro/a inter vivos sexa un/unha familiar de primeiro grao do/a titular dos dereitos provisionais, así como os programas aprobados de cesamento anticipado da actividade agraria.
O/a herdeiro/a ten os mesmos dereitos e obrigas que o/a agricultor/a ao/á que sucede na explotación. Non é posible herdar unicamente dereitos provisionais, senón que estes se reciben como consecuencia da herdanza da explotación e a actividade agraria. Esta situación inclúe os/as herdeiros/as ou sucesores/as de arrendatarios/as de terras con dereitos de pagamento único que reciben o contrato de arrendamento xunto cos dereitos na herdanza.
b) Por cambio da personalidade xurídica ou da denominación do/a agricultor/a.
c) Por fusión ou escisión de agricultores/as.
d) Por compravenda con cesión dos dereitos provisionais de axuda.
Todos aqueles contratos de venda ou cesións gratuítas liquidadas de impostos, celebrados ou modificados antes da data límite da presentación das solicitudes de pagamento único no primeiro ano de solicitude única do sector incorporado, que estipulen que se cede a totalidade ou parte da explotación, cos dereitos provisionais de axuda xerados polas unidades de produción correspondentes, terán carácter de cesión dos dereitos de axuda con terras, pero non se aplicará a peaxe correspondente ao tratarse de dereitos provisionais e non definitivos.
Inclúense neste suposto as finalizacións de arrendamentos onde o/a arrendatario/a lle cede ao/á arrendador/a os dereitos provisionais xunto á devolución das terras.
3. Para os/as produtores/as que presentaron unha cesión de dereitos de pagamento único, con posterioridade ao 1 de novembro de 2007, por algún dos casos a, b e c do número anterior, concederáselle de oficio a alegación de cambio de titularidade dos dereitos provisionais correspondentes a favor do/a receptor/a da cesión de dereitos previamente presentada e aprobada pola autoridade competente.
Artigo 34º.-Corrección de erros.
Se un/ha agricultor/a non estivese de acordo cos datos do período de referencia recibidos xunto á asignación dos dereitos provisionais presentará a correspondente alegación indicando un ou varios supostos recollidos no anexo 5.a), para que se proceda á corrección dos erros detectados. Para isto observarase o disposto no artigo 29º.2 relativo ás comunicacións e actualizacións de datos desta orde.
Artigo 35º.-Contratos de arrendamento no ano de asignación dos dereitos de pagamento único procedentes dos sectores relacionados no artigo 24º.1 b).
1. De acordo co disposto no artigo 27 do Regulamento (CE) 795/2004, da Comisión, do 21 de abril, os arrendamentos de terras vixentes o ano de asignación dos novos dereitos de axuda consecuencia da incorporación de novos sectores ao réxime de pagamento único poderán considerarse arrendamentos con terras sempre que exista algunha cláusula nun contrato de arrendamento que prevexa a cesión dun número de dereitos que non supere o número de hectáreas arrendadas e cumpra co establecido no número 1 do dito artigo.
2. Os dereitos de axuda e as hectáreas arrendaranse polo mesmo período de tempo. O/a arrendador/a solicitará o establecemento dos dereitos de axuda do xeito previsto no artigo 27.2º do Regulamento (CE) 795/2004, da Comisión, do 21 de abril. O/a arrendatario/a solicitará o pagamento segundo o previsto no artigo 27.3º do Regulamento (CE) 795/2004, da Comisión, do 21 de abril.
3. As solicitudes de arrendador/a e arrendatario/a presentaranse simultaneamente sempre que ambos/as teñan que presentala na mesma comunidade autónoma. No caso contrario, a solicitude do/a arrendatario/a incluirá unha referencia á do/a arrendador/a en canto ao nome e apelidos, NIF ou CIF e número de dereitos arrendados.
Sección cuarta
Reserva nacional
Artigo 36º.-Reserva nacional.
Incorporaranse en diante á reserva nacional, constituída con base no artigo 41 do Regulamento (CE) 73/2009, do Consello, do 19 de xaneiro, os importes previstos no devandito artigo e ademais:
a) Os dereitos non utilizados segundo o artigo 46º.
b) Todos os importes retidos pola aplicación das porcentaxes deducidas como consecuencia das vendas e cesións a que se refire o artigo 43.3º do Regulamento (CE) 73/2009, do Consello, do 19 de xaneiro, realizadas de acordo co establecido nesta orde.
Artigo 37.-Acceso á reserva nacional.
1. Os/as agricultores/as que desexen solicitar dereitos de pagamento único con cargo á reserva nacional no ano 2010, de acordo co establecido neste artigo, deberanlle presentar a devandita solicitude de acordo cos modelos DP1, PA, RS, PU, DPU e RN do anexo 1 ao director do Fogga, xunto coa documentación establecida na letra b.8 do dito anexo, entre o 1 de febreiro e o 30 de abril de 2010.
Non obstante, no caso de sentenzas firmes ou actos administrativos firmes, se a súa notificación foi recibida polo/a interesado/a con posterioridade ao día 1 de abril, a solicitude poderá presentarse na citada campaña ou na posterior.
2. Obterán dereitos de pagamento único de reserva nacional, sempre que cumpran as condicións establecidas:
a) Os/as agricultores/as lexitimados/as para recibir dereitos de axuda ou para aumentar o valor dos dereitos existentes por sentenzas xudiciais firmes ou actos administrativos firmes de acordo co disposto no artigo 41.4º do Regulamento (CE) 73/2009, do Consello, do 19 de xaneiro e, en concreto, no artigo 23 bis do Regulamento (CE) 795/2004, da Comisión, do 21 de abril.
b) Os/as novos/as agricultores/as segundo o disposto no artigo 41.2º do Regulamento (CE) 73/2009, do Consello, do 19 de xaneiro, nas seguintes situacións:
i. Novos/as agricultores/as que realizaron a súa primeira instalación no ámbito dun programa de desenvolvemento rural establecido con base no Regulamento (CE) 1698/2005, do Consello, do 20 de setembro, relativo ao desenvolvemento rural a través do Fondo Europeo Agrícola de Desenvolvemento Rural (Feader), iniciando a súa actividade nalgún dos sectores que xa estean incorporados no réxime do pagamento único.
Cando a incorporación se produza no sector vitivinícola, só poderán solicitar dereitos á reserva nacional aqueles novos/as agricultores/as que, cumprindo a condición anterior relativa á instalación no ámbito dun programa de desenvolvemento rural, realizaron entregas de uva, directa o indirectamente, a produtores/as que elaboraron mosto non destinado á vinificación ou ben a produtores/as con algún contrato autorizado para a destilación de alcohol de uso de boca.
ii. Poderán solicitar dereitos á reserva nacional os/as novos/as agricultores/as que despois de iniciar a súa actividade agraria no sector vitivinícola, e sen ter datos en ningunha das campañas de comercialización do período de referencia 2005-2006 e 2006-2007 realizasen, na campaña de comercialización 2007-2008, entregas de uva a algún/ha dos/as produtores/as de viño que actuaron no período de referencia no marco da destilación de alcohol de uso de boca. Estes/as novos agricultores/as deberán demostrar que exerceron a actividade de forma continuada desde a súa incorporación ao sector ata o momento da solicitude e que non recibiron axudas directas nin realizaron entregas de uva nos 5 anos anteriores á súa incorporación.
c) Co obxecto de evitar o abandono de terras ou para compensar desvantaxes específicas para determinados/as agricultores/as, conforme o previsto no artigo 41.3º do Regulamento (CE) 73/2009, do Consello, do 19 de xaneiro, poderán solicitar dereitos á reserva nacional os/as agricultores/as cuxas explotacións se encontren situadas:
i. En zonas suxeitas a programas de reestruturación ou de desenvolvemento relativos a algún tipo de intervención pública tal como transformacións en regadío para cultivos herbáceos, concentracións parcelarias, e beneficiarios/as de dereitos de reserva nacional de programas gandeiros e que no recibisen dereitos de pagamento único da reserva nacional polas mesmas unidades de produción.
ii. Agricultores/as situados/as en zonas suxeitas aos programas de reestruturación da viña derivados da aplicación do Regulamento (CE) 1493/1999, do Consello, do 17 de maio, polo que se establece a organización común do mercado vitivinícola, e que previamente ao programa de reestruturación realizaron entregas de uva, directa o indirectamente, a produtores/as que, durante o período de referencia 2005/2006 e/ou 2006/2007, elaborasen mosto non destinado á vinificación ou ben dispuxesen de contrato autorizado para a destilación de alcohol de uso de boca.
iii. Agricultores/as situados/as en zonas suxeitas a un programa público de modernización de regadíos polo cal, e polo feito da execución das obras, non puideron percibir importes ligados no sector de cultivos herbáceos nun ou en ambos anos do período de referencia establecido para o devandito sector.
Artigo 38º.-Condicións xerais da reserva nacional.
1. Os/as solicitantes de dereitos da reserva nacional dos supostos previstos nas letras b) e c) do número 2 do artigo anterior deberán, en todos os casos, dispoñer de hectáreas admisibles para os efectos do pagamento único para que este dereito se lles poida asignar con base nas devanditas hectáreas. En ningún caso, o número de dereitos normais de axuda concedidos, procedentes da reserva nacional, poderá exceder do número de hectáreas que o/a agricultor/a podería utilizar para xustificar os seus dereitos de pagamento único e respecto das cales non ten ningún dereito de axuda.
2. Se un/ha agricultor/a cumpre á vez todas ou algunhas das condicións requiridas para recibir dereitos da reserva nacional por diferentes causas sobre as mesmas unidades de produción recibirá un número de dereitos igual ou menor que o número de hectáreas que declara e cuxo valor sexa o máis elevado que poida obter por cada unha das condicións que satisfaga.
3. No caso de que o/a agricultor/a estea lexitimado/a para recibir dereitos de axuda ou para aumentar o valor dos dereitos existentes en virtude dunha sentenza ou dun acto administrativo firme, recibirá dereitos no número e valor que corresponda con base na sentenza ou ao acto administrativo firme.
Artigo 39º.-Criterios para o cálculo e asignación de dereitos da reserva nacional.
Para o cálculo e asignación de dereito da reserva nacional aplicarase o disposto no artigo 25 do Real decreto 1680/2009, do 13 de novembro, sobre a aplicación do réxime de pagamento único na agricultura e a integración de determinadas axudas agrícolas neste a partir do ano 2010.
Sección quinta
Utilización dos dereitos de axuda
Artigo 40º.-Utilización dos dereitos de axuda.
Cada dereito de axuda polo que se solicite o pagamento único deberá xustificarse cunha hectárea admisible. Non obstante o anterior os/as agricultores/as que soliciten o cobramento de dereitos especiais de pagamento único quedan exentos/as da obriga de xustificalos con hectáreas admisibles, a condición de que manteñan ao menos o 50% da actividade exercida no período de referencia expresada en UGM.
Artigo 41º.-Hectáreas admisibles para os efectos da xustificación de dereitos de axuda normais.
1. Consideraranse hectáreas admisibles para os efectos da xustificación dos dereitos de axudas normais as superficies agrarias da explotación, incluídas as superficies plantadas de plantas forestais de rotación curta (código NC ex 0602 90 41), agás as ocupadas por bosques ou as utilizadas predominantemente para actividades non agrarias agás no caso das superficies dedicadas á produción de froitas e hortalizas, no que unicamente se considerarán admisibles as superficies con tomates para transformación, superficies con pexegueiros de carne amarela aptos para transformación, superficies con pereiras das castes Williams e Rocha, superficies con ameixeiras da caste de Ente, superficies con figueiras e superficies de viña para vinificación e para produción de uvas da caste Moscatel.
2. Tamén se considerarán hectáreas admisibles as superficies utilizadas para xustificar dereitos de pagamento único no ano 2008, e que:
a) Deixasen de cumprir a definición de admisible como consecuencia da aplicación das directivas 79/409/CEE, do Consello, do 2 de abril, relativa á conservación das aves silvestres e 92/43/CEE, do Consello, do 21 de maio, relativa á conservación dos hábitats naturais e da fauna e flora silvestres, e da Directiva 2000/60/CE, do Parlamento Europeo e do Consello, do 23 de outubro, pola que se establece un marco comunitario de actuación no ámbito da política de augas, ou que
b) Durante o transcurso do correspondente compromiso de cada agricultor/a, sexan forestadas de conformidade co artigo 31 do Regulamento (CE) 1257/1999, do Consello, do 17 de maio, sobre a axuda ao desenvolvemento rural a cargo do Fondo Europeo de Orientación e de Garantía Agrícola (FEOGA), ou o artigo 43 do Regulamento (CE) 1698/2005, ou conforme un réxime nacional cuxas condicións se axusten ao disposto no artigo 43, números 1º, 2º e 3º do dito regulamento, ou que
c) Durante o transcurso do correspondente compromiso de cada agricultor/a, sexa unha superficie que se retirase da produción conforme os artigos 22 a 24 do Regulamento (CE) 1257/1999 ou o artigo 39 do Regulamento (CE) 1698/2008.
3. Agás no caso de forza maior ou en circunstancias excepcionais, as hectáreas cumprirán os criterios de admisibilidade en todo momento ao longo do ano natural en que se presenta a solicitude.
Artigo 42º.-Utilización agraria das terras.
Os/as agricultores/as poderán utilizar as parcelas declaradas correspondentes ás hectáreas admisibles para xustificar o pagamento dos dereitos de axuda en calquera actividade agraria con excepción da de produción de patacas distintas das destinadas á fabricación de fécula, froitas e hortalizas distintas das citadas no artigo anterior e viveiros.
Por outra parte, poden realizarse cultivos secundarios, establecidos no artigo 1, número 1º, alíneas i) e j) do Regulamento (CE) 1234/2007, do Consello, do 22 de outubro, polo que se crea unha organización de mercados agrícolas e se establecen disposicións específicas para determinados produtos agrícolas, durante un período máximo de tres meses a partir da data establecida para tal efecto na normativa comunitaria.
Artigo 43º.-Parcelas á disposición do agricultor/a.
As parcelas de hectáreas admisibles utilizadas para xustificar dereitos de axuda deberán estar ao dispor do/a agricultor/a o 31 de maio do ano en que se solicita a axuda.
Artigo 44º.-Xustificación de dereitos especiais con superficie. Cambio de tipoloxía.
Os/as agricultores/as con dereitos especiais que decidan declarar un ou varios dereitos cun número de hectáreas admisibles correspondente, terán efectuado un cambio de tipoloxía dos seus dereitos que pasarán desde ese momento a considerarse dereitos de axuda normais, non se poderá solicitar o restablecemento das condicións especiais para estes dereitos.
Artigo 45º.-Consideracións sobre a xustificación dos dereitos de axuda especiais.
1. Para determinar a utilización dos dereitos especiais xustificados con actividade gandeira empregarase a información contida na base de datos informatizada creada de conformidade co Real decreto 728/2007, do 13 de xuño, polo que se establece e regula o Rexistro Xeral de Movementos de Gando e o Rexistro Xeral de Identificación Individual de Animais. No caso de gando ovino e cabrún, utilizarase a información contida na dita base de datos. Para estes efectos, considerase a seguinte equivalencia:
1º Vacúns de máis de 24 meses: 1,0 UGM.
2º Vacúns entre 6 a 24 meses: 0,6 UGM.
3º Vacúns ata 6 meses: 0,2 UGM.
4º Ovinos e cabrúns: 0,15 UGM.
5º Vaca de leite: 1,0 UGM.
Segundo esa información:
a) Considerarase que se respectou o requisito relativo á actividade agraria mínima se se cumpre, polo menos, ese 50 por cento de actividade gandeira de media durante o período de retención, e a axuda ligada por vaca nutriz, ou do pagamento adicional ás explotacións que manteñan vacas nutrices.
b) No caso de non solicitar a prima por vaca nutriz ou o pagamento adicional ás explotacións que manteñan vacas nutrices determinarase a media ponderada de animais presentes na explotación durante un período de 12 meses que vai do 1 de novembro de 2009 ao 31 de outubro de 2010.
c) Sen prexuízo do disposto nos puntos anteriores, o Fogga poderá determinar que se cumpriu o requisito, comparando a actividade gandeira do ano en curso coa exercida durante o período de referencia.
2. Para considerar utilizados os dereitos especiais deberá cumprirse o requisito de manter o 50 por cento da actividade do período de referencia; de non alcanzarse a dita porcentaxe, o dereito considerarase como non utilizado na súa totalidade, e non se admitirá a utilización de fraccións sen que sexa posible considerar as UGM que manteña o/a agricultor/a para calcular un número teórico de dereitos especiais utilizados. Para estes efectos, consideraranse dereitos de axuda especiais utilizados unicamente aqueles polos que se concedeu o pagamento.
Artigo 46º.-Dereitos de axuda utilizados.
1. Consideraranse dereitos de axuda utilizados aqueles xustificados na solicitude única, cuxa superficie resulte determinada no sentido do sistema integrado de xestión e control previsto nos Regulamentos (CE) 1782/2003 e (CE) 73/2009, do Consello. A aplicación da condicionalidade farase conforme o disposto no Regulamento (CE) 479/2008, do Consello, do 29 de abril.
2. Para os efectos da utilización dos dereitos de axuda, considerarase que se utilizaron en primeiro lugar os dereitos de axuda normais de maior importe. Entre os dereitos de axuda de idéntico valor considerarase a súa utilización segundo a orde de numeración que posúan.
3. Cando un/ha agricultor/a, despois de utilizar todos os dereitos de axuda completos posibles, necesite utilizar un dereito de axuda unido a unha parcela que represente unha fracción de hectárea, estará lexitimado por este último dereito para recibir unha axuda calculada proporcionalmente ao tamaño da parcela e considerarase completamente utilizado.
Artigo 47º.-Dereitos de axuda non utilizados.
Todo dereito de axuda do que non se fixese uso durante un período de dous anos consecutivos incorporarase á reserva nacional agás en casos de forza maior ou circunstancias excepcionais establecidas no artigo 32º. Non obstante, durante 2010 os dereitos do pagamento único non utilizados durante o bienio 2008-2009 non se engadirán á reserva nacional se fosen utilizados en 2007.
Sección sexta
Cesión de dereitos de axuda
Artigo 48º.-Cesión de dereitos de axuda.
1. Os dereitos de axuda poderán ser obxecto de cesión entre agricultores/as establecidos/as en todo o territorio nacional, a excepción da Comunidade Autónoma de Canarias, ben en venda, arrendamento ou mediante outras formas admitidas en dereito.
2. A venda dos dereitos de axuda pode realizarse con ou sen terras. Nos casos de arrendamento de dereitos irá acompañada da cesión dun número equivalente de hectáreas admisibles polo mesmo período de tempo.
3. Poderanse ceder voluntariamente á reserva nacional todos os dereitos de axuda que non se vaian utilizar.
4. No caso de cesións de fraccións de dereitos, con ou sen terras, realizarase o cálculo e asignación do valor do dereito de acordo a criterios proporcionais.
5. No caso de cesión dos dereitos especiais, a exención da obriga de declarar un número de hectáreas admisibles equivalente ao número de dereitos de axuda establecida no real decreto que regule a solicitude única en cada campaña só se manterá se se ceden todos os dereitos de axuda obxecto da exención, considerándose neste caso unha cesión de dereitos de axuda con terras.
6. No caso de que a cesión de dereitos especiais sexa parcial, os dereitos cedidos pasarán a normais, e non se poderá solicitar o restablecemento das condicións especiais para estes.
Artigo 49º.-Retencións.
As retencións aplicables nas vendas ou outras cesións definitivas son as seguintes:
1. No caso de venda ou cesión definitiva de dereitos de axuda sen terras restituirase á reserva nacional o 30 por cento do valor de cada dereito de axuda. A porcentaxe anterior será do 3 por cento se o/a cesionario/a é un/unha profesional da agricultura segundo o artigo 10º.1 u) ou titular dunha explotación agraria prioritaria segundo o artigo 10º.2 g).
2. No caso de venda ou cesión definitiva de dereitos de axuda con terras restituirase á reserva nacional o 3 por cento do valor de cada dereito de axuda.
3. No caso de venda ou cesión definitiva de dereitos asociada a unha finalización dun arrendamento de terras no que se devolven as terras ao/á propietario/a destas, ao/á cal se lle venden tamén os dereitos en cuestión, restituirase á reserva nacional o 3 por cento do valor de cada dereito de axuda. O número de dereitos vendidos ou cedidos deberá ser sempre menor ou igual ao número de hectáreas admisibles implicadas na operación de finalización de arrendamento.
4. No caso de venda ou cesión definitiva de dereitos de axuda con toda a explotación restituirase á reserva nacional o 3 por cento do valor de cada dereito de axuda.
5. Non se aplicará ningunha retención nos seguintes supostos:
a) No caso de venda ou cesión definitiva dos dereitos de axuda con ou sen terras a un/ha agricultor/a que inicia a actividade agraria.
b) Nos casos de substitución do/a titular con motivo de herdanzas, xubilacións nos que o/a cesionario/a dos dereitos sexa un/unha familiar de primeiro grao do/a cedente, programas aprobados de cesamento anticipado, incapacidade laboral permanente, cambios de personalidade xurídica, agrupacións de varias persoas físicas ou xurídicas noutra persoa xurídica ou ente sen personalidade xurídica e escisións de persoas xurídicas ou de agrupacións de persoas físicas. Todas estas circunstancias deberán ser probadas mediante documento público fidedigno.
Artigo 50º.-Notificación á Administración das cesións de dereitos.
1. As cesións poderanse realizar en calquera momento do ano.
2. O/a cedente notificará a cesión dos dereitos de axuda ao director do Fogga ou autoridade competente ante a que presentase a súa última solicitude única, e preferentemente na oficina agraria comarcal á que pertenza a súa explotación, entregando xunto con esta comunicación os documentos necesarios, en función do tipo de cesión elixida, para acreditar esta. O período de comunicación iniciarase o 1 de novembro e finalizará seis semanas antes da data límite para a presentación da solicitude única do ano seguinte.
Entenderase que a cesión foi aceptada sen oposición se ás seis semanas desde a comunicación ao director do Fogga non se notificou motivadamente a súa oposición. Unicamente se poderá opoñer á cesión cando esta non se axuste ás disposicións do Regulamento (CE) 73/2009, do Consello, do 19 de xaneiro.
3. Todos os cambios de titularidade por motivo de herdanzas, xubilacións nos que o/a cesionario/a dos dereitos sexa un/unha familiar de primeiro grao do/a cedente, programas aprobados de cesamento anticipado, incapacidade laboral permanente, fusións ou escisións e cambios de personalidade xurídica, así como as modificacións dos arrendamentos debidos a cambios de titularidade, notificaranse ao director do Fogga, achegando como mínimo a información que figura no anexo 4 antes da data límite do prazo de presentación das solicitudes de axuda de pagamento único, e preferentemente na oficina agraria comarcal á que pertenza a explotación.
Capítulo III
Dos réximes de axuda por superficie
Sección primeira
Prima ás proteaxinosas
Artigo 51º.-Obxecto e requisitos.
Concederáselles aos/ás agricultores/as produtores/as de proteaxinosas unha prima de 55,57  por hectárea, sempre que o soliciten de acordo cos modelos DP1, RS e PA do anexo 1.
A superficie máxima garantida en toda a Unión Europea é de 1.648.000 hectáreas.
As proteaxinosas polas que pode recibirse a axuda son os chícharos (NC 073 10), tremozos doces (NC ex 1209 29 50), fabóns e fabonciños (NC 0713 50).
A prima concederase por hectárea cultivada e apañada despois da fase de maduración leitosa, agás no caso das condicións excepcionais establecidas no segundo parágrafo do artigo 80 do Regulamento (CE) 73/2009, do Consello, do 19 de xaneiro.
Capítulo IV
Dos réximes de axuda por gando vacún
Sección primeira
Disposicións xerais
Artigo 52º.-Identificación e rexistro dos animais.
Cada animal polo cal se solicite unha axuda deberá estar identificado, rexistrado e dotado do documento de identificación conforme as disposicións do Real decreto 1980/1998, do 18 de setembro. A explotación a que pertencen os animais obxecto de axuda deberá cumprir as disposicións establecidas no Real decreto 479/2004, do 26 de marzo, polo que se establece o Rexistro Xeral de Explotacións Gandeiras.
Artigo 53º.-Uso ou tenza de substancias prohibidas.
1. Cando, en aplicación do Real decreto 1749/1998, do 31 de xullo, polo que se establecen as medidas de control aplicables a determinadas substancias e os seus residuos nos animais vivos e os seus produtos, se detecten substancias prohibidas en virtude do Real decreto 2178/2004, do 12 de novembro, polo que se prohibe utilizar determinadas substancias de efecto hormonal e tireostático e substancias betagonistas de uso na cría do gando, ou substancias utilizadas ilegalmente nun animal pertencente ao gando bovino dun/dunha produtor/a, ou cando se encontre unha substancia ou un produto autorizado pero posuído de forma ilegal na explotación deste/a agricultor/a, en calquera forma, este/a quedará excluído/a, durante o ano natural en que se efectúe a comprobación do beneficio dos importes previstos nas disposicións desta sección, sen prexuízo das responsabilidades de toda índole que puidesen derivar, especialmente as previstas na Lei 8/2003, do 24 de abril, de sanidade animal.
En caso de reincidencia, o período de exclusión prorrogarase, en función da gravidade da infracción, ata cinco anos a partir do ano en que se detectase.
2. En caso de obstrución por parte do/a propietario/a ou do/a posuidor/a dos animais das inspeccións e das tomas de mostras necesarias para a aplicación dos plans nacionais de control de residuos, así como das investigacións e controis previstos no Real decreto 1749/1998, do 31 de xullo, aplicaranse as exclusións previstas no número 1 deste artigo.
3. Calquera autoridade que no exercicio das súas competencias detecte algunha das anomalías establecidas nos números 1 e 2 en explotacións da Comunidade Autónoma de Galicia deberá comunicarllo ao Fogga.
Sección segunda
Primas por vaca nutriz
Artigo 54º.-Tipos de prima, contía e límites.
As axudas por vaca nutriz, establecidas no artigo 111 do Regulamento (CE) 73/2009, do Consello, do 19 de xaneiro, son de dous tipos, prima por vaca nutriz cun importe unitario base de 186 euros/cabeza e prima complementaria por vaca nutriz cun importe unitario de 22,46 euros/cabeza.
Os límites nacionais determinaranse atendendo ao establecido no artigo 53 e na sección 11 do título IV do Regulamento (CE) 73/2009, do Consello, do 19 de xaneiro.
Artigo 55º.-Prima por vaca nutriz.
1. Poderán obter a prima prevista no artigo 111 do Regulamento (CE) 73/2009 do Consello, do 19 de xaneiro, os/as produtores/as que manteñan vacas nutrices que o soliciten de acordo cos modelos DP1, RG e VN do anexo 1, xuntando a documentación indicada neste, cando reúnan as seguintes condicións:
a) Que teñan asignado un límite individual de dereitos de prima, de acordo co establecido no Real decreto 1839/1997, do 5 de decembro, polo que se establecen as normas para a realización de transferencias e cesións de dereitos de prima e para o acceso ás reservas nacionais respecto aos produtores de ovino e cabrún e dos que manteñen vacas nutrices.
b) Que non vendan leite ou produtos lácteos da súa explotación durante os doce meses seguintes á presentación da solicitude ou, se a venden, que teñan unha cantidade de referencia individual dispoñible o día 31 de marzo do ano 2010 igual ou inferior a 120.000 kg.
c) Que manteñan na súa explotación, durante un período de retención mínimo de seis meses consecutivos, a partir do día seguinte ao da presentación da solicitude, un número de vacas nutrices polo menos igual ao 60 por cento do número total de animais polo cal solicita a axuda e un número de xovencas que non supere o 40 por cento do citado número total.
No caso de que o cálculo do número máximo de xovencas, expresado en forma de porcentaxe, dea como resultado un número fraccionario de animais, o dito número arredondarase á unidade inferior se é inferior a 0,5 e ao número enteiro superior se é igual ou superior a 0,5.
d) Calquera variación do número de animais obxecto de solicitude, incluído o seu traslado a lugares non indicados na solicitude, deberá ser comunicado ao servizo territorial do Fogga, agás nos seguintes casos, en que se considera suficiente a notificación efectuada á base de datos de identificación e rexistro nos prazos previstos polo Real decreto 1980/1998, do 18 de setembro:
-Baixas por circunstancias naturais da vida do rabaño.
-Baixas por causas de forza maior como consecuencia dunha epizootia.
-Cambios na condición de xovenca a vaca nutriz.
-Substitución dos animais por outros de similares características. Unha vaca nutriz ou xovenca pola cal se solicita prima poderá ser substituída durante o período de retención, dentro dos límites establecidos no artigo 111 do Regulamento (CE) 73/2009 do Consello, do 19 de xaneiro, por outra vaca nutriz ou por outra xovenca, sempre que esta substitución se produza nos vinte días seguintes á data de saída do animal da explotación, que a substitución se inscriba, como máis tarde, o terceiro día seguinte de se realizar no rexistro particular do/a produtor/a e que se faga a notificación á base de datos oficial de identificación e rexistro durante os 7 días hábiles seguintes á substitución.
e) De acordo co establecido no artigo 16.3º b) do Regulamento (CE) 1122/2009, da Comisión, do 30 de novembro, os animais dos cales se comprobase que non están correctamente identificados ou rexistrados no sistema de identificación e rexistro de animais da especie bovina contarán como animais respecto aos que se detectasen irregularidades segundo se prevé no artigo 65 do mesmo regulamento.
2. Serán obxecto de axuda as vacas nutrices e as xovencas que pertenzan a unha raza cárnica ou procedan dun cruzamento cunha destas razas e que formen parte dun rabaño destinado á cría de xatos para a produción de carne. Para estes efectos, non se considerarán vacas ou xovencas de raza cárnica as das razas bovinas enumeradas no anexo 14 desta orde.
3. Cando na explotación se venda leite, para determinar o número de cabezas con dereito a prima, a pertenza dos animais ao censo de vacas leiteiras ou ao de nutrices establecerase mediante a relación entre a cantidade de referencia do/a beneficiario/a e o rendemento leiteiro medio para España establecido no anexo V do Regulamento (CE) 1121/2009, da Comisión, do 29 de outubro.
Non obstante, os/as produtores/as que acrediten oficialmente un rendemento leiteiro superior poderán utilizar este último para a realización do cálculo.
Para estes efectos, por pedimento do Servizo de Axudas Gandeiras da PAC, do Fogga, o Servizo de Producións Gandeiras da Consellería do Medio Rural remitiralle información sobre o rendemento leiteiro oficial medio das vacas destas explotacións entre o 1 de xaneiro de 2009 e o 31 de decembro de 2009.
4. Os/as solicitantes de prima a produtores/as con vacas nutrices que entreguen leite a compradores/as deberán comprometerse a non incrementar a súa cantidade de referencia individual de leite asignada por encima dos 120.000 kg durante o período de doce meses a partir do día de presentación da solicitude.
Artigo 56º.-Prima complementaria.
Os/as beneficiarios/as da prima por vacas nutrices regulada no artigo anterior poderán obter unha prima complementaria para o mesmo número de cabezas.
Sección terceira
Primas por sacrificio
Artigo 57º.-Tipos de primas, contía e límites nacionais.
De conformidade co previsto no artigo 116 do Regulamento (CE) 73/2009 do Consello, do 19 de xaneiro, poderán concedérselles aos/as produtores/as criadores/as de gando vacún primas por sacrificio de bovinos adultos, por un importe unitario de 26,40 /cabeza e primas por sacrificio de xatos por un importe unitario de 46,50 /cabeza.
Os límites nacionais determinaranse atendendo ao establecido nos artigos 53, sección 11, do Regulamento (CE) 73/2009 do Consello, do 19 de xaneiro. Para estes efectos, a contía correspondente aos pagamentos por aplicación do artigo 69 do Regulamento (CE) 1782/2003 descontarase exclusivamente da parte que permanece ligada da prima por sacrificio.
Artigo 58º.-Prima por sacrificio. Condicións de concesión.
1. Os/as produtores/as de gando vacún poderán obter a prima por sacrificio establecida no artigo 116 do Regulamento (CE) 73/2009, do Consello, do 19 de xaneiro, cando os seus animais se sacrifiquen no interior da Unión Europea ou se exporten vivos a un país terceiro.
Para poder optar á prima por sacrificio de animais sacrificados en España, os/as agricultores/as deberan presentar, xunto coa solicitude unificada, unha declaración de participación no réxime de prima por sacrificio de acordo cos modelos DP1, RG e SAC do anexo 1, xuntando a documentación indicada neles.
A presentación da solicitude da prima por sacrificio de animais sacrificados noutro estado membro da Unión Europea ou exportados vivos a un país terceiro efectuarase de acordo cos modelos do anexo 2 e 3 desta orde, nun prazo que non poderá ser maior dos catro meses seguintes á data do sacrificio ou da exportación dos animais vivos a países terceiros, de acordo co establecido no artigo 8º.2 desta orde, integrándose tamén na solicitude unificada.
2. Só terán dereito á subvención os bovinos que, na data de sacrificio:
a) Teñan polo menos 8 meses de idade para a prima por sacrificio de bovinos adultos.
b) Teñan máis de 1 mes e menos de 8 meses e un peso en canal de 185 kg como máximo no caso da prima polo sacrificio de xatos.
No caso de animais de menos de 6 meses de idade, a condición relativa ao peso entenderase respectada.
Nos demais casos, para a determinación do peso en canal teranse en conta a presentación e procesamento das canais que se describen no anexo 16 desta orde.
Se, por circunstancias excepcionais, non for posible determinar o peso en canal dos animais, considerarase que cumpren as condicións regulamentarias sempre que o peso en vivo non exceda os 300 kg.
3. Para ter dereito á prima, o período de retención mínimo será de dous meses sempre que este finalizase no prazo máximo dun mes antes do sacrificio ou dous meses antes da exportación do animal a un país terceiro. No caso dos xatos sacrificados antes dos tres meses de idade, o período de retención será dun mes.
4. Cando o número de animais subvencionables supere os límites nacionais previstos, reducirase proporcionalmente o número de animais con dereito á prima de cada produtor.
Artigo 59º.-Declaración de participación dos establecementos de sacrificio.
1. Co fin de simplificar a xestión das primas ao sacrificio, así como de facilitar o control destas, os centros de sacrificio autorizados en Galicia que desexen participar por primeira vez como colaboradores no réxime de primas por sacrificio deberán comunicar, previamente, a súa vontade de participación no réxime de prima ao sacrificio mediante un escrito dirixido á dirección do Fogga.
2. Para iso, a mencionada comunicación de participación conterá, polo menos, os seguintes extremos:
a) A identificación do establecemento de sacrificio autorizado, incluíndo o número de rexistro sanitario e o número de explotación gandeira deste, en virtude do disposto no Real decreto 479/2004, do 2 de novembro.
b) O compromiso de levar un rexistro informatizado, relativo ao sacrificio de todos os animais bovinos que inclúa, como mínimo:
-Data de sacrificio.
-Número de identificación dos animais, de acordo co establecido no Real decreto 1980/1998, do 18 de setembro.
-Números de identificación das canais, relacionados cos dos animais.
-Peso de cada unha das canais de bovinos de idades comprendidas entre os seis e menos de oito meses.
c) A descrición da preparación habitual das canais dos bovinos, de máis de 1 mes e menos de 8 meses, que se utiliza no establecemento e o compromiso de realizar a determinación do peso das canais conforme o procedemento descrito no anexo 15 desta orde.
d) O compromiso de someterse aos controis que estableza a autoridade competente e de colaborar na realización destes.
e) Autorización expresa ao Ministerio de Medio Ambiente e Medio Rural e Mariño e ao Fogga para facer pública a relación de establecementos de sacrificio que participan como colaboradores no réxime de primas por sacrificio.
3. O matadoiro deberá comunicar ao Fogga calquera variación na información contida na declaración de participación no prazo de 20 días habiles.
4. O incumprimento dalgúns dos compromisos contidos na declaración de participación, ou das obrigas establecidas no artigo 13 do Real decreto 1980/1998, do 18 de setembro, ou do prazo establecido no artigo 61º.4 desta orde, dará lugar á exclusión do establecemento da participación no réxime de primas durante un ano, sen prexuízo das responsabilidades de toda índole que puidesen derivar, especialmente as recollidas na Lei 8/2003, do 24 de abril, de sanidade animal.
Artigo 60º.-Proba de sacrificio.
1. Só poderán terse en conta para os efectos da prima por sacrificio os animais que fosen sacrificados en centros de sacrificio que declarasen a súa participación nestas primas conforme o disposto no artigo anterior e que estean rexistrados conforme o previsto no Real decreto 479/2004, do 26 de marzo.
2. A comunicación da baixa do animal realizada polo centro de sacrificio conforme o establecido no artigo 13 do Real decreto 1980/1998, do 18 de setembro, terá a consideración de proba de sacrificio e realizarase a través da remisión mensual á Dirección Xeral de Produción Agropecuaria da Consellería do Medio Rural dun ficheiro de acordo coa descrición do anexo 16 desta orde.
As ditas baixas deberán constar no Rexistro Xeral de Identificación Individual de Animais (RIIA), nunha data anterior ao pagamento da axuda.
3. Ademais, no caso de animais comprendidos entre 6 e 8 meses e por pedimento do/a produtor/a, o establecemento de sacrificio expedirá unha certificación relativa ao peso en canal de cada animal que se inclúa na solicitude de axuda ou comunicará esta información no ficheiro indicado no anexo 16 desta orde.
Artigo 61º.-Concesión de prima no caso de expedición ou exportación dos animais fóra de España.
1. No caso de expedición de animais subvencionables a outro Estado membro da Unión Europea, a prima prevista no artigo 58º desta orde solicitarase e concederase en España, e as condicións aplicables serán as descritas no citado artigo. Non obstante, a proba de sacrificio, neste caso, consistirá nun certificado emitido polo matadoiro do Estado membro de destino, que conterá as mencións descritas no artigo 78 punto 1.a) do Regulamento (CE) 1121/2009, da Comisión, do 29 de outubro.
2. Se os animais son exportados a un país que non pertenza á Unión Europea, as condicións serán as mesmas pero a proba de sacrificio será substituída pola presentación das probas de exportación como parte da documentación que se cita no anexo 3 desta orde. Para estes efectos as cidades de Ceuta e Melilla serán consideradas como países terceiros.
Artigo 62º.-Ano de imputación da prima por sacrificio.
O ano de sacrificio ou da exportación determinará o ano de imputación dos animais que sexan obxecto dunha solicitude de prima por sacrificio.
Capítulo V
Dos pagamentos adicionais por aplicación do artigo 69
do Regulamento (CE) 1782/2003, do Consello,
do 29 de setembro
Artigo 63º.-Exclusións.
Serán excluídos/as da percepción destes pagamentos aqueles/as agricultores/as que incumpran o establecido no Real decreto 479/2004, do 26 de marzo, polo que se establece e se regula o Rexistro Xeral de Explotacións Gandeiras. Verificarase o cumprimento deste requisito durante o período de retención no caso do pagamento adicional ás explotacións que manteñan vacas nutrices, ou ben durante o período de permanencia na explotación necesario para cumprir os requisitos do sistema de calidade de carne recoñecido oficialmente no caso do pagamento adicional aos/ás agricultores/as que produzan carne de vacún de calidade recoñecida oficialmente. No caso dos pagamentos adicionais no sector lácteo este requisito verificarase o 31 de marzo de cada ano.
Así mesmo, excluiranse os/as agricultores/as que incumpran o establecido no artigo 53º desta orde sobre o uso e tenza de substancias prohibidas.
Sección primeira
Pagamento adicional a explotacións que manteñan
vacantes nutrices
Artigo 64º.-Obxecto, contías e límites.
1. O obxecto é concederlles un pagamento adicional aos/ás agricultores/as que manteñan vacas nutrices, co fin de incentivar o mantemento de actividades gandeiras beneficiosas desde o punto de vista ambiental que realicen unha utilización racional dos recursos naturais de pasto e conserven o patrimonio xenético do noso gando.
2. O importe total nacional na liña orzamentaria dos pagamentos adicionais ao sector das vacas nutrices será de 47.966.000 .
3. O Ministerio de Medio Ambiente e Medio Rural e Mariño establecerá, en función da información facilitada polas comunidades autónomas, o importe unitario para cada tramo de modulación do pagamento adicional por estratos nas explotacións que manteñan vacas nutrices, segundo o indicado no punto seguinte.
4. O importe por cabeza modularase proporcionalmente aos efectivos do rabaño de forma que:
-Polas primeiras 40 cabezas cobrarase o pagamento adicional completo.
-De 41 a 70 cabezas percibiranse dous terzos de pagamento adicional.
-De 71 a 100 cabezas percibirase un terzo do pagamento adicional.
-En cada rabaño só se recibirá axuda polas 100 primeiras cabezas.
5. No caso de explotacións asociativas, esta modulación aplicarase por cada profesional da agricultura na data de finalización do prazo de solicitude.
En ningún caso computará para os efectos de modulación se algún/algunha dos/as socios/as da explotación, aínda que sexa profesional da agricultura, percibe xa unha axuda das previstas nesta orde por este mesmo pagamento adicional.
6. Para os efectos de aplicar esta modulación, no caso de que o titular das explotacións sexa unha persoa física, poderase considerar a muller cotitular inscrita no rexistro da cotitularidade compartida do Real decreto 297/2009, de 6 de marzo, sobre titularidade compartida nas explotacións agrarias, así como os/as familiares de primeiro grao, tanto por consanguinidade como por afinidade do titular, sempre que estes/as sexan profesionais da agricultura segundo o establecido no artigo 10.1º u). En explotacións familiares, en ningún caso computará para os efectos de modulación se algún/algunha destes/as profesionais da agricultura recibe xa unha axuda das previstas nesta orde por este mesmo pagamento adicional.
Artigo 65º.-Condicións da concesión.
1. Este pagamento concederáselles aos/ás agricultores/as que o soliciten de acordo cos modelos DP1, RS, PA, RG e AN do anexo 1 desta orde e cumpran as condicións establecidas nela e na normativa estatal e comunitaria aplicable. A axuda concederase polas vacas nutrices que manteñan, teñan ou non dereitos de prima, durante un período mínimo de seis meses consecutivos a partir do día seguinte ao da presentación da solicitude. Non se admitirá un número de xovencas superior ao 40 por cento do número total de animais obxecto de subvención.
2. A concesión deste pagamento estará supeditada a que a carga gandeira da explotación do/a solicitante non exceda o 1.5 unidades de grado maior (UGM) por hectárea dedicada á alimentación dos animais nela mantidos, de acordo coa declaración de superficie forraxeira realizada polo/a solicitante e calculada segundo o establecido no punto 3 deste artigo.
Non obstante, os/as produtores/as quedarán exentos da aplicación da carga gandeira cando o número de animais que manteña na súa explotación e que deba tomarse en consideración para a determinación da dita carga non supere as 15 UGM.
3. A determinación da carga gandeira da explotación realizarase tendo en conta a media de seis días, considerando o primeiro día de cada mes do período de retención e:
a) O número de animais que se converterá en UGM de acordo coas seguintes equivalencias:
I. Bovinos machos e xovencas de máis de 24 meses, vacas nutrices e vacas leiteiras: 1,00 UGM.
II. Bovinos machos e xovencas de 6 a 24 meses de idade: 0,6 UGM.
III. Ovinos e cabrúns: 0,15 UGM.
b) A superficie forraxeira da explotación segundo a definición do artigo 10º.1.m).
4. Para os efectos desta axuda, as comunicacións á base de datos de identificación e rexistro, nos prazos establecidos, de substitucións, baixas e renuncias de animais solicitados consideraranse válidas e producirán os mesmos efectos que a comunicación ao servizo territorial do Fogga.
Sección segunda
Pagamento adicional á produción de carne de vacún
de calidade recoñecida oficialmente
Artigo 66º.-Obxecto, contías e límites.
1. O obxecto é concederlles un pagamento adicional aos/ás agricultores/as de carne de vacún para incentivar a mellora da calidade e a comercialización da carne de vacún.
2. A contía total destinada para este pagamento adicional en España é de sete millóns de euros para o ano 2010. O Ministerio de Medio Ambiente e Medio Rural e Mariño establecerá anualmente a contía do pagamento adicional por cabeza dividindo o montante global dos fondos entre o número de cabezas que cumpran as condicións de concesión do artigo seguinte, cun máximo de 200 cabezas por explotación.
O importe da axuda adicional será o mesmo para todas as cabezas.
3. No caso de cebadeiros comunitarios o límite máximo de 200 cabezas por explotación para percibir estes pagamentos aplicarase a cada gandeiro/a socio/a deste.
Achegarase a documentación necesaria que xustifique a pertenza dos/as socios/as ao cebadeiro comunitario. A este respecto, verificarase que os cebadoiros comunitarios cumpren as condicións establecidas no artigo 53.3 do Real decreto 66/2010, do 29 de xaneiro.
Artigo 67º.-Condicións de concesión.
1. Este pagamento concederáselles aos/ás agricultores/as que o soliciten de acordo cos modelos DP1, RG e SAC do anexo 1 desta orde e cumpran as condicións establecidas nela e na normativa estatal e comunitaria aplicables.
2. A axuda concederáselles aos/ás agricultores/as de carne de vacún polas cabezas sacrificadas dentro dalgún dos seguintes sistemas de calidade recoñecidos oficialmente mediante a correspondente norma legal:
De ámbito comunitario:
a) Indicacións xeográficas protexidas.
b) Denominacións de orixe protexidas.
c) Gandaría ecolóxica.
De ámbito nacional:
a) Gandaría integrada.
d) Etiquetaxe facultativa da carne que implique uns requisitos superiores aos exixidos na normativa xeral. Neste caso, soamente poderán aceptarse os que cumpran o establecido no artigo 54.1º e) do Real decreto 66/2010, do 29 de xaneiro.
3. Soamente se admitirán animais cebados e sacrificados en España dentro dalgún sistema de calidade de carne recoñecido en España.
4. Para a realización do pagamento, os/as responsables dos consellos reguladores das indicacións xeográficas protexidas, das entidades que acrediten a produción gandeira ecolóxica, gandaría integrada e os/as responsables dos pregos de etiquetaxe facultativa comunicaranlle ao Fogga, antes do 1 de febreiro de 2011, a información necesaria sobre os animais sacrificados durante o período do 1 de xaneiro ao 31 de decembro de 2010 dentro destes programas de calidade, segundo os datos mínimos do anexo 18.
Sección terceira
Pagamento adicional no sector lácteo
Artigo 68º.-Obxecto, contía e límites.
1. O obxecto é concederlles un pagamento adicional aos/ás agricultores/as de explotacións leiteiras para favorecer a calidade do leite cru producido nas explotacións de vacún de leite co compromiso do/a gandeiro/a de acollerse a un sistema para asegurar a calidade.
2. O límite dos pagamentos adicionais ao sector lácteo en España será de 18.963.000 . O Ministerio de Medio Ambiente, e Medio Rural e Mariño establecerá o importe anual do pagamento adicional por quilogramo de cota dispoñible en 31 de marzo de 2010 tendo en conta os seguintes casos:
a) A cota que se vai considerar será cero cando o/a produtor/a se acollese a un programa de abandono no período que remata o 31 de marzo de 2010.
b) No caso de transferencias ligadas á explotación computará como cota dispoñible a favor do/a adquirente o total da cantidade obxecto da transferencia.
En todo caso, a cota dispoñible para estes efectos terá un máximo por explotación de 500.000 kg.
No caso de explotacións asociativas, o límite de 500.000 kg será modificado en función do número de profesionais da agricultura que integren a asociación na data de finalización do prazo de solicitude.
A este respecto, en ningún caso poderá considerarse se algún/algunha dos/as socios/as da explotación, aínda que sexa profesional da agricultura, percibe xa unha axuda das previstas nesta orde.
Cando o titular da explotación sexa unha persoa física, computarase, ademais da muller cotitular inscrita no rexistro da titularidade compartida do Real decreto 297/2009, do 6 de marzo, sobre titularidade compartida nas explotacións agrarias, os/as familiares de primeiro grao tanto por consanguinidade coma por afinidade sempre que estes/as cumpran o establecido no artigo 10.1º u). En explotacións familiares, en ningún caso computará para os efectos de modulación se algún destes/as profesionais da agricultura percibe xa unha axuda das previstas nesta orde por este mesmo pagamento adicional.
O Ministerio de Medio Ambiente, e Medio Rural e Mariño calculará o importe anual por quilo de cota con dereito a pagamento dividindo o montante global dos fondos entre a cota con dereito a pagamento que sumen todos/as os/as solicitantes de cada ano, tendo en conta os datos subministrados polas comunidades autónomas.
Artigo 69º.-Condicións de concesión.
1. Este pagamento concederáselles aos/ás agricultores/as con explotacións de vacún leiteiro que entreguen leite e o soliciten de acordo cos modelos DP1, RG e AL do anexo 1 desta orde e cumpran as condicións establecidas nela e na normativa estatal e comunitaria aplicables.
2. A axuda concederase aos/ás agricultores/as con explotacións de gando vacún leiteiro que cumpran, na data de finalización do prazo de solicitude, as seguintes condicións:
a) Que se acollan de forma voluntaria ao programa de mellora da calidade do leite que se establece anualmente pola Consellería do Medio Rural ou ao sistema de calidade descrito na Guía de prácticas correctas de hixiene no sector produtor de leite publicada na páxina web do Ministerio de Medio Ambiente, e Medio Rural e Mariño, coa finalidade de alcanzar o seu cumprimento nos aspectos relacionados coas condicións hixiénico-sanitarias da produción do leite.
b) Non ter sido sancionado/a polo incumprimento da normativa vixente en materia de calidade do leite cru nos 3 anos anteriores ao 2010.
c) Non ter sido sancionado/a en 2009 con motivo dun control destinado a comprobar a coherencia entre a capacidade de produción da explotación e as entregas declaradas, no marco do establecido no Real decreto 754/2005, do 24 de xuño, polo que se regula o réxime da taxa láctea e no capítulo IV do Regulamento (CE) 595/2004, da Comisión, do 30 de marzo, polo que se establecen disposicións de aplicación do Regulamento (CE) 1788/2003, do Consello, do 29 de setembro, polo que se establece unha taxa no sector do leite e os produtos lácteos.
Capítulo VI
Axudas específicas por aplicación do artigo 68
do Regulamento (CE) 73/2009, do Consello, do 19 de xaneiro
Sección primeira
Programa Nacional para a Calidade dos Legumes
Artigo 70º.-Obxecto e dotación.
No marco do previsto no número 1, letra a) inciso ii) do artigo 68 do Regulamento (CE) 73/2009, do Consello, do 19 de xaneiro e do Programa nacional para calidade dos legumes, poderá concederse unha axuda específica, en forma de pagamento por explotación aos/ás agricultores/as que produzan, conforme o establecido nesta sección, leguminosas de consumo humano das establecidas na parte I do anexo 9.
A axuda ten por obxecto o fomento e a defensa dunha produción de calidade no sector dos legumes.
Poderá acollerse a esta axuda a superficie dedicada á produción de leguminosas de gran de consumo humano e rexistrada ou en trámite de rexistro en denominacións de orixe protexidas, en diante DOP, indicacións xeográficas protexidas, en diante IXP, que se producen no marco regulamentario da agricultura ecolóxica ou en denominacións de calidade diferenciada recoñecidas a nivel nacional ou privado e enumeradas, o 31 de marzo de 2010, na parte II do anexo 9.
A dotación orzamentaria desta axuda é dun millón de euros para o ano 2010.
Artigo 71º.-Beneficiarios/as.
Esta axuda ou pagamento por explotación concederáselles aos/ás agricultores/as que o soliciten de acordo cos modelos DP1, RS e PA do anexo 1, que achegarán a documentación indicada neste. Terase en conta a superficie da explotación sempre que cumpra o establecido no artigo 70 e os agricultores/as deberán estar inscritos ou en proceso de inscrición, o 31 de marzo de 2010, nalgunha denominación de calidade das relacionadas.
Artigo 72º.-Requisitos.
Os/as beneficiarios/as desta axuda ou pagamento por explotación deberán cumprir os seguintes requisitos obrigatorios:
a) Solicitar a axuda segundo se indica no artigo 71.
b) Cultivar con leguminosas de gran pertencentes a algunha das denominacións de calidade recollidas na parte II do anexo 9 a totalidade da superficie para a que solicita axuda.
Permitiranse sistemas de produción asociados se o prego de condicións da denominación de calidade diferenciada así o exixe nos seus métodos de produción.
Para que os/as agricultores/as pertencentes a unha denominación de calidade diferenciada recoñecida a nivel nacional poidan acollerse a estas axudas, as ditas denominacións de calidade deberán cumprir o establecido nos tres derradeiros parágrafos do artigo 72 do Real decreto 66/2010, do 29 de xaneiro.
Artigo 73º.-Importe da axuda base por hectárea.
1. A axuda base por hectárea será de 100 .
2. A superficie de base total será de 10.000 ha, dividida en tres subsuperficies:
a) Subsuperficie de base 1: DOP, IXP: 4.000 ha.
b) Subsuperficie de base 2: agricultura ecolóxica: 5.500 ha.
c) Subsuperficie de base 3: outras denominacións de calidade diferenciada distintas das anteriores: 500 ha.
3. Sen prexuízo do establecido no artigo 21, no caso de que a superficie determinada para a axuda supere a superficie de base total, efectuarase unha redución lineal en cada un dos tramos de subsuperficie de base proporcional ao seu rebasamento unha vez compensados, de ser o caso, con posible déficit de superficie determinada nalgún tramo de subsuperficie, os rebasamentos de superficie determinada no outro. Compensaranse prioritariamente os rebasamentos na superficie de base 1.
4. En ningún caso o montante da axuda por hectárea para outras denominacións de calidade diferenciadas superará o da agricultura ecolóxica nin este montante de axuda por hectárea para superficies baixo DOP ou IXP, igualándose os montantes de axuda por hectárea nos tipos de denominacións en caso de que isto ocorrese.
Artigo 74º.-Complemento para DOP e IXP.
1. Se a superficie determinada para a axuda base é menor que a superficie base total, concederase un complemento da axuda ás superficies determinadas, rexistradas ou en trámite de rexistro baixo DOP e IXP.
2. O dito complemento calcularase como o cociente entre a superficie de base unha vez deducida a superficie determinada multiplicada por 100, entre o número de hectáreas determinadas correspondentes á subsuperficie de base 1.
3. O montante por hectárea do complemento non superará os 50 /ha, e igualará ao dito importe se o resultado dos cálculos establecidos no número anterior der como resultado un importe superior. Neste caso concederase un complemento adicional ao resto de superficies determinadas baixo outras denominacións de calidade diferenciada de igual contía por hectárea para todas elas por importe máximo de 50 /ha.
Artigo 75º.-Pagamento por explotación.
O pagamento por explotación calcularase como o produto da axuda base por hectárea polo número de hectáreas determinadas para o cobramento da axuda máis, de ser o caso, o importe por hectárea do complemento para DOP e IXP polo número de hectáreas determinadas, rexistradas ou en proceso de rexistro baixo as ditas denominacións e/ou, para o resto de denominacións de calidade, polo número de hectáreas determinadas rexistradas.
Sección segunda
Axudas aos/ás gandeiros/as
Artigo 76º.-Disposicións comúns.
1. Para poder obter os pagamentos correspondentes a esta sección os/as solicitantes deberán cumprir:
a) O establecido no Real decreto 479/2004, do 26 de marzo, no momento da solicitude.
b) O establecido no artigo 53 sobre uso e tenza de substancias prohibidas.
Ademais, para poder percibir algunha das axudas descritas neste capítulo, cada animal deberá estar identificado e rexistrado conforme as disposicións do Real decreto 1980/1998, do 18 de setembro, no caso dos animais da especie bovina ou conforme as disposicións do Real decreto 947/2005, do 29 de xullo, para as especies ovina e cabrúa.
2. No caso das axudas establecidas para o sector vacún de leite, deberanse cumprir os seguintes requisitos:
a) Non ter sido sancionado/a por incumprimento da normativa vixente en materia de calidade do leite cru nos anos 2007, 2008 e 2009.
b) Non ter sido sancionado/a, no ano 2009, con motivo dun control destinado a comprobar a coherencia entre a capacidade de produción da explotación e as entregas declaradas, no marco do establecido no Real decreto 754/2005, do 24 de xuño, e no capítulo IV do Regulamento (CE) 595/2004, da Comisión.
c) A explotación deberá dispor de cota láctea asignada e realizar entregas de leite ou venda directa conforme as definicións do Real decreto 347/2003, do 21 de marzo, polo que se regula o sistema de xestión de cota láctea, no período de taxa 2010-2011.
3. As accións obxecto das axudas recollidas nesta sección serán susceptibles de ser incluídas en contratos territoriais de explotación a que se refire a Lei 45/2007, do 13 de decembro, para o desenvolvemento sostible do medio rural, celebrados entre as administracións públicas e os/as titulares das explotacións.
Subsección primeira
Axudas específicas destinadas a agricultores/as de ovino
e caprino cuxa produción estea amparada por denominacións de produción de calidade
Artigo 77º.-Obxecto e dotación.
1. En virtude do número 1.a).ii) do artigo 68 do Regulamento (CE) 73/2009, do Consello, do 19 de xaneiro, concederáselles unha axuda específica aos/ás agricultores de ovino e cabrún que comercialicen polo menos unha parte da súa produción de leite e/ou carne ao amparo dunha denominación de calidade, sempre que o soliciten de acordo cos modelos DP1, RG e OC do anexo 1, xunten a documentación indicada neste e cumpran os requisitos e condicións establecidos.
2. O importe global máximo que se destinará a estes pagamentos é de 7,2 millóns de euros.
3. O Ministerio de Medio Ambiente e Medio Rural e Mariño, segundo a información fornecida polas comunidades autónomas de acordo co establecido no punto n) do número 2 do artigo 109 do Real decreto 66/2010, do 29 xaneiro, e no anexo 18, establecerá anualmente a contía da axuda específica por cabeza dividindo o montante global dos fondos entre o número de cabezas que cumpran as condicións de concesión do artigo 78.
Artigo 78º.-Requisitos.
1. Os/as agricultores/as que queiran optar a estas axudas deberán comercializar baixo os programas de produción de calidade de que se trate a produción de, polo menos, un 15% das femias elixibles da explotación. No caso de explotacións con ambas as orientacións produtivas, carne e leite, para considerar cumprido este requisito deberase alcanzar a devandita porcentaxe nalgunha das dúas orientacións produtivas da explotación. En todo caso a axuda percibirase só por unha das dúas orientacións produtivas.
2. Para a determinación destas porcentaxes mínimas aplicaranse os coeficientes de conversión das cantidades de leite ou número de años e/ou cabritos comercializados, durante o ano 2010, a número de reprodutoras, conforme se establece no anexo 19.
Artigo 79º.-Condicións de concesión.
1. A axuda aboarase por animal elixible, que será toda ovella ou cabra, tal e como foi definida no artigo 10, que ademais se atope correctamente identificada e rexistrada conforme se establece no Regulamento (CE) 21/2004, do Consello, do 17 de decembro de 2003, polo que se establece un sistema de identificación e rexistro dos animais das especies ovina e cabrúa, o 1 de xaneiro de 2010, nas explotacións que cumpran os requisitos no artigo 78.
2. Terán a consideración de denominación de calidade para estes efectos os seguintes sistemas de calidade recoñecidos oficialmente no sector ovino e cabrún na data de presentación da solicitude mediante a correspondente normal legal:
De ámbito comunitario:
a) Indicacións xeográficas protexidas.
b) Denominacións de orixe protexidas.
c) Especialidades tradicionais garantidas.
d) Gandaría ecolóxica.
De ámbito nacional:
a) Gandaría integrada.
b) Etiquetaxe facultativa desenvolvida con base no establecido no Real decreto 104/2008, do 1 de febreiro. Deberán ser conformes as condicións recoñecidas mediante a Resolución do 10 de setembro de 2009, da Dirección Xeral de Recursos Agrícolas e Gandeiros, pola que se aproba a guía da etiquetaxe facultativa de carne de año e cabrito.
Para estes efectos, a partir da información proporcionada polas comunidades autónomas segundo se establece na letra n) do número 2 do artigo 109 do Real decreto 66/2010, do 29 de xaneiro, o Ministerio de Medio Ambiente e Medio Rural e Mariño elaborará e fará publica antes do 30 de abril de 2010, unha relación nacional de pregos de etiquetaxe facultativa que cumpran coas condicións establecidas neste punto.
3. O importe das axudas por animal elixible será:
a) No caso de denominacións de calidade de ámbito comunitario: o importe completo da axuda.
b) No caso de denominacións de calidade de ámbito nacional: o 80 por cento do importe completo da axuda.
Para poder realizar o pagamento da axuda, os/as responsables dos pregos de etiquetaxe facultativa, consellos reguladores das indicacións xeográficas protexidas, denominacións de orixe protexidas ou as entidades que acreditan a produción gandeira ecolóxica e integrada, comunicarán ao Fogga, antes do 1 de febreiro de 2011, a información necesaria sobre as explotacións e titulares que comercialicen a súa produción durante o ano 2010 completo ao amparo destes programas de calidade de que sexan responsables, segundo os datos mínimos que se especifican no anexo 18.
Subsección segunda
Axudas destinadas a agricultores/as de ovino e cabrún
cuxas explotacións se orientan á produción de carne, co fin de compensar as desvantaxes específicas ligadas
á viabilidade económica deste tipo de explotación
Artigo 80º.-Obxecto e dotación.
1. En virtude da letra b) do número 1 do artigo 68 do Regulamento (CE) 73/2009, do Consello, do 19 de xaneiro, concederase unha axuda específica ás explotacións de ovino e cabrún de aptitude cárnica que se agrupen entre si co fin de que a través do fomento da mellora da súa competitividade ou da ordenación da oferta ou do incremento do valor da súa produción, se poida garantir a súa permanencia na actividade, sempre que o soliciten de acordo cos modelos DP1, RG e OC do anexo 1, xunten a documentación indicada neste e cumpran os requisitos e condicións establecidas.
2. O importe global máximo que se destinará a estas axudas é de 26,2 millóns de euros.
3. O Ministerio de Medio Ambiente e Medio Rural e Mariño, segundo a información fornecida polas comunidades autónomas de acordo co establecido na letra o) do número 2 do artigo 109 do Real decreto 66/2010, do 29 de xaneiro, establecerá anualmente a contía da axuda específica por cabeza, dividindo o montante global dos fondos entre o número de cabezas que cumpran as condicións establecidas nos artigos 81 e 82.
Artigo 81º.-Requisitos e compromisos.
1. As axudas limitaranse a produtores/as integrados/as en calquera das explotacións asociativas que define o artigo 6, letras a) e b) da Lei 19/1995, de 4 de xullo, de modernización das explotacións agrarias, cuns censos mínimos de reprodutoras para vida, propiedade dos/as titulares de explotación asociados/as, de 5.000 reprodutoras e en cuxos estatutos se establezan como finalidade algún dos seguintes obxectivos:
a) A dotación de infraestruturas para a ceba e tipificación de años e/ou a comercialización en común de carne e/ou la.
b) Emprender accións comúns para mellora da rastrexabilidade e/ou a etiquetaxe da produción.
c) Dotación de servizos comúns e de substitución (por exemplo, para o pastoreo, rapa..).
d) Levar a cabo accións comúns de formación, mellora tecnolóxica ou innovación, no ámbito da produción e/ou da comercialización.
2. Pola súa vez as agrupacións comprometeranse a:
i. Manter a súa actividade e o censo indicativo asociado durante os tres anos seguintes á data de percepción da última axuda, é dicir, durante o ano de percepción e os dous seguintes.
ii. Achegar compromiso individual dos/as produtores/as integrantes de permanecer polo menos 3 anos na agrupación e de comunicar a súa baixa cunha antelación mínima de 6 meses á súa data efectiva.
Artigo 82º.-Condicións de concesión.
A axuda aboarase por animal elixible, que será toda ovella ou cabra, tal e como foi definida no artigo 10, que non se muxa con fins de comercializar leite ou produtos lácteos e que se atope correctamente identificada e rexistrada conforme se establece no Regulamento (CE) 21/2004, do Consello, do 17 de decembro de 2003, polo que se establece un sistema de identificación e rexistro dos animais das especies ovina e cabrúa, o 1 de xaneiro do ano da presentación da solicitude única en explotacións que non comercialicen leite nin produtos lácteos e cumpran os requisitos establecidos no artigo 81.
Subsección terceira
Axudas para compensar as desvantaxes específicas
que afectan os/as agricultores/as do sector lácteo
en zonas economicamente vulnerables ou sensibles desde
o punto de vista ambiental e para tipos de produción economicamente vulnerables
Artigo 83º.-Obxecto e dotación.
1. En virtude do número 1.b) do artigo 68 do Regulamento (CE) 73/2009, do Consello, do 19 de xaneiro, concederase unha axuda específica ás explotacións leiteiras que se atopan en zonas desfavorecidas indicadas no anexo 21, primando, a través dun apoio adicional, as que dispoñan de superficie para a alimentación do seu gando produtor de leite, sempre que o soliciten de acordo cos modelos DP1, PA, RS, RG e SL do anexo I, xunten a documentación indicada neste e cumpran os requisitos e condicións establecidas.
2. O importe global máximo que se destinará a estas axudas é de 40,2 millóns de euros.
Este importe distribuirase da seguinte forma:
a) 13,4 millóns de euros para unha axuda ás explotacións situadas en zonas de montaña e zonas con limitacións específicas.
b) 13,4 millóns de euros para unha axuda ás explotacións situadas en zonas desfavorecidas por despoboamento.
c) 13,4 millóns de euros para unha axuda complementaria ás explotacións das anteriores que, ademais, dispoñan da base territorial para a alimentación do gando produtor de leite que se establece no artigo 86.
3. O Ministerio de Medio Ambiente e Medio Rural e Mariño, segundo a información ofrecida polas comunidades autónomas de acordo co establecido na letra p) do número 2 do artigo 109 do Real decreto 66/2010, do 29 de xaneiro, establecerá anualmente as contías das axudas por cabeza, dividindo os montantes dos fondos correspondentes descritos no número 2 entre o número de cabezas que cumpran as condicións de concesión do artigo 85, e tendo en conta a modulación prevista no artigo 86.
Artigo 84º.-Requisitos.
Ademais do establecido nas disposicións comúns do artigo 76, deberanse cumprir os seguintes requisitos:
1. Poderán optar a estas axudas os/as titulares de explotacións de gando vacún leiteiro localizadas nas zonas desfavorecidas conforme se establece no artigo anterior.
2. Aqueles/as agricultores/as que posúan unha superficie forraxeira dispoñible na súa explotación para a alimentación do gando produtor de leite poderán solicitar unha axuda complementaria a condición de que a devandita superficie sexa superior a 0,40 hectáreas por vaca elixible, conforme se define no número 1 do artigo 85.
3. Para os efectos desta axuda entenderase por superficie forraxeira aquela que, ademais de responder á definición do artigo 10.1.m), teña uso PS (pasteiro) ou TA (terra arable) no Sixpac e estea situada no termo municipal onde se atopa a explotación ou en municipios adxacentes.
Artigo 85º.-Condicións de concesión.
1. As axudas concederanse por animal elixible e ano. Serán animais elixibles as vacas de aptitude láctea que pertenzan a algunha das razas de vacún enumeradas no anexo 14 ou aquelas consideradas pola normativa da Consellería do Medio Rural como de aptitude eminentemente láctea que teñan unha idade igual ou maior a 24 meses e que se atopen inscritas no Rexistro Xeral de Identificación Individual de Animais (RIIA), conforme se establece no Real decreto 728/2007, localizadas na explotación o 30 de abril do ano de solicitude.
2. O Fogga determinará o número de animais elixibles de cada explotación que cumpran os requisitos establecidos no artigo 84 en cada tipo de zona desfavorecida e en cada tramo de modulación que se establecen no artigo 86.
Artigo 86º.-Modulación das axudas.
O importe das axudas por animal elixible será:
a) No caso de explotacións localizadas en zonas de montaña e zonas con limitacións específicas ou zonas desfavorecidas por despoboamento, o importe completo da axuda para os 40 primeiros animais é o 80 por cento do importe completo para os seguintes, ata un máximo de 100 animais por explotación.
b) No caso de explotacións con superficie forraxeira e cultivable destinada á alimentación do gando produtor de leite superior a 0,40 hectáreas por animal elixible, o importe completo da axuda complementaria para os 40 primeiros animais e o 70 por cento do importe completo para os seguintes, ata un máximo de 100 animais por explotación.
Subsección cuarta
Axuda para fomentar a produción de produtos lácteos
de calidade
Artigo 87º.-Obxecto e dotación.
1. En virtude da letra a) ii do número 1 do artigo 68 do Regulamento (CE) 73/2009, do Consello, do 19 de xaneiro, concederáselles unha axuda específica aos/ás titulares de explotacións de vacún de leite que comercialicen a súa produción ao amparo dunha denominación de calidade, sempre que o soliciten de acordo cos modelos DP1, RG e SL do anexo 1, xunten a documentación indicada nel e cumpran os requisitos e condicións establecidas.
2. O importe global máximo que se destinará a estes pagamentos é de 800.000 euros.
3. O Ministerio de Medio Ambiente e Medio Rural e Mariño, segundo a información fornecida polas comunidades autónomas de acordo co establecido na letra q) do número 2 do artigo 109 do Real decreto 66/2010, do 29 de xaneiro, e no anexo 20, establecerá anualmente a contía da axuda específica por cabeza, dividindo o montante global dos fondos entre o número de cabezas que cumpran as condicións de concesión do artigo 89.
Artigo 88º.-Requisitos.
Ademais do establecido nas disposicións comúns do artigo 76, os/as agricultores/as que queiran optar a estas axudas deberán comercializar baixo os programas de produción de calidade de que se trate, a produción de polo menos un 25% das vacas de aptitude láctea da explotación.
Artigo 89º.-Condicións de concesión.
1. A axuda aboarase por animal elixible e ano. Serán animais elixibles as vacas de idade igual ou maior a 24 meses que se atopen inscritas no Rexistro Xeral de Identificación Individual de Animais (RIIA), conforme se establece no Real decreto 728/2007, localizadas na explotación o 1 de xaneiro de 2010, cuxa produción sexa comercializada ao amparo dunha denominación de calidade das consideradas nesta sección.
2. Terán a consideración de denominación de calidade para estes efectos os seguintes sistemas de calidade recoñecidos oficialmente no sector vacún leiteiro na data de presentación da solicitude mediante a correspondente norma legal:
De ámbito comunitario:
a) Indicacións xeográficas protexidas.
b) Denominacións de orixe protexidas.
c) Especialidades tradicionais garantidas.
d) Gandaría ecolóxica.
De ámbito nacional:
e) Gandaría integrada.
f) Esquemas de certificación de calidade recoñecida polas autoridades competentes que impliquen uns requisitos superiores aos exixidos na normativa xeral. Neste caso, soamente poderán aceptarse os que inclúan como elementos valorizadores algún dos que se relacionan a continuación:
1) Características de produción: produción en réxime extensivo.
2) Alimentación: sistemas de alimentación que inclúan porcentaxes ou cantidades mínimas no penso de cereais, vitaminas, ácidos graxos ou outros compoñentes que melloren a calidade organoléptica ou nutritiva do leite.
3) Ambiente: utilización de enerxías renovables na explotación, programas de aforro enerxético ou de recursos (auga), redución de emisións de gases de efecto invernadoiro.
4) Calidade hixiénico-sanitaria do leite máis aló dos requisitos legais obrigatorios.
En todo caso, o alcance destes esquemas debe estenderse desde a explotación gandeira, de forma que todas as características de calidade valorizadoras que conteña deberán poder ser verificadas na propia explotación.
Todos os esquemas de certificación axustaranse ao previsto na súa correspondente norma legal establecida mediante normativa básica ou polo órgano competente da comunidade autónoma.
Para estes efectos, a partir da información achegada polas comunidades autónomas segundo se establece na letra q) do número 2 do artigo 109, o Ministerio de Medio Ambiente e Medio Rural e Mariño fará pública, antes do 30 de abril do 2010, unha relación nacional dos esquemas de certificación de calidade que cumpran coas condicións establecidas neste punto.
g) Etiquetaxe facultativa co logotipo Letra Q conforme se establece na correspondente normativa básica.
As entidades independentes de control verificarán o cumprimento das características de valor a través de auditorías, aplicando criterios técnicos suficientes que permitan asegurar o control das características de toda a produción amparada polos esquemas de certificación ou prego de etiquetaxe facultativa. O proceso de control de devanditas entidades incluirá polo menos unha visita anual á explotación.
3. Os/as responsables dos consellos reguladores das indicacións xeográficas protexidas, denominacións de orixe protexidas ou especialidades tradicionais garantidas, así como os/as da produción gandeira ecolóxica, integrada, esquemas de certificación de calidade e do logotipo Letra Q, comunicarán ao Fogga, para estes efectos, antes do 1 de febreiro de 2011, a información establecida no anexo 20.
4. Para determinar o número de vacas elixibles por cada explotación que cumpra os requisitos do artigo 88, dividirase a cantidade en quilogramos comercializados durante o ano de presentación da solicitude única baixo as distintas denominacións de calidade entre o rendemento lácteo medio recoñecido para España no anexo V do Regulamento (CE) 1121/2009, da Comisión, do 29 de outubro.
Non obstante, os/as produtores/as que acrediten oficialmente un rendemento leiteiro distinto poderán utilizar este último para a realización do cálculo.
Para estes efectos, a pedimento do Servizo de Axudas Gandeiras da PAC, o Servizo de Producións Gandeiras da Consellería do Medio Rural remitiralle información sobre o rendemento leiteiro oficial medio das vacas destas explotacións entre o 1 de xaneiro de 2009 e o 31 de decembro de 2009.
Capítulo VII
Dos controis, reducións e exclusións
Artigo 90º.-Plan de control de admisibilidade.
O Fogga, no marco dos plans nacionais de control establecidos polo Fega, establecerá os plans de control tanto administrativos como sobre o terreo, de conformidade cos criterios especificados no Regulamento (CE) 1120/2009, da Comisión, do 29 de outubro de 2009, que establece disposicións de aplicación do réxime de pagamento único previsto no título III do Regulamento (CE) 73/2009, do Consello, no Regulamento (CE) 1121/2009, da Comisión, do 29 de outubro de 2009, polo que se establecen disposicións de aplicación do Regulamento 73/2009, do Consello, con respecto aos réximes de axuda aos/ás agricultores/as previstos nos seus títulos IV e V, e no Regulamento (CE) 1122/2009, da Comisión, do 30 de novembro de 2009, polo que se establecen normas de desenvolvemento do Regulamento (CE) 73/2009, do Consello, no referente á condicionalidade, a modulación e ao sistema integrado de xestión e control nos réximes de axuda directa aos/ás agricultores/as establecidos por ese regulamento.
Artigo 91º.-Superficies e animais con dereito a pagamento.
1. Para os efectos do establecemento das superficies e animais con dereito a pagamento teranse en conta as disposicións aplicables a cada réxime de axuda así como as establecidas no Regulamento (CE) 1122/2009, da Comisión, do 30 de novembro.
2. Tamén se aplicarán os límites e redución indicados nos artigos 21 a 23.
Artigo 92º.-Circunstancias naturais do rabaño.
As reducións e exclusións previstas nos artigos 65 e 66 do Regulamento (CE) 1122/2009, da Comisión, do 30 de novembro, non se aplicarán cando, por motivos imputables a circunstancias naturais da vida do rabaño, o/a produtor/a non poida cumprir o seu compromiso de manter os animais obxecto de solicitude de axuda durante todo o período de retención, sempre e cando teña notificado ese extremo por escrito ao servizo territorial do Fogga nun prazo de dez días hábiles desde a comprobación da redución do número de animais.
Os servizos territoriais do Fogga poderán admitir, sen prexuízo das circunstancias concretas que se poidan ter en conta en cada caso, como casos de circunstancias naturais da vida do rabaño os seguintes supostos:
a) A morte dun animal como consecuencia dunha enfermidade.
b) A morte dun animal como consecuencia dun accidente do cal non se poida considerar responsable o/a gandeiro/a.
Artigo 93º.-Forza maior e circunstancias excepcionais.
1. Cando un/unha produtor/a non poida cumprir as súas obrigas por un caso de forza maior ou circunstancias excepcionais, conservará o dereito á axuda pola superficie ou os animais admisibles no momento en que se teña producido o caso de forza maior ou a circunstancia excepcional. Ademais, se o incumprimento derivado dos motivos da forza maior ou das circunstancias excepcionais está relacionado coa condicionalidade, non se aplicará a redución correspondente.
2. Os casos de forza maior e de circunstancias excepcionais, coa presentación das probas pertinentes a enteira satisfacción do Fogga, deberán notificarse por escrito nun prazo de 10 días hábiles a partir do momento en que o/a produtor/a se encontre en situación de facelo.
3. Para tal efecto, o Fogga poderá recoñecer como circunstancias excepcionais os supostos seguintes:
a) A morte do/a produtor/a.
b) Unha longa incapacidade profesional do/a produtor/a, de acordo co disposto no Real decreto lexislativo 1/1994, do 20 de xuño, polo que se aproba o texto refundido da Lei xeral da Seguridade Social.
c) Unha catástrofe natural grave que afecte considerablemente a superficie agrícola da explotación.
d) A destrución accidental dos edificios da explotación destinados ao gando.
e) Unha epizootia que afecte todo ou parte do gando do/a produtor/a.
Título III
Das axudas ao desenvolvemento rural para a utilización sustentable das terras
Capítulo I
Das axudas integradas no contrato de explotación sustentable
Sección primeira
Disposicións comúns
Artigo 94º.-Obxecto e ámbito de aplicación do contrato de explotación sustentable.
Co obxecto de reforzar o carácter multifuncional da actividade agraria, mellorar a sustentabilidade das explotacións e apoiar o desenvolvemento sustentable das áreas rurais, establécese o Contrato de Explotación Sustentable (CES), previsto no Programa de desenvolvemento rural de 2007-2013 de Galicia.
A través do CES xestiónanse dúas medidas previstas no dito programa e reguladas nesta orde:
a) Axudas agroambientais, previstas no artigo 36.a), iv) do Regulamento (CE) 1698/2005, para os/as produtores/as que establezan métodos de produción respectuosos co ambiente e de conservación da paisaxe e que correspondan ás seguintes submedidas ou liñas de axuda.
1. Variedades autóctonas vexetais en risco de erosión xenética.
2. Control integrado e produción integrada.
3. Agricultura e gandaría ecolóxicas.
4. Loita contra a erosión en medios fráxiles.
5. Mantemento de razas autóctonas en perigo de extinción.
6. Utilización racional de recursos forraxeiros.
7. Apicultura para a mellora da diversidade en zonas fráxiles.
8. Mellora e conservación do medio físico en zonas de prados e pastos incluídos na Rede Natura 2000.
b) Axudas relativas ao benestar dos animais, previstas no art. 36.a) v) do Regulamento (CE) 1698/2005, para os/as produtores/as que adopten sistemas de cría de animais en avicultura e produción porcina que, superando as normas obrigatorias de aplicación, garantan o seu benestar e sanidade e permitan, ademais, o mantemento dunha explotación viable. Establécense as seguintes submedidas ou liñas de axuda:
1. Avicultura de curral para produción de carne.
2. Porcino ao aire libre para a cría e cebo.
Artigo 95º.-Beneficiarios/as, requisitos e compromisos.
1. Poderán ser beneficiarios/as das axudas recollidas no artigo anterior os/as agricultores/as que o soliciten por primeira vez de acordo cos modelos DP1, DP2 e os demais modelos indicados no cadro 1, anexo 1, para cada unha destas liñas integradas na solicitude unificada 2010, achegando a documentación indicada no punto b.9 do mesmo anexo, sempre que reúnan os seguintes requisitos:
1.1. Ser titular dunha explotación agraria situada na Comunidade Autónoma de Galicia e profesional da agricultura ou titular dunha explotación agraria prioritaria. No caso de solicitantes da axuda para mantemento de razas autóctonas en perigo de extinción relativa ao artigo 94.a.5, o/a titular da explotación poderá non ter a condición de profesional da agricultura nin ser titular de explotación agraria prioritaria para ser beneficiario/a desta.
1.2. Comprometerse a cumprir, salvo causa de forza maior, durante un período mínimo de 5 anos desde a data da concesión da axuda ou do inicio do cumprimento das obrigas que deron lugar á subvención, os seguintes requisitos xerais, ademais dos específicos de cada axuda:
a) Manter a actividade agraria.
b) Manter e actualizar o caderno de explotación, que deberá incluír un resumo da contabilidade e a elaboración dunha conta de explotación.
c) Recibir o servizo dunha entidade inscrita no Rexistro de Entidades de Servizos de Aconsellamento ou Xestión de Galicia.
d) Cumprir coa normativa correspondente á condicionalidade e que inclúe os requisitos legais de xestión relativos aos ámbitos de ambiente, saúde pública, zoosanidade e fitosanidade e benestar dos animais e as cuestións relativas ás boas condicións agrarias e ambientais indicados nos anexos 23 e 24 respectivamente desta orde.
e) No caso de produtores/as agrarios/as beneficiarios/as de axudas para o establecemento de métodos de produción respectuosos co ambiente e coa conservación da paisaxe, deberán cumprir, ademais, as normas mínimas sobre a utilización de fertilizantes e fitosanitarios do anexo 25 en toda a explotación.
f) Durante a vixencia do CES, no caso de pagamentos por superficie, non se poderá diminuír a superficie agraria comprometida, agás nos casos seguintes:
-Concentración parcelaria, expropiación ou calquera outro tipo de intervención pública.
-Relacións contractuais que deveñan imposibles.
-Variación na superficie comunal adxudicada.
1.3. Se un/unha beneficiario/a cede ou traspasa parcial ou totalmente a súa explotación, outro/a agricultor/a ou cesionario/a poderá continuar cos compromisos do contrato de explotación durante o período restante do contrato inicial, mediante a formalización da transferencia de compromiso segundo o modelo do anexo 29, subscrito polo/a antigo/a e polo/a novo/a titular, agás no caso de falecemento do/a primeiro/a. Neste caso será subscrito unicamente polo/a novo/a titular, xustificando debidamente a dita circunstancia. O documento acreditativo da transferencia de compromisos presentarase, xunto coa solicitude unificada PAC do/a cesionario/a da explotación, ata o 30 de abril de 2010, agás no caso de traspaso de compromisos por causa de forza maior. Neste último caso poderase presentar en calquera momento.
2. Os/as solicitantes con axuda inicial aprobada no ano 2008 ou 2009 deberán solicitar o pagamento da axuda correspondente á campaña 2010, indicándoo no impreso DP2 e achegando os impresos correspondentes a cada axuda indicados no cadro 1 do anexo 1 e a documentación complementaria indicada no punto b.9.
Tamén poderán incrementar os seus compromisos agroambientais e de benestar animal os/as agricultores/as con axuda aprobada en 2008 ou 2009 indicando esta circunstancia no impreso DP2 e achegando os impresos correspondentes a cada axuda indicados no cadro 1 do anexo 1 e a documentación relacionada no punto b.8 do mesmo anexo polo período que resta da vixencia do contrato de explotación inicial.
3. Os/as beneficiarios/as das axudas equivalentes contidas no Programa de desenvolvemento rural 2000-2006 que non rematasen o prazo de 5 anos de compromiso e non poidan ou non desexen acollerse ás axudas indicadas no artigo anterior tamén deberán solicitar o pagamento da axuda aprobada no seu día presentando os impresos DP1, PA e DP2 do anexo 1.
Artigo 96º.-Xustificación do cumprimento dos compromisos.
1. Os/as solicitantes con axudas aprobadas incluídas no marco do CES comunicarán ao Fogga o cumprimento dos compromisos asumidos para o ano natural antes do 31 de marzo do ano seguinte. Esta comunicación consistirá na presentación do caderno de explotación, actualizado, como mínimo, o 31 de decembro no servizo territorial do Fogga correspondente á provincia da explotación.
2. Os/as solicitantes deberán conservar, á disposición dos/as inspectores/as do Fogga, as facturas, boletíns de análises e demais documentación xustificativa das anotacións feitas no caderno de explotación.
3. O Fogga solicitará calquera outra documentación que considere necesaria para xustificar o cumprimento dos compromisos asumidos.
Artigo 97º.-Contía das axudas.
A contía unitaria máxima das axudas para cada unha das submedidas integradas no CES será a recollida no anexo 26, tendo en conta, ademais, as seguintes limitacións:
1. Establécese un importe máximo por explotación para a suma das axudas das medidas de benestar animal e agroambientais, exceptuadas as submedidas de mantemento de razas autóctonas en perigo de extinción e de agricultura e gandaría ecolóxicas, de 24.000 .
2. Para as submedidas de mantemento de razas autóctonas en perigo de extinción e agricultura e gandaría ecolóxica o importe máximo será de 24.000  por explotación.
3. En ningún caso se superarán os importes máximos por hectárea de superficie agraria útil e por UGM, recollidos no anexo do Regulamento (CE) 1698/2005 seguintes:
a) Cultivos anuais: 600 /ha.
b) Cultivos perennes especializados: 900 /ha.
c) Outros usos da terra: 450 /ha.
d) Razas autóctonas en perigo de extinción: 200 /UGM.
e) Benestar dos animais: 500 /UGM.
4. Aos/ás beneficiarios/as das axudas agroambientais aplicaráselles a UMCA correspondente á submedida que se trate no cálculo das primas como segue:
a) Cando a superficie comprometida na submedida non supere o dobre do valor da UMCA, manteranse os importes do anexo 26.
b) Para a superficie entre o dobre e o cuádruplo da UMCA, os importes máximos reduciranse ata o 60% do valores do anexo 26.
c) Para a superficie maior ao cuádruplo, os importes máximos serán do 30%.
Artigo 98º.-Comité técnico.
1. Créase un comité técnico encargado de coordinar, verificar e fixar os criterios que se considerarán para o mellor cumprimento dos compromisos de cada unha das submedidas do CES. Estará integrado polos seguintes membros:
a) Presidente: director do Fogga, que poderá delegar no subdirector xeral de Xestión da PAC.
b) Vogais: os/as xefes/as dos seguintes servizos:
1º Servizo de Axudas Complementarias.
2º Servizo de Sanidade e Produción Vexetal.
3º Servizo de Producións Gandeiras.
4º Servizo de Axudas Agrícolas da PAC.
5º Servizo de Axudas Gandeiras da PAC.
2. Son funcións do comité:
a) Definir, en xeral, as características técnicas dos compromisos que afectan a cada unha das submedidas que integran o CES e, en particular:
-Coordinar os criterios técnicos determinantes da UMCA para cada submedida.
-Determinar o tipo de análises adicionais que se realizarán en relación coa utilización de fertilizantes.
-Definir os labores autorizados no caso de loita contra a erosión en medios fráxiles.
-Determinar a amplitude mínima de bandas de coberteira vexetal e as densidades de plantacións en cultivos leñosos en pendente ou socalcos.
-Autorización de produtos de baixa toxicidade en tratamentos químicos localizados para roza en terreos en pendente.
-Autorización de produtos químicos de síntese na loita contra a varroase e enfermidades asociadas.
-Autorización de zonas específicas con biodiversidade fráxil e vexetación autóctona.
b) Harmonizar as actuacións que levan consigo un mellor cumprimento dos compromisos.
3. Ás reunións do comité técnico poderán asistir como convidados/as, con voz pero sen voto, cantos/as expertos/as sexan convocados polo presidente.
Sección segunda
Axudas agroambientais
Artigo 99º.-Obxectivos xerais.
No marco do contrato de explotación sustentable, as axudas agroambientais teñen por obxectivo apoiar o desenvolvemento e manter a biodiversidade nas zonas rurais para responder á demanda da sociedade no relativo a servizos ambientais.
Os/as beneficiarios/as das axudas correspondentes a esta sección serán titulares de explotacións agrarias situadas na súa maior parte no territorio da Comunidade Autónoma de Galicia que cumpran os requisitos xerais do artigo 95º.1.2 e os específicos de cada submedida en toda ou parte da su explotación, exercendo na totalidade da superficie da explotación unha agricultura sustentable.
Subsección primeira
Variedades autóctonas en risco de erosión xenética
Artigo 100º.-Obxecto.
Fomentar a recuperación de determinadas especies e variedades de cultivos vexetais en perigo de extinción, mantendo superficies para a protección, uso e conservación da diversidade xenética.
Artigo 101º.-Condicións especificas dos/as solicitantes.
Os/as solicitantes, na data da finalización do período de solicitude, deben pertencer a asociacións ou agrupacións de agricultores, produtores/as ou comercializadores/as que teñan como obxectivo a conservación ou mantemento dos cultivos tradicionais ou en perigo de extinción, recollidas no anexo 27.
Deben cultivar unha superficie mínima de 0,3 ha cunha ou varias das especies autóctonas en risco de erosión xenética do anexo 27.
No caso de castes de viñedo en perigo de extinción, o/a agricultor/a debe pertencer a algunha das denominacións de orixe ou de viños da terra de Galicia, as parcelas deben estar situadas no ámbito das ditas denominacións e deben, ademais, utilizar castes autorizadas ou recomendadas por estas.
Artigo 102º.-Compromisos específicos.
Ademais dos compromisos xerais do artigo 95º.1.2, os/as beneficiarios/as desta axuda deben cumprir os seguintes:
-Manter en cultivo as especies e/ou variedades en risco de erosión xenética que sexan obxecto da axuda ata a produción de semente ou ata que o órgano de reprodución vexetativo sexa viable.
-Reservar un 5% dos materiais de reprodución obtidos.
-Colaborar no desenvolvemento de accións divulgativas destes cultivos coa Administración mediante a autorización de visitas e subministración de datos.
Subsección segunda
Control integrado e produción integrada
Artigo 103º.-Obxecto.
Esta axuda ten por obxecto reducir a potencial contaminación de solos e augas, fomentando a adopción de métodos de produción vexetal así como métodos de loita natural, biolóxica e tecnolóxica contra os organismos nocivos, utilizando ao máximo os mecanismos de produción naturais e asegurando a longo prazo unha agricultura sustentable e a protección dos recursos naturais.
Artigo 104º.-Condicións específicas dos/as solicitantes.
No caso de produción integrada, estar inscrito/a no Rexistro de Produtores de Produción Integrada da Comunidade Autónoma de Galicia na data en que finalice o período de solicitude da axuda.
No caso de axudas para o cultivo de viña, o/a agricultor/a debe producir algunha das denominacións de orixe ou de viños de terra de Galicia, as parcelas deben estar situadas no ámbito das ditas denominacións e debe utilizar castes autorizadas ou recomendadas por elas.
Non ter solicitada nin concedida unha axuda á agricultura e gandaría ecolóxica da subsección 3ª.
Artigo 105º.-Compromisos específicos do control integrado.
Ademais dos compromisos xerais do artigo 95º.1.2, os/as beneficiarios/as desta axuda deben cumprir os seguintes:
-Non se poderán acoller os cultivos realizados por sistemas hidropónicos.
-Manter sebes e ribanceiras, vexetación de arrós e marxes para reserva ecolóxica e mantemento da biodiversidade.
-Realizar o control e seguimento de pragas mediante tratamentos dirixidos e localizados para preservar a fauna útil.
-Non realizar a colleita antes de que transcorran 15 días desde a realización dun tratamento con produtos químicos de síntese, agás no caso de producións con recolección gradual, en que se utilizarán preferentemente substancias naturais ou produtos químicos con prazo de seguridade polo menos de cinco días.
-Cubrir unha ficha por parcela en que se determinarán as prácticas de tratamento que se vaia seguir.
-Establecer un plan de fertilización baseado nunha análise de solos.
-O control de malas herbas realizarase preferentemente de forma mecánica ou mediante pastoreo controlado.
-No caso de intervención con fitosanitarios de síntese, utilizar exclusivamente as materias activas autorizadas para o cultivo, seleccionadas segundo a toxicidade e os efectos sobre a fauna auxiliar e o ambiente, entre outros.
-Redución verificable de, ao menos, un 30% dos produtos fertilizantes de síntese e/ou fitosanitarios de síntese, utilizados na explotación. No caso de fertilizantes, a dita redución poderase realizar mediante a substitución de fertilizante nitroxenado de síntese por orgánico. Ademais, non se permitirá o uso de estercos frescos nin lamas de depuradora.
-Substitución do 50% do número de aplicación de produtos fitosanitarios por métodos de control e/ou seguimento biolóxico a base de substancias de orixe vexetal e microorganismos, solta de insectos útiles, trampeo masivo, confusión sexual, etc., por parcelas completas.
-Realizar análises de residuos sobre a produción final.
Artigo 106º.-Compromisos específicos da produción integrada.
Ademais dos compromisos do artigo 95º.1.2, os/as beneficiarios/as desta axuda deben cumprir os seguintes:
-Non se poderán acoller os cultivos realizados por sistema hidropónico.
-Manter sebes e ribanceiras, vexetación de arrós e marxes para reserva ecolóxica e mantemento da biodiversidade.
-Manter a coberteira vexetal en cultivos perennes. En épocas de recolección permitirase a sega ou o pastoreo controlado para facilitar a tarefa.
-Cumprir o establecido no Decreto 68/2004, do 11 de marzo, sobre a produción integrada e a súa indicación nos produtos agrarios e a súa normativa de desenvolvemento.
-Comercializar a produción obtida baixo a marca de produción integrada.
-Aplicar a produción integrada en toda a superficie da explotación dedicada á mesma orientación produtiva (cultivo e/ou especie).
-Cubrir unha ficha por parcela en que se determinarán as practicas de tratamento que se vaian seguir.
-Establecer un plan de fertilización, baseado nunha análise de solos.
-O control de malas herbas realizarase preferentemente de forma mecánica ou mediante pastoreo controlado.
-No caso de intervención con fitosanitario de síntese, utilizaranse exclusivamente as materias activas autorizadas para o cultivo, seleccionadas segundo a toxicidade e os efectos sobre a fauna auxiliar e o ambiente, entre outros.
-Redución verificable de, polo menos, un 30% dos produtos fertilizantes de síntese e/ou fitosanitarios de síntese utilizados na explotación. No caso de fertilizantes a dita redución poderase realizar mediante a substitución de fertilizante nitroxenado de síntese por orgánico. Ademais, non se permitirá o uso de estercos frescos nin lamas de depuradora.
-Substitución do 50% do número de produtos fitosanitarios por métodos de control e/ou seguimento biolóxico a base de substancias de orixe vexetal e microorganismos, solta de insectos útiles, trampeo masivo, confusión sexual, etc., por parcelas completas.
Subsección terceira
Agricultura e gandaría ecolóxica
Artigo 107º.-Obxecto.
A finalidade desta axuda é o fomento das tecnoloxías agrarias ecolóxicas para a obtención de alimentos baseados en métodos respectuosos co medio, compatibles coa obtención dunha rendibilidade razoable no marco do establecido no Regulamento (CE) 834/2007, do Consello, do 28 de xuño, sobre produción e etiquetaxe de produtos ecolóxicos.
Artigo 108º.-Condicións específicas dos/as solicitantes.
Os/as solicitantes desta axuda deberán cumprir, no momento da solicitude, as seguintes condicións:
-Estar inscrito/a como operador/a ecolóxico e sometido ao control do Consello Regulador da Agricultura Ecolóxica de Galicia, cumprindo coa normativa específica para a agricultura e/ou gandaría ecolóxica (ou en período de conversión) en cada unha das parcelas.
-Comercializar a súa produción como ecolóxica ou atoparse no período de conversión.
-No caso de axudas para o cultivo de viña, o/a agricultor/a debe pertencer a algunha das denominacións de orixe ou de viños da terra de Galicia, as parcelas deben estar situadas no ámbito das ditas denominacións e debe, ademais, utilizar castes autorizadas ou recomendadas por estas.
-No caso de explotacións apícolas, estar inscrito/a no Rexistro Oficial de Explotacións Apícolas e ter o Caderno de explotación apícola e de transhumancia.
Esta axuda é incompatible coa axuda ao control ou produción integrada da subsección 2ª. Ademais, a axuda á apicultura ecolóxica é incompatible coa apicultura para a mellora da diversidade en zonas fráxiles da subsección 7ª.
Así mesmo, a gandaría ecolóxica é incompatible coa prima por redución de carga gandeira do artigo 123 das axudas ao fomento da utilización racional de recursos forraxeiros da subsección 6ª.
Artigo 109º.-Compromisos específicos de agricultura e gandaría ecolóxicas.
Ademais dos compromisos do artigo 95º.1.2, os/as beneficiarios/as desta axuda deben cumprir os seguintes:
a) Manter a vexetación dos arrós existentes ao inicio do compromiso para mellorar protección da flora e fauna.
b) Realizar a fertilización orgánica necesaria para manter o carácter fértil dos solos.
c) Realizar análise de solos polo menos anualmente para programar a fertilización.
d) Elaborar un plan de conversión da explotación, de ser o caso, que especifique as actuacións que se realizarán durante o período de conversión.
e) Comercializar a produción como ecolóxica unha vez pasado o período obrigatorio de conversión.
f) Cumprir estritamente con todas as normas de produción establecidas no Regulamento (CE) 834/2007, do Consello, do 28 de xuño, sobre produción e etiquetaxe dos produtos ecolóxicos e polo que se derroga o Regulamento (CEE) 2092/1991 e demais normativa de aplicación.
Ademais, segundo o tipo de produción ecolóxica deberán asumir os seguintes compromisos:
1. Compromisos específicos da agricultura ecolóxica.
a) Non utilizar fertilizantes nin produtos fitosanitarios de síntese non autorizados polo Regulamento (CE) 834/2007.
b) Controlar a flora adventicia mediante tratamentos mecánicos nos períodos permitidos.
2. Compromisos específicos da gandaría ecolóxica.
a) Non utilizar medicamentos de síntese non autorizados polo Regulamento (CE) 834/2007, do Consello, do 28 de xuño, e demais normativa de aplicación.
b) Utilizar polo menos a porcentaxe de alimentación animal procedente da agricultura ecolóxica que establece o Regulamento (CE) 834/2007, do Consello, do 28 de xuño, e demais normativa de aplicación.
3. Compromisos específicos de apicultura ecolóxica.
a) Manter máis de 50 colmeas.
b) A prima pagarase pola superficie cultivada ou pasteiro sobre o que zuguen as abellas, considerando unha densidade de 1 colmea/ha. Este aproveitamento poderá ser compatible con outro agrogandeiro distinto do apícola polo mesmo ou outro produtor.
c) Localizar as colmeas en superficies cultivadas ecoloxicamente e/ou pasteiros ecolóxicos.
d) Non utilizar alimentos compostos que teñan pole.
Subsección cuarta
Loita contra a erosión en medios fráxiles
Artigo 110º.-Obxecto.
A axuda ten por obxecto a protección do solo, evitando as perdas por arrastre debidas á erosión en cultivos leñosos ou herbáceos situados en zonas con fortes pendentes.
Artigo 111º.-Condicións específicas das solicitudes.
a) As parcelas obxecto desta axuda terán unha pendente superior ao 15% no caso de cultivos leñosos en pendentes ou socalcos.
b) No caso de cultivos herbáceos as parcelas obxecto de axuda terán unha pendente superior ao 10%.
c) No caso de axudas para o cultivo de viña, o/a agricultor/a debe pertencer a algunha das denominacións de orixe ou de viños da terra de Galicia, as parcelas deben estar situadas no ámbito das ditas denominacións e, ademais, utilizar castes autorizadas ou recomendadas por estas.
Artigo 112º.-Compromisos específicos da loita contra a erosión.
Ademais dos compromisos xerais do punto 2 do número 1 do artigo 95º, os/as beneficiarios/as desta axuda deberán cumprir os seguintes compromisos nas parcelas obxecto de axudas:
a) Xerais.
Non labrar o solo. No caso de invasión de malas herbas e outras situacións extraordinarias poderá levarse a cabo unha labra superficial, con cultivador, subsolador ou grada con anotación previa no caderno de explotación das especies invasoras. Os labores realizados serán sempre verticais, evitando a inversión do solo.
b) Cultivos leñosos en pendentes ou socalcos.
Establecer coberteiras vexetais con flora espontánea ou sementar especies cultivadas nas parcelas con insuficiente permeabilidade para evitar a erosión por escorremento.
Esta coberteira vexetal seguirá, no posible, as curvas de nivel do terreo, deberá ter unha largura mínima do 50% da distancia entre liñas de plantación, ocupará como mínimo o 50% da superficie libre de cultivo e manterase durante todo o ciclo vexetativo do cultivo leñoso e será obrigatoria a inmediata corrección dos danos producidos por chuvias torrenciais. As densidades de plantación serán as indicadas no anexo 30.
c) Cultivos herbáceos.
-Aplicar técnicas de agricultura de conservación (sementeira directa / non labra, labra de conservación, coberteiras) mellor adaptadas ás condicións da zona.
-Non facer labores durante o período de barbeito.
-No caso de rotacións de cultivos, a cobertura vexetal e inerte permanecerá no solo desde a colleita do cultivo ata a sementeira do cultivo posterior.
Subsección quinta
Mantemento de razas autóctonas puras en perigo de extinción
Artigo 113º.-Obxecto.
Esta axuda ten como finalidade o mantemento da riqueza xenética e biodiversidade e a conservación destas especies animais en perigo de desaparición, perfectamente adaptadas, pola súa rusticidade, ao medio físico onde se desenvolven.
Artigo 114º.-Condicións especificas dos/as solicitantes.
Os/as peticionarios/as das axudas:
a) Serán titulares de explotacións gandeiras con animais de razas autóctonas en perigo de extinción e pertencentes a algunha das especies e razas indicadas no anexo 28.
b) Terán inscritos animais no Libro xenealóxico da raza correspondente na data final do período de solicitude.
Artigo 115º.-Compromisos específicos dos/as beneficiarios/as de axudas ao mantemento de razas autóctonas.
Ademais dos compromisos xerais do punto 2, número 1 do artigo 95º os/as beneficiarios/as deberán cumprir os seguintes compromisos:
a) Manter en pureza os reprodutores machos e femias da raza.
b) Participar nun programa de mellora xenética, coa obriga de achegar información para o seguimento da raza, así como para a elaboración da valoración.
c) Manter o censo gandeiro das razas acollidas o 15 de setembro do ano da solicitude.
Subsección sexta
Utilización racional dos recursos forraxeiros da explotación
Artigo 116º.-Obxecto e tipos de primas.
O obxectivo desta submedida é conservar os ecosistemas agrarios e os seus recursos facendo unha xestión racional dos pasteiros e forraxes coa gandería contribuíndo a protexer a coberteira vexetal.
Para acadar este obxectivo xeral establécense primas base para distintos sistemas de aproveitamento gandeiro e primas complementarias para o fomento de actuacións específicas.
1. As primas base incompatibles entre si son as seguintes, por hectárea de pasteiro ou pradaría:
a) Prima base xeral de 100 /ha.
b) Prima base de bovino de 155 /ha.
c) Prima base para sistemas extensivos de produción de leite de 112 /ha.
d) Prima base para sistemas de pastoreo en explotacións de vacún de leite de 218 /ha.
2. Estas primas base complementaranse coas axudas específicas seguintes:
a) Prima complementaria de roza e sementeira, de ata 180 /ha de roza e 44 /ha sementada.
b) Prima por pastoreo con razas autóctonas de 14 /ha.
c) Prima por redución dos efectivos por unidade de superficie de 180 /ha en gando bovino e 63 /ha en gando ovino ou cabrún.
3. As primas previstas nesta subsección serán incompatibles coas relativas á subsección 8ª.
Artigo 117º.-Prima base xeral.
1. Obxecto: mantemento e conservación de pasteiros permanentes e prados temporais de aproveitamento a dente ou mixto (sega/dente) con gando vacún, ovino, cabrún ou equino.
2. Condicións específicas dos/as solicitantes.
Os/as peticionarios/as da prima serán titulares de explotacións gandeiras que:
a) Teñan polo menos o 50% da superficie da explotación como pasteiros permanentes aproveitados en réxime de pastoreo ou,
b) Teñan polo menos o 75% da explotación con prados de aproveitamento mixto dente/sega.
c) Teñan unha carga gandeira igual ou inferior a 2 UGM/ha de superficie forraxeira.
d) Teñan unha superficie mínima de actuación de 7 ha en explotacións de montes veciñais en man común ou de 3 ha no resto das explotacións.
e) Non sexan beneficiarios/as das primas base dos artigos 118, 119 ou 120.
3. Compromisos específicos.
Ademais dos compromisos xerais do punto 2, número 1 do artigo 95º deberanse cumprir durante todo o período as condicións do punto 2 deste artigo, e ademais:
a) No caso de gando equino será obrigatoria a identificación individual dos animais.
b) Conservar e manter os elementos gandeiros necesarios para un axeitado manexo dos pasteiros evitando o sobre e subpastoreo.
c) Manter o aproveitamento extensivo das superficies, respectando o calendario de pastoreo.
Artigo 118º.-Prima base de bovino.
1. Obxecto: mantemento e conservación de pasteiros permanentes e prados temporais de aproveitamento a dente ou mixto (dente/sega) con gando vacún de aptitude cárnica que manteña os xatos coas nais durante polo menos seis meses.
2. Condicións específicas dos/as solicitantes.
Os/as agricultores/as que soliciten esta prima serán titulares de explotacións gandeiras de vacún de carne que:
a) Cumpran as condicións a), b), c) e d) do punto 2 do artigo 117º.
b) O número de UGM correspondentes aos animais de máis de 6 meses de razas de bovino de carne sexa igual ou superior ao 50% do número total de UGM da explotación.
c) Non serán beneficiarios/as das primas base dos artigos 117º, 119º ou 120º.
3. Compromisos específicos.
Ademais dos compromisos xerais do punto 2, número 1 do artigo 95º deberanse cumprir durante todo o período as condicións do punto 2 deste artigo e as seguintes:
a) Manter os xatos coas nais durante polo menos 6 meses.
b) Polo menos o 60% das xovencas de reposición da explotación serán animais nados na propia explotación.
c) Conservar e manter os elementos gandeiros necesarios para un axeitado manexo dos pasteiros, evitando o sobre e subpastoreo.
d) Manter o aproveitamento extensivo das superficies, respectando o calendario de pastoreo.
Artigo 119º.-Prima base para sistemas extensivos de vacún de leite.
1. Obxecto: contribuír á utilización de pasteiros e pradarías de aproveitamento mediante sega ou mixto (sega/dente) na redución de carga gandeira das explotacións leiteiras ou de recría de xovencas de leite, evitando a intensificación e o risco de contaminación ambiental por efluentes de gando e o risco sanitario por concentración de animais.
2. Condicións específicas dos/as solicitantes.
Os/as agricultores/as que soliciten esta prima serán titulares de explotación de gando de aptitude leiteira que:
a) Teñan polo menos o 50% da superficie agrícola da explotación (SAU) dedicada a pradaría que poderá entrar en rotación co resto dos cultivos.
b) Teñan un número de UGM de animais de máis de 6 meses de razas de leite igual ou superior ao 50% do número total de UGM da explotación.
c) Teñan unha superficie mínima de actuación de 7 ha en explotacións en montes veciñais en man común ou de 3 ha no resto das explotacións.
d) Teñan unha carga gandeira igual ou inferior a 1,8 UGM/ha.
e) Non sexan beneficiarios/as das primas dos artigos 117º, 118º ou 120º.
3. Compromisos específicos.
Ademais dos compromisos xerais do punto 2, número 1 do artigo 95º, deberanse cumprir durante todo o período:
a) As condicións especificas do punto 2.
b) Manter a superficie de pradaría polo menos dous anos.
c) Manter ou reducir o uso de concentrado por UGM presente na explotación.
d) Manter o aproveitamento extensivo das superficies, respectando o calendario de pastoreo.
Artigo 120º.-Prima base para sistema de pastoreo en explotacións de vacún de leite.
1. Obxecto.
Fomentar a utilización de pasteiros e pradarías mediante o pastoreo como sistema de produción de leite de vacún ou recría de xovencas orientado á mellora das condicións de cría de gando, redución do risco de erosión e contaminación de efluentes de gando e utilización de sistemas sustentables respectuosos co ambiente.
2. Condicións especificas dos/as solicitantes.
Os/as agricultores/as que soliciten esta axuda serán titulares de explotacións de gando de aptitude leiteira que:
a) Teñan unha superficie mínima de actuación de 7 ha en explotacións en montes veciñais en man común e de 3 ha no resto das explotacións.
b) Teñan un número de UGM de animais de máis de 6 meses de razas de leite igual ou superior ao 50% do número total de UGM da explotación.
c) Teñan polo menos o 75% da superficie forraxeira da explotación cultivada con pradaría que poderá entrar en rotación co resto dos cultivos.
d) Teñan unha carga gandeira igual ou inferior a 2 UGM/ha.
e) Non sexan beneficiarios/as das primas dos artigos 117º, 118º ou 119º.
3. Compromisos específicos.
Ademais dos compromisos xerais do punto 2, número 1, do artigo 95º deberanse cumprir durante todo o período:
a) As condicións especificas do punto 2.
b) Manter a superficie de pradaría polo menos dous anos.
c) Manter ou reducir o uso do concentrado por UGM presente na explotación.
d) Realizar un período de pastoreo durante ao menos 120 días ao ano con vacas de leite ou xovencas de recría.
e) Manter o aproveitamento extensivo das superficies, respectando o calendario de pastoreo.
Artigo 121º.-Prima complementaria de roza.
1. Obxecto.
A mellora da superficie de pasto ou o seu incremento creando pasteiros de calidade, eliminando as especies rexeitadas polo gando, cun importe de 180  ou 120  por hectárea rozada segundo que a porcentaxe de matogueira sexa de máis ou menos do 50% do total do pasto.
Para incrementar a calidade do pasto poderanse utilizar sementes de especies pratenses con posteridade á roza da superficie de matogueira, cunha axuda complementaria de 44 /ha.
2. Condicións específicas dos/as solicitantes.
a) Ser solicitantes ou beneficiarios/as dunha prima base das previstas nos artigos 117 a 120.
b) Rozar unha superficie igual ou superior a 0,2 ha.
c) Esta axuda é incompatible coa axuda para a implantación de pradarías dos plans de mellora e axudas á instalación de mozos das medidas 121A, 121B e 112 do Programa de Desenvolvemento Rural de Galicia para o período 2007-2013.
3. Compromisos específicos.
Ademais dos relativos á prima base correspondente:
a) Realizar as rozas de forma mecánica ou manual.
b) Excepcionalmente, cando a pendente do terreo sexa maior do 10% poderase realizar un tratamento químico localizado con produtos de baixa toxicidade que presenten un indicador de perigosidade «Xn» ou «T» dentro do indicador ecotoxicolóxico «N» (mamíferos, aves e/ou peixes). Non se admitirán produtos con indicador «T+» de moi tóxico dentro do indicador ecotoxicolóxico «N».
Artigo 122º.-Prima complementaria de pastoreo con razas autóctonas.
1. Obxecto.
Ten por finalidade fomentar a utilización de animais de elevada rusticidade e grande adaptación ao pastoreo no aproveitamento de superficies de pasteiros.
2. Condicións específicas dos/as solicitantes.
a) Ser solicitantes ou beneficiarios/as dunha prima base das establecidas nos artigos 117 e 118.
b) Ter animais inscritos nos libros de rexistro das razas autóctonas oficiais na data final do período de solicitude.
3. Compromisos específicos.
Ademais dos relativos á prima base, o/a solicitante comprométese a pastorear con rabaño de, polo menos, un 75% de UGM pertencentes ás razas autóctonas inscritas no correspondente libro xenealóxico.
Artigo 123º.-Prima complementaria por redución dos efectivos de bovino, ovino e cabrún por unidade de superficie forraxeira.
1. Obxecto.
Ten por finalidade protexer o solo, evitando o pastoreo excesivo e o desequilibrio da composición da flora con aparición de especies indesexables.
A redución pode realizarse por diminución do tamaño do rabaño e tamén por incremento das superficies forraxeiras da explotación, incorporando novas áreas de pasteiros ao aproveitamento gandeiro, ou combinando ambos os sistemas.
A axuda aplicarase sobre a superficie forraxeira inicial da explotación, antes da redución da carga gandeira.
2. Condicións específicas dos/as solicitantes.
a) Ser solicitantes ou beneficiarios/as dunha prima base das establecidas nos artigos 117, 118, 119 ou 120.
b) Ter unha explotación con gando vacún, ovino, cabrún ou mixta. A prima que se aplicará neste último caso será proporcional ás UGM de cada especie.
c) Diminuír a carga gandeira en relación co ano anterior ao inicio do compromiso, tomando os seis meses anteriores ao inicio do período da solicitude en cando menos 0,3 UGM/ha.
3. Compromisos específicos.
Ademais dos relativos á prima base, o/a solicitante comprométese a manter a redución da carga gandeira de 0,3 UGM/ha ao longo de todo o período de cinco anos.
No caso de diminución de carga por redución do censo, esta redución deberá cumprirse no primeiro ano do período, tendo en conta os censos do día 1 dos tres meses seguintes á data de aprobación da axuda.
Subsección sétima
Apicultura para a mellora da biodiversidade en zonas fráxiles
Artigo 124º.-Obxecto.
A axuda ten por obxecto a mellora de biodiversidade nos agrosistemas de pradarías, pasteiros e montes onde poidan existir endemismos e especies relictas.
Artigo 125º.-Condicións específicas dos solicitantes.
Os/as peticionarios/as das axudas deberán cumprir, ademais dos requisitos xerais indicados no punto 2, número 1 do artigo 95, o seguinte:
a) Ser titulares de explotacións apícolas.
b) Manter máis de 50 colmeas.
c) Dispoñer de parcelas de vexetación entomófila, caracterizada por ecosistemas con biodiversidade fráxil propia de pradarías, pasteiros e agroecosistemas adevesados, así como outras zonas con biodiversidade fráxil e vexetación autóctona situadas en zonas de montaña ou desfavorecidas distintas das de montaña dentro das zonas da Rede Natura 2000. Este aproveitamento poderá ser compatible con outro agrogandeiro, distinto do apícola, polo/a mesmo/a ou outro/a produtor/a.
d) Esta axuda é incompatible coa axuda á apicultura da agricultura e gandaría ecolóxica da subsección 3ª.
Artigo 126º.-Compromisos específicos.
Ademais dos compromisos xerais establecidos no punto 2, número 1 do artigo 95, os/as beneficiarios/as deberán observar os seguintes:
a) Manter unha densidade máxima dunha colmea por cada hectárea de vexetación autóctona para zugaren as abellas.
b) Manter alvarizas cun máximo de 80 colmeas cada unha. A distancia entre elas será superior a un quilómetro e deberán situarse permanentemente en zonas de biodiversidade fráxil agás durante os seis meses de transhumancia, que poderán realizar o 80% das colmeas, como máximo.
c) Non subministrar alimentación estimulante que conteña pole.
d) Aplicar un sistema de loita integrada contra a varroase e enfermidades asociadas, que inclúa métodos de loita biolóxica utilizando produtos químicos de síntese de acordo co indicado no anexo 31 e deixando constancia do método e resultados dos recontos no caderno de explotación.
e) Ter debidamente marcadas de forma indeleble todas e cada unha das colmeas para un axeitado control sanitario.
Subsección oitava
Mellora e conservación do medio físico en zonas de prados
e pastos incluídas na Rede Natura 2000
Artigo 127º.-Obxecto e tipos de primas.
Trátase de fomentar unha xestión racional de pasteiros, coa redución efectiva da carga gandeira da explotación de orixe, con desprazamento físico do gando, contribuíndo á recuperación do solo e á súa diversidade florística dentro das áreas incluídas na Rede Natura 2000.
Para acadar ese obxectivo establécense primas base para distintos tipos de aproveitamento gandeiro e primas complementarias para o fomento de actuacións específicas.
1. As primas base máximas, incompatibles entre si, son as seguintes, por hectárea de prado e pasteiro:
a) Prima base de bovino de 270 /ha.
b) Prima base de ovino de 148 /ha.
2. Estas primas base compleméntanse coas seguintes axudas específicas máximas:
a) Prima complementaria de roza de 200 /ha de roza e 64 /ha de sementado.
b) Prima complementaria de pastoreo con razas autóctonas, de 24 /ha.
3. As primas previstas nesta subsección serán incompatibles coas relativas á subsección sexta.
Artigo 128º.-Prima base de bovino en Rede Natura 2000.
1. Condicións específicas dos solicitantes.
Os/as agricultores/as solicitantes desta axuda serán titulares de explotacións de gando vacún de carne que cumpran as seguintes condicións:
a) Dispoñer dunha superficie mínima de 5 ha en explotacións de montes comunais ou 2 ha nas restantes explotacións gandeiras.
b) Ter superficie incluída en zonas de Rede Natura 2000.
c) Ter como mínimo o 75% da SAU da explotación dedicada a aproveitamento mixto de pasteiros ou cultivos orientados á alimentación do gando, incluíndo os aproveitamentos comunais.
d) Ter unha carga gandeira máxima de 1,8 UGM/ha.
e) Dispoñer de pasteiros de montaña para o desprazamento do gando.
f) O número de UGM correspondentes aos animais de máis de seis meses de razas de bovino de carne será igual ou superior ao 50% do número total de UGM da explotación.
2. Compromisos específicos dos/as solicitantes.
Ademais dos compromisos xerais do punto 2, número 1 do artigo 95 deberanse cumprir durante todo o período de 5 anos:
a) As condicións indicadas no punto 1.
b) Realizar a práctica de xestión tradicional de pasteiros con desprazamento estacional do gando durante polo menos cinco anos consecutivos.
c) Manter o gando fóra da explotación de orixe polo menos 4 meses. Durante eses catro meses é obrigatorio desprazar os animais a pasteiros de montaña, reducindo a carga gandeira cando menos nun 25% na explotación de orixe durante o período de tempo que dura o aproveitamento de pasteiros de fóra da explotación.
d) Dispor de documentación oficial obrigatoria xustificativa do desprazamento dos animais.
e) Mover o gando de acordo coas prácticas tradicionais de aproveitamento óptimo dos recursos naturais.
f) Non se permitirá o pastoreo antes do 1 de maio en áreas de montaña cunha altitude superior aos 1.500 m, para evitar o dano sobre as plantas nos estados iniciais do crecemento.
g) Manter o aproveitamento extensivo das superficies afectadas, respectando o calendario de pastoreo establecido ao inicio da campaña polo/a beneficiario/a, segundo o modelo do caderno de explotación.
h) Manter os xatos xunto coas nais polo menos ata os 6 meses.
i) Polo menos, o 60% da reposición estará integrada por animais nados na propia explotación.
Artigo 129º.-Prima base de ovino en Rede Natura 2000.
1. Condicións específicas dos/as solicitantes.
Os/as agricultores/as solicitantes desta axuda serán titulares de explotacións de gando ovino que cumpran as seguintes condicións:
a) As condicións a) á e) do artigo 128.1.
b) O número de UGM correspondente aos animais de razas de ovino de carne, distintos dos años, será igual ou superior ao 50% do número total de UGM da explotación.
2. Compromisos específicos dos/as solicitantes.
a) As condicións indicadas no punto 1.
b) As establecidas nas letras b) a g) do punto 2 do artigo 128.
Artigo 130º.-Prima complementaria de roza en zonas de Rede Natura 2000.
1. Obxecto: mellora dos pasteiross nos cales aparecen especies rexeitadas polo gando minguando a súa calidade. Terá un importe de 140  ou 200  por hectárea rozada segundo que o nivel de invasión de matogueira sexa menor, maior ou igual ao 50% da superficie total e o pasto que se vaia rozar.
Para incrementar a calidade do pasto poderanse utilizar sementes de especies pratenses, con posterioridade á roza da superficie de matogueira, establecéndose unha axuda de 24 euros/ha sementada.
2. Condicións específicas dos/as solicitantes.
a) Ser solicitantes ou beneficiarios/as dunha prima base das previstas nos artigos 128 ou 129.
b) Rozar unha superficie igual ou superior a 0,2 ha.
3. Compromisos específicos.
Ademais dos relativos ás primas base dos artigos 128 e 129:
a) Realizar as rozas de forma mecánica ou manual.
b) Excepcionalmente, cando a pendente do terreo sexa maior do 10%, poderanse realizar tratamentos químicos localizados con produtos de baixa toxicidade que presenten un indicador de perigosidade «Xn» ou «T» dentro do indicador ecotoxicolóxico «N» (mamíferos, aves e/ou peixes). Non se admitirán produtos con indicador «T+» de moi tóxico dentro do indicador ecotoxicolóxico «N».
Artigo 131º.-Prima complementaria de pastoreo con razas autóctonas en zona de Rede Natura 2000.
1. Obxecto: fomentar a utilización de animais de elevada rusticidade e boa adaptación ao pastoreo no aproveitamento de superficies de pasteiro nestas zonas.
2. Condicións específicas dos/as solicitantes.
a) Ser solicitantes ou beneficiarios/as dunha prima base das específicas nos artigos 128 ou 129.
b) Dispoñer de animais inscritos nos libros xenealóxicos de rexistro das razas autóctonas oficiais de vacún ou ovino na data final do período de solicitude da axuda.
3. Compromisos específicos.
Ademais dos relativos á prima base, o/a solicitante comprométese a pastorear con efectivos de polo menos un 75% de animais pertencentes ás razas autóctonas inscritas no libro xenealóxico.
Sección terceira
Axudas relativas ao benestar dos animais
Artigo 132º.-Obxectivos xerais e contía das axudas.
1. No marco do contrato de explotación sustentable, as axudas ao benestar dos animais teñen por obxectivo animar os/as agricultores/as a adoptar sistemas de cría de animais en avicultura e produción porcina que, superando as normas obrigatorias de aplicación, garantan o seu benestar e sanidade, permitindo ademais o mantemento dunha explotación viable produtiva.
Os/as beneficiarios/as das axudas correspondentes a esta sección serán titulares de explotacións agrarias situadas na súa maior parte na Comunidade Autónoma de Galicia que cumpran os requisitos xerais indicados no punto 2, número 1 do artigo 95 e os específicos de cada submedida en toda ou parte da explotación e exercerán na totalidade da súa superficie unha agricultura sustentable.
2. A contía máxima das axudas, no caso da avicultura será de 58,33 /UGM para aves de curral de carne, cun máximo de 2.500  por explotación.
No caso de produción porcina, a axuda máxima será de 70,00 /UGM para porcas nais e de 135,14 /UGM para porcos de ceba, cunha axuda máxima por explotación de 2.500 .
Subsección primeira
Axudas á avicultura de curral
Artigo 133º.-Obxectivos.
Preténdese fomentar a adopción de sistemas de cría de animais en avicultura que, superando as normas obrigatorias de aplicación garantan o seu benestar e sanidade e permitan, ademais, o mantemento dunha explotación viable e produtiva.
Artigo 134º.-Condicións específicas dos/as solicitantes.
Poderán solicitar as axudas á avicultura de curral de carne os/as gandeiros/as que cumpran as seguintes condicións:
Ser titulares de explotacións avícolas de carne de curral (de especies Gallus gallus) que adopten os métodos descritos no Regulamento (CE) 543/2008, da Comisión, do 16 de xuño de 2008, polo que se establecen normas de desenvolvemento do Regulamento (CE) 1234/2007, do Consello, do 22 de outubro, no que se refire á comercialización de carne de aves de curral.
Os sistemas de explotación considerados son:
a) Galiñeiro con saída libre.
b) Granxa ao aire libre.
c) Granxa de cría en liberdade.
Artigo 135º.-Compromisos específicos dos/as beneficiarios/as de axuda á avicultura de curral de carne.
a) Criar animais da especie Gallus gallus.
b) A alimentación estará composta como mínimo dun 70% de cereais na fase de engorda.
c) Asegurar un acceso apropiado e permanente a unha cama seca e de material friable en superficie.
d) Permitir o acceso permanente aos comedeiros e bebedoiros.
e) Evitar as mutilacións sistemáticas, o illamento ou calquera tipo de inmobilización.
f) Prever as patoloxías debidas ás malas prácticas agrarias ou ás condicións de cría.
g) Os bebedoiros manteranse de maneira que se evite o derramamento de auga.
h) Tratar as aves enfermas ou sacrificalas de forma humanitaria.
i) Inspeccionar os animais dúas veces ao día.
j) Nos sistemas de explotación con galiñeiros con saída libre:
-Non superar a concentración máxima de 13 aves/m2 ou non exceder os 27,5 kg de peso vivo por metro cadrado.
-Dispor nos parques de unha superficie mínima de 1 m2/ ave de terreo cuberto de vexetación na súa maior parte.
-Dispor de trapelas cun mínimo de 10 cm2/ave ou unha lonxitude combinada de polo menos 4 m por cada 100 m2 de edificio.
-Permitir o acceso diúrno, polo menos durante a metade da vida das aves, a unha zona ao aire libre cuberta de vexetación na súa maior parte.
-Manter unha idade de sacrificio non inferior aos 100 días.
k) No sistema de explotación de granxas ao aire libre:
-Non superar concentracións máximas de 12 aves/m2 ou un máximo de 25 kg por metro cadrado.
-Cada galiñeiro deberá ter menos de 4 800 polos.
-Dispor nos parques de unha superficie mínima de 2 m2 por ave de terreo cuberto de vexetación na súa maior parte.
-Dispor de trapelas cun mínimo de 10 cm2/ave ou unha lonxitude combinada de polo menos 4 m por cada 100 m2 de edificio.
-Engordar aves dunha estirpe recoñecida como de crecemento lento.
-Manter unha idade de sacrificio non inferior aos 81 días.
-A engorda nas gaiolas non poderá superar os 15 días en animais de máis de 90 días.
-Permitir o acceso continuo durante o día a un espazo ao aire libre como mínimo a partir das 6 semanas.
l) No caso de cría en liberdade, os compromisos son os mesmos que coa granxa ao aire libre, pero o acceso das aves ao parque será continuo e os espazos serán de superficie ilimitada.
Subsección segunda
Axudas ao porcino ao aire libre
Artigo 136º.-Obxectivos.
Esta axuda ten por finalidade fomentar a adopción de sistemas de cría de animais na produción porcina que, superando as normas obrigatorias de aplicación, garantan o seu benestar e sanidade, permitindo ademais o mantemento dunha explotación viable e produtiva.
Artigo 137º.-Condicións específicas dos/as solicitantes.
Poderán ser beneficiarios/as os/as titulares de explotacións extensivas de reprodución e ceba de porcino que consideren os métodos descritos nesta orde e se comprometan a mellorar nas súas instalacións as condicións de benestar impostas pola normativa vixente, no ámbito da Comunidade Autónoma de Galicia.
Os sistemas de explotación considerados nesta medida son:
a) Explotacións de porco cebado.
b) Explotacións de reprodutoras.
Artigo 138º.-Compromisos específicos dos/as beneficiarios/as da axuda ao porcino ao aire libre.
a) Manter un censo mínimo de 5 UGM.
b) No caso de explotacións de cebo.
-Permitir aos animais estar ao aire libre un mínimo de 6 horas diarias e durante polo menos un mes.
-A idade mínima do animal ao sacrificio será de 210 días e deberase manter na explotación un mínimo de 100 días.
-O peso vivo mínimo para o sacrificio será de 85 kg.
c) No caso de explotacións de reproductoras:
-A idade mínima do primeiro parto será de 10 meses.
-Permitir o acceso ao aire libre desde os paridoiros.
Capítulo II
Da indemnización compensatoria
Artigo 139º.-Ámbito de aplicación.
Poderáselles conceder unha indemnización compensatoria anual aos/ás agricultores/as que reúnan os requisitos que se establecen no seguinte artigo polas superficies das explotacións que radiquen nos municipios incluídos na lista comunitaria de zonas agrícolas desfavorecidas, cualificadas como zonas de montaña ou distintas das de montaña, conforme os artigos 18 e 19, respectivamente, do Regulamento (CE) 1257/1999, do Consello, do 17 de maio, e que se indican no anexo 21 desta orde.
Artigo 140º.-Beneficiarios/as.
Poderán ser beneficiarios/as das axudas indicadas nesta sección as persoas físicas que o soliciten de acordo cos modelos DP1, DP2, RS, PA, IC e, de ser o caso, RG e ICC do anexo 1 desta orde que reúnan as seguintes condicións:
a) Ser agricultor/a a título principal, a título individual ou como socio/a dunha entidade asociativa. Cada socio/a poderá percibir a indemnización correspondente á súa cota de participación que, se é o caso, deberá acumularse á da súa explotación individual para os efectos de cálculo dunha indemnización compensatoria única.
b) Comprometerse formalmente a manter a actividade agraria en zonas desfavorecidas polo menos durante os cinco anos seguintes á data en que cobre a indemnización, salvo xubilación ou causa de forza maior.
c) Comprometerse formalmente a exercer a agricultura sustentable empregando métodos de prácticas agrícolas que permitan manter boas condicións agrarias e agroambientais, de acordo co establecido no anexo 24, adecuadas ás características agrarias da localidade e compatibles co ambiente e co mantemento do campo e da paisaxe.
Artigo 141º.-Requisitos das explotacións.
1. As explotacións obxecto da axuda deberán cumprir as seguintes condicións:
a) Ter a súa superficie declarada, en parte ou totalmente, sobre as zonas desfavorecidas indicadas no anexo 21 desta orde.
b) De tratarse de explotacións gandeiras de vacún, ovino-cabrún ou equino, a carga gandeira máxima será de 2,00 UGM/ha de superficie forraxeira e a mínima de 0,40 UGM/ha en zonas desfavorecidas de montaña e 0,70 UGM/ha en zonas desfavorecidas distintas ás anteriores. Para o resto de explotacións gandeiras e para as estritamente agrícolas non se determina nin se establece límite de carga gandeira.
c) Ter unha superficie agrícola superior a 2 ha en zonas desfavorecidas.
d) Cumprir os requisitos da condicionalidade definidos no Regulamento (CE) 73/2009, do Consello, do 19 de xaneiro, que aparecen recollidos nos anexos 23 e 24 desta orde.
Artigo 142º.-Carga gandeira.
O cálculo de carga gandeira indicada no parágrafo b) do artigo 141.1 anterior terase en conta:
Para a determinación das UGM, a media dos censos de machos e femias de bovino dos seis primeiros meses de 2010 máis o número de machos e femias de ovino e cabrún, agás os años, cabritos e équidos presentes na explotación no momento da solicitude, que se converterán en UGM de acordo coas equivalencias establecidas no artigo 10.2.n).
Para a determinación da superficie forraxeira teranse en conta as superficies indicadas no artigo 10.1.m) desta orde.
As explotacións para as que se solicite indemnización compensatoria quedarán inscritas no Rexistro de Explotacións Agrarias, da Consellería do Medio Rural, como perceptoras deste tipo de axuda.
Artigo 143º.-Importe da axuda.
1. A modulación da axuda establécese no marco do previsto no artigo 93 do Regulamento (CE) 1698/2005, e en función do seu artigo 37 e do Programa de desenvolvemento rural de Galicia 2007-2013.
2. A contía mínima de indemnización compensatoria que pode recibir un/unha titular de explotación é de 300  e a máxima de 2.500  por explotación.
3. Establécense dous módulos base como límite das axudas:
a) En zonas desfavorecidas de montaña (artigo 36 a) inciso i do Regulamento (CE) 1698/2005): 94 /ha de superficie indemnizable.
b) En zonas desfavorecidas distintas das de montaña (artigo 36 a) inciso ii do Regulamento (CE) 1698/2005): 57 /ha de superficie indemnizable.
4. Os módulos incrementaranse nun 20% no caso de que o/a solicitante teña como titular exclusivo ou como cotitular da explotación o 30 de abril de 2010 aprobada unha axuda no marco do contrato de explotación sustentable.
5. En ningún caso o pagamento mínimo será inferior a 25 /ha de superficie indemnizable ata un máximo de 100 ha, nin superior a 250 /ha, de acordo co establecido no Regulamento (CE) 1698/2005.
6. Ao módulo base aplicaránselle coeficientes corretores en función da superficie indemnizable da explotación, da base impoñible xeral declarada polo/a titular da explotación e das condicións socio-económicas do concello en que está situada a explotación, segundo se establece no anexo 22.
Artigo 144º.-Incompatibilidades.
A indemnización compensatoria será incompatible coa percepción polo/a beneficiario/a dunha pensión de xubilación, de subsidio de desemprego ou calquera outra prestación pública análoga.
Capítulo III
Dos controis, reducións e exclusións
Artigo 145º.-Plans de control de admisibilidade.
O Fogga, no marco do Regulamento 1122/2009, do 30 de novembro, polo que se establecen normas de desenvolvemento do Regulamento (CE) 73/2009, do Consello, no referido á condicionalidade, modulación e ao sistema integrado de xestión e control nos réximes de axuda directa aos/ás agricultores/as establecidos por ese regulamento e do Regulamento (CE) 1975/2006, da Comisión, do 7 de decembro, polo que se establecen disposicións de aplicación do Regulamento (CE) 1698/2005, do Consello, no que respecta á aplicación dos procedementos de control e a condicionalidade en relación coas medidas de desenvolvemento rural, elaborará os plans de control de admisibilidade das solicitudes, tanto administrativos como sobre o terreo, para as axudas ao desenvolvemento rural para a utilización sustentable das terras, en coordinación cos correspondentes aos pagamentos á agricultura e á gandaría establecidos no título II, e no marco do plan nacional de controis das medidas ao desenvolvemento Rural do período
2007/2013 establecido polo Fega para o ano 2010 e seguintes.
Artigo 146º.-Controis administrativos.
Recibidas as solicitudes, os servizos territoriais do Fogga revisarán a documentación e no suposto de que non cumpra algún dos requisitos exixidos pola normativa reguladora, requirirase o/a solicitante para que, nun prazo de dez días hábiles emende a falta ou achegue os documentos necesarios. Se non o fixese, considerarase que desiste da súa solicitude.
Efectuaranse controis administrativos de todas as solicitudes de axuda e de pagamento con respecto a todos os seus elementos.
Os controis administrativos incluirán controis cruzados cos datos do sistema integrado de xestión e control para as parcelas e animais obxecto das medidas de axuda para evitar pagamentos indebidos das axudas.
Os controis administrativos sobre admisibilidade terán en conta os resultados das comprobacións efectuadas por outros servizos, organismos ou organizacións.
As irregularidades detectadas nos controis cruzados darán lugar a un procedemento administrativo apropiado e, en caso necesario, a un control sobre o terreo.
Sen prexuízo do disposto anteriormente, poderáselle requirir ao/á solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
Artigo 147º.-Controis sobre o terreo.
1. Realizarase un número de controis sobre o terreo relacionados coas solicitudes de pagamento presentadas durante 2010, que inclúa polo menos o 5% de todos/as os/as beneficiarios/as que teñan subscrito un compromiso en virtude dunha ou varias das medidas no ámbito de aplicación deste título III.
Non obstante, con respecto á medida de Axudas agroambientais, este requisito mínimo do 5% lograrase a nivel de medida.
2. O artigo 30, números 3 e 4, do Regulamento (CE) 1122/2009 aplicarase aos controis sobre o terreo deste artigo e a mostra de control do punto 1 seleccionarase de acordo cos criterios establecidos no artigo 31 deste.
3. Cando sexa posible, o Fogga realizará os controis sobre o terreo previstos neste título ao mesmo tempo que os relativos ao título II.
4. De acordo co establecido no artigo 27.5º do Regulamento (CE) 1975/2006, os controis sobre o terreo poderán ser notificados con anticipación, sempre que non se comprometa o propósito do control. Se a notificación se efectúa con máis de corenta e oito horas de anticipación, deberá limitarse ao estritamente necesario, en función da natureza da medida.
5. No que respecta aos controis das medidas relacionadas coa superficie, os controis sobre o terreo realizaranse de acordo cos artigos 33 e 34 do Regulamento (CE) 1122/2009. No que respecta aos controis das medidas relacionadas con animais, os controis sobre o terreo realizaranse de acordo co artigo 42 do mesmo regulamento.
Artigo 148º.-Reducións e exclusións en medidas relacionadas coa superficie.
1. A base de cálculo da axuda correspondente ás medidas relacionadas coa superficie establecerase de acordo co artigo 57, números 1 e 3, e artigo 75, número 1, do Regulamento (CE) 1122/2009. Para os efectos deste artigo, considerarase que as superficies declaradas polo/a beneficiario/a ás que se lle aplique a mesma axuda constitúen un grupo de cultivo.
2. Para efectos de aplicación de reducións e exclusións relacionadas coa superficie, terase en conta o establecido no artigo 16 do Regulamento (CE) 1975/2006 e na circular de coordinación do Fega relativa aos criterios para a aplicación das reducións e exclusións ás axudas ao desenvolvemento rural do período 2007/2013 para o ano 2010 e seguintes.
a) Se se comprobara que a superficie declarada nunha solicitude de axuda por superficie é maior que a superficie determinada para ese grupo de cultivo como consecuencia dos controis administrativos ou sobre o terreo, será esta última a que se teña en conta para o cálculo do importe da axuda.
b) Cando para un grupo de cultivos a superficie determinada sexa inferior á superficie declarada, a axuda calcularase sobre a base da superficie determinada reducida no dobre da diferenza comprobada se esta é superior ao 3% ou dúas hectáreas pero inferior ou igual ao 20% da superficie determinada. Se a diferenza é superior ao 20% da superficie determinada non se concederá axuda ningunha por superficie en relación co grupo de cultivo en cuestión.
c) Se respecto da superficie global determinada incluída nunha solicitude única a superficie declarada supera a superficie determinada en máis dun 30%, non se concederá ningunha axuda relacionada coas superficies dos réximes de axuda Feader solicitadas durante o ano civil en cuestión.
d) Se a diferenza fose superior ao 50%, quedará excluída de calquera axuda relacionada coa superficie dos réximes de axuda Feader e, ademais, será sancionado/a mediante a exclusión das axudas ata un importe igual a diferenza entre a superficie declarada e a determinada con cargo ás medidas de axuda previstas no Regulamento (CE) 1698/2005 ou no Regulamento (CE) 73/2009 ás que teña dereito o/a beneficiario/a polas solicitudes que presente durante os tres anos civís seguintes a aquel en que se descubra a irregularidade. Se o importe non puidese deducirse totalmente dos ditos pagamentos, cancelarase o saldo restante.
e) En caso de sobredeclaración intencional, o/a beneficiario/a quedará excluído/a de calquera axuda relacionada coa superficie dos réximes de axuda Feader para ese exercicio e, ademais, será sancionado/a mediante a exclusión das axudas ata un importe igual a diferenza entre a superficie declarada e a determinada con cargo ás medidas de axuda recollidas no Regulamento (CE) 1698/2005 ou no Regulamento (CE) 73/2009, ás que teña dereito polas solicitudes que presente durante os tres anos civís seguintes a aquel en que se descubra a irregularidade. Se o importe non puidese deducirse totalmente dos ditos pagamentos, cancelarase o saldo restante.
Artigo 149º.-Reducións e exclusións en medidas relacionadas cos animais.
1. A base de cálculo da axuda correspondente ás medidas relacionadas cos animais establecerase de acordo co artigo 63, alíneas 2, 3, e 4 do Regulamento (CE) 1122/2009.
2. Para os efectos de reducións e exclusións relacionadas con animais terase en conta o establecido no artigo 17 do Regulamento (CE) 1975/2006 e na circular de coordinación do Fega relativa a criterios para a aplicación das reducións e exclusións ás axudas ao desenvolvemento rural 2007/2013 para o ano 2010 e seguintes.
a) Todas as reducións ou exclusións que se apliquen no caso de sobredeclaración de animais das especies bovina, ovina e cabrúa calcularanse de acordo co artigo 65 do Regulamento (CE) 1122/2009. As medidas de axuda relativas aos bovinos, ovinos, cabrúns e outras especies trataranse por separado.
b) Malia o disposto no artigo 65, alínea 2, parágrafo segundo e no artigo 65, alínea 4, parágrafo segundo do Regulamento (CE) 1122/2009, o importe resultante da exclusión deducirase dos pagamentos das axudas ás que tivera dereito o/a produtor/a por especie nese período con cargo a calquera das medidas de axuda previstas no Regulamento (CE) 1698/2005 e ás que teña dereito o/a beneficiario/a en cuestión polas solicitudes que presente durante os tres anos civís seguintes a aquel en que se descubra a irregularidade. Se o importe non pode deducirse totalmente dos ditos pagamentos, cancelarase o saldo restante.
c) No caso de sobredeclaración de animais na especie porcina, aviar e equina aplicarase o seguinte protocolo:
1º No caso das explotacións porcinas e gando equino:
a) Sempre que a porcentaxe de animais sobredeclarados sexa menor que 3 ou igual ou menor que o 10%, o importe total por especie a que teña dereito o/a produtor/a reducirase na porcentaxe sobredeclarada.
b) Cando o número de animais sobredeclarados sexa máis de 3, e exceda nunha porcentaxe superior ao 10% pero inferior ou igual ao 20%, o importe total por especie a que teña dereito o/a produtor/a deducirase no dobre da porcentaxe sobredeclarada.
-Cando o número de animais sobredeclarados sexa máis de 3 e exceda nunha porcentaxe superior ao 20% denegarase a axuda Feader á que teña dereito o/a produtor/a por especie durante o período correspondente.
-Se a sobredeclaración é superior ao 50 %, ademais da denegación da axuda reteráselle un importe igual ao correspondente á diferenza entre os animais declarados e os determinados. Este importe deducirase de calquera pagamento que se lle aboe con cargo ao Feader durante os 3 anos civís seguintes ao descubrimento da irregularidade. Pasado tal prazo, cancelarase o saldo sen cubrir.
c) No caso de sobredeclaracións intencionais inferiores ao 20%, o/a beneficiario/a quedará excluído/a da axuda Feader a que tiver dereito durante o ano civil en cuestión polas medidas vinculadas ás especies animais. Se a porcentaxe sobredeclarada é superior ao 20%, ademais da denegación da axuda reteráselle un importe igual ao correspondente á diferenza entre os animais declarados e os determinados. Este importe deducirase de calquera pagamento que se lle aboe con cargo ao Feader durante os 3 anos civís seguintes ao descubrimento da irregularidade. Pasado tal prazo, cancelarase o saldo sen cubrir.
d) Cando as irregularidades nas sobredeclaracións se xulguen intencionadas denegarase a axuda Feader a que teña dereito o/a produtor/a por especie no período correspondente.
2º No caso de explotacións avícolas:
a) Cando a porcentaxe sobredeclarada sexa menor ou igual ao 10%, o importe total por especie a que teña dereito o/a produtor/a para a dita campaña reducirase na porcentaxe sobredeclarada.
b) Cando a porcentaxe sobredeclarada sexa maior do 10% e menor ou igual ao 20%, o importe total por especie ao que teña dereito o/a produtor/a deducirase no dobre da porcentaxe en exceso.
-Cando o número de animais sobredeclarados exceda nunha porcentaxe superior ao 20%, denegarase a axuda Feader a que teña dereito o/a produtor/a por especie durante o período correspondente.
-Se a sobredeclaración é superior ao 50%, ademais da denegación da axuda reteráselle un importe igual ao correspondente á diferenza entre os animais declarados e os determinados. Este importe deducirase de calquera pagamento que se lle aboe con cargo ao Feader durante os 3 anos civís seguintes ao descubrimento da irregularidade. Pasado tal prazo, cancelarase o saldo sen cubrir.
-Igualmente no caso de que as irregularidades nas sobredeclaracións se xulguen intencionadas, denegarase a axuda Feader a que teña dereito o/a produtor/a por especie no período correspondente.
Artigo 150º.-Reducións e exclusións en caso de incumprimento dos criterios de admisibilidade.
Cando non se cumpran todos os compromisos ligados á concesión de axuda, agás os relativos ao tamaño da superficie e ao número de animais declarados, reducirase ou denegarase a axuda solicitada.
Para os efectos das reducións ou exclusións indicadas no artigo 18 do Regulamento (CE) 1975/2006, diferéncianse os seguintes tipos:
-Requisitos de acceso á axuda e de incorporación ao réxime que son intrínsecos á admisibilidade da axuda.
-Compromisos excluíntes (CE), en que o incumprimento implica a non concesión da axuda para o ano en que se solicita e no caso de reiteración, a exclusión da actuación en cuestión e, de ser o caso, procederase ao reembolso das cantidades percibidas.
-Compromisos valorables (CV) en función da gravidade, alcance e persistencia do incumprimento observado:
-A gravidade dun incumprimento dependerá da importancia das súas consecuencias, tendo en conta os obxectivos perseguidos polos criterios que non se cumprisen.
-O alcance dun incumprimento dependerá da súa repercusión no conxunto da operación.
-A persistencia dun incumprimento dependerá do tempo que duren as repercusións ou da posibilidade de poñer fin a estas con medios aceptables.
Os compromisos valorables (CV) clasifícanse como:
-Compromiso básico (CB): aquel compromiso cuxo incumprimento supón graves consecuencias para os obxectivos perseguidos pola medida en cuestión, repercuten en toda a operación e estas repercusións duran máis dun ano ou é difícil poñerlles fin con medios aceptables.
-Compromiso principal (CP): aquel compromiso cuxo incumprimento supón consecuencias importantes para os obxectivos perseguidos pola medida en cuestión, repercuten en toda a operación e estas repercusións duran menos dun ano ou é posible poñerlles fin con medios aceptables.
-Compromiso secundario (CS): aquel que non se axusta ás definicións anteriores.
O plan de controis das medidas ao desenvolvemento rural que establecerá o Fogga para o ano 2010 recollerá a tipificación dos compromisos para as medidas e submedidas incluídas no contrato de explotación sustentable.
Artigo 151º.-Casos de forza maior.
No suposto de que un/unha beneficiario/a non poida seguir asumindo os compromisos subscritos por causas de forza maior, de acordo cos supostos que establece o artigo 39 do Regulamento CE 817/2004, adoptaranse as medidas necesarias para adaptarse aos compromisos. O compromiso darase por finalizado sen que se estableza ningún reembolso polo período de compromiso efectivo. Os supostos de forza maior son os seguintes:
a) Falecemento do/a produtor/a.
b) Larga incapacidade profesional do/a produtor/a.
c) Expropiación dunha parte importante da explotación se a expropiación non fose previsible o día que asinou o compromiso.
d) Unha catástrofe natural grave que afecte considerablemente a superficie agraria da explotación.
e) Destrución accidental dos edificios para o gando da explotación.
f) Epizootia que afecte todo o gando do/a produtor/a ou unha parte deste.
Artigo 152º.-Acumulación de reducións.
No caso de acumulación, as reducións aplicaranse na seguinte orde:
a) Reducións previstas por sobredeclaración das medidas relacionadas coa superficie e cos animais.
b) Reducións previstas no caso de incumprimento de criterios de admisibilidade.
c) Reducións por presentación tardía de solicitudes.
d) Reducións por non declaración de parcelas.
e) Reducións relacionadas co incumprimento da condicionalidade.
Título IV
Da resolución e pagamento
Artigo 153º.-Resolución de solicitudes de pagamentos directos á agricultura e gandaría.
Para as solicitudes de pagamentos directos á agricultura e gandaría establecidos no título II, unha vez realizados os controis administrativos e sobre e terreo establecidos nos artigos 90º e 91º e comunicados polo Ministerio de Medio Ambiente e Medio Rural e Mariño os coeficientes previstos, se é caso, o Fogga establecerá, para cada unha das solicitudes presentadas no seu ámbito, as superficies, o número de animais e a cota láctea con dereito a recibir as axudas e os importes que lles corresponden.
Ao mesmo tempo, o dito organismo establecerá a relación das solicitudes de axuda que, polas causas previstas nos regulamentos de aplicación, especialmente os que se refiran ao sistema integrado de xestión e control, perdan o dereito á obtención das axudas e primas.
Os servizos territoriais do Fogga, calculados os importes de axuda que correspondan, elevarán a oportuna proposta de aprobación, a través do subdirector xeral de Xestión da PAC, ao director do organismo sobre as solicitudes presentadas.
O director do Fogga será competente para resolver as solicitudes de axudas recollidas nos capítulos 2 a 5 do título II.
Artigo 154º.-Resolución de solicitudes de indemnización compensatoria.
1. A concesión das axudas de indemnización compensatoria, previstas no capítulo II do título III, axustarase aos principios de publicidade, transparencia, concorrencia e obxectividade, segundo o artigo 5.2º a) da Lei 9/2007, do 13 de xullo, de subvencións de Galicia. O procedemento de concesión das axudas tramitarase en réxime de concorrencia competitiva.
2. O Fogga, unha vez realizados os controis administrativos e sobre o terreo, establecerá as superficies con dereito a percibir axuda en cada solicitude e o importe que lles corresponde.
3. Unha vez determinado o importe da axuda correspondente a todas as solicitudes recibidas e que cumpran todos os requisitos, se este supera o orzamento dispoñible previsto na letra b) da disposición adicional primeira, incluídos os incrementos previstos, aplicaranse os seguintes criterios de prioridade:
a) Solicitantes que reúnan os requisitos de agricultor/a mozo/a. Intervalo de asignación: de 0,00 a 35,25 puntos. Asignarase ao expediente 0,75 puntos por cada ano de diferenza entre 65 e a idade que lle corresponda cumprir ao/á solicitante no ano de campaña.
b) Solicitantes mulleres. Asignación de 5 puntos se o solicitante é muller.
c) Solicitantes que, como titulares exclusivos/as ou como cotitulares, teñan subscrito un contrato de explotación sustentable ante a Administración.
d) Solicitantes que, como titulares exclusivos/as ou como cotitulares da explotación, teñan aprobada no 30 de abril de 2010 algunha das liñas de axuda a produtores agrarios que establezan métodos de produción respectuosos co ambiente e de conservación da paisaxe (axudas agroambientais da sección 2ª do capítulo I do título III) segundo o seguinte baremo:
Ver referencia pdf "03900D007P015.PDF"
e) Solicitantes cuxas explotacións estean total ou parcialmente localizadas en concellos onde haxa algunha zona pertencente á Rede Natura 2000, segundo o seguinte baremo:
-Se a superficie en concellos da Rede Natura e igual ou maior do 50% da superficie total da explotación: 6 puntos.
-Se a superficie en concellos da Rede Natura é menor do 50% da superficie total da explotación: 3 puntos.
f) Solicitantes que sexan titulares exclusivos/as ou cotitulares dunha explotación prioritaria: 8 puntos se a explotación do/a solicitante ten a cualificación de prioritaria.
De acordo coa puntuación obtida ordenaranse as solicitudes de maior a menor puntuación ata completar, cos importes das solicitudes de máis puntos, o orzamento dispoñible.
No caso de igualdade de puntos terá preferencia o/a solicitante de menor idade.
4. Establecida a priorización das solicitudes, os servizos territoriais do Fogga elevarán a correspondente proposta a través do subdirector xeral de Xestión da PAC ao director do organismo.
5. O prazo máximo para ditar a correspondente resolución será de nove meses contados a partir do día seguinte ao da publicación desta orde no DOG. Transcorrido o prazo sen que se ditase e notificase a correspondente resolución, o/a interesado/a poderá entender desestimada a súa solicitude por silencio administrativo.
6. Na notificación de concesión destas axudas informarase os/as beneficiarios/as dos seguintes extremos:
-Que a axuda se enmarca dentro do Programa de Desenvolvemento Rural de Galicia.
-Que a axuda corresponde ás medidas para a utilización sustentable das terras agrícolas incluídas no eixo 2 relativo á Mellora do ambiente e o medio rural.
-A participación do fondo Feader no financiamento da axuda.
7. Todas as resolucións serán notificadas de acordo co establecido na Lei 30/1992. De conformidade co establecido no artigo 59.6º b) da indicada lei, a notificación poderá realizarse mediante a publicación no Diario Oficial de Galicia, no taboleiro de anuncios e na páxina web da Consellería do Medio Rural. Nesta notificación especificarase a convocatoria, o/a beneficiario/a, a cantidade concedida e a finalidade da subvención outorgada, así como, se fora o caso, as causas da desestimación, e expresará, ademais, os recursos que procedan contra a resolución, o órgano administrativo e xudicial perante o que deben presentarse e o prazo para interpoñelos.
Artigo 155º.-Resolución das axudas do contrato de explotación sustentable.
1. A concesión das axudas incluídas no contrato de explotación sustentable, previstas no capítulo I do título III, axustarase aos principios de publicidade, transparencia, concorrencia e obxectividade, segundo o artigo 5.2º a) da Lei 9/2007, do 13 de xullo, de subvencións de Galicia. O procedemento de concesión da axuda tramitarase en réxime de concorrencia competitiva.
2. O Fogga, unha vez realizados os controis administrativos e sobre o terreo, establecerá as superficies e animais con dereito a percibir axuda en cada solicitude e o importe correspondente.
3. Determinado o importe para as solicitudes recibidas e que cumpran os seguintes requisitos, se este supera o orzamento dispoñible previsto na alínea b) da disposición adicional primeira, aplicaranse os seguintes criterios de prioridade:
a) Explotación de produción ecolóxica: 5 puntos.
b) Explotación nunha zona integrada na Rede Natura 2000: 4 puntos. Para estes efectos considérase que unha explotación cumpre esta condición cando o 20% da superficie declarada está na Rede Natura 2000.
c) Agricultor/a a título principal ou explotación prioritaria: 5 puntos.
d) Explotación en zona desfavorecida, segundo o Regulamento 1257/1999, do 17 de maio, sobre a axuda ao desenvolvemento rural a cargo do Feoga e polo que se modifican e derrogan determinados regulamentos: 2 puntos.
e) Explotación cuxo titular sexa unha muller ou ben, se se trata dunha explotación asociativa, cando polo menos o 50% dos socios que a integran sexan mulleres: 2 puntos.
f) Ser agricultor/a mozo/a: 2 puntos.
g) Utilizar na explotación superficie procedente do Banco de Terras: 1 punto.
No caso de igualdade na puntuación entre dous ou máis beneficiarios/as, terán prioridade os/as titulares de explotacións agrarias que soliciten por maior superficie para a execución de compromisos agroambientais e, dentro disto, os de menor idade ou data de constitución da entidade xurídica máis recente.
4. Establecida a priorización das solicitudes, os servizos territoriais do Fogga trasladarán a correspondente proposta a través do subdirector xeral de Xestión da PAC ao director do organismo.
O director do Fogga será competente para resolver as solicitudes de axuda integradas no contrato de explotación sustentable.
5. O prazo máximo para ditar a correspondente resolución será de nove meses contados a partir do día seguinte ao da publicación desta orde no DOG. Transcorrido o prazo sen que se ditase e notificase a correspondente resolución, o/a interesado/a poderá entender desestimada a súa solicitude por silencio administrativo.
6. Na notificación de concesión destas axudas informarase os/as beneficiarios/as dos seguintes aspectos:
-Que a medida se enmarca dentro do Programa de Desenvolvemento Rural de Galicia.
-Que a axuda corresponde ás medidas para a Utilización sustentable de terras agrícolas incluída no eixo 2 de Mellora do ambiente e o medio rural.
-A participación do fondo Feader no financiamento da axuda.
7. Todas as resolucións serán notificadas de acordo co establecido na Lei 30/1992. De conformidade co establecido no artigo 59.6º b) da indicada lei, a notificación poderá realizarse mediante a publicación no Diario Oficial de Galicia, no taboleiro de anuncios e na páxina web da Consellería do Medio Rural. Nesta notificación especificarase a convocatoria, o/a beneficiario/a, a cantidade concedida e a finalidade da subvención outorgada, así como, se fora o caso, as causas da desestimación, e expresará ademais os recursos que procedan contra a resolución, o órgano administrativo e xudicial ante o que deben presentarse e o prazo para interpoñelos.
Artigo 156º.-Modificación da resolución.
1. Toda alteración das condicións tidas en conta para a concesión de axudas poderá dar lugar á modificación da resolución de concesión.
2. Non obstante, durante o período de cinco anos de duración dos compromisos derivados da concesión do CES poderá solicitarse unha modificación e/ou ampliación dos que foran subscritos inicialmente.
3. A renuncia a un CES será obxecto de comunicación expresa por parte do/a interesado/a no prazo de 30 días hábiles contados desde a comunicación da resolución da concesión da axuda. Se esta se producise antes de finalizar o período obrigatorio de cumprimento do compromiso, a persoa beneficiaria verase obrigada a devolver todas as axudas percibidas, incrementadas cos xuros correspondentes ao tempo transcorrido, agás que obedeza a causas de forza maior ou circunstancias excepcionais.
Artigo 157º.-Recursos administrativos.
Contra as resolucións do director do Fogga caberá a interposición do recurso de alzada ante o presidente do citado organismo no prazo dun mes contado desde a notificación da resolución obxecto de recurso.
Artigo 158º.-Pagamento das axudas directas á agricultura e gandaría.
1. O Fogga realizará os trámites pertinentes para efectuar, cando finalizasen todos os controis establecidos nos artigos 28 a 46 do Regulamento (CE) 1122/2009, da Comisión, do 23 de novembro, con carácter xeral, os pagamentos recollidos no punto 1.2 do artigo 1º entre o 1 de decembro de 2010 e o 30 de xuño de 2011.
2. Non obstante o disposto no punto 1 anterior, a partir do 16 de outubro de 2010 aboaranse anticipos das primas por vaca nutriz e por sacrificio de xatos para todas aquelas solicitudes cuxos controis finalizasen de acordo co establecido no artigo 107 do Real decreto 66/2010, do 29 de xaneiro.
Artigo 159º.-Pagamento das axudas ao desenvolvemento rural.
O Fogga realizará os trámites pertinentes para efectuar, cando finalicen todos os controis establecidos, o pagamento das axudas ao desenvolvemento rural para a utilización sustentable das terras agrícolas.
Artigo 160º.-Recuperación dos pagamentos indebidos.
1. No caso de pagamento indebido, o/a produtor/a quedará obrigado a reembolsar ese importe máis os xuros calculados de acordo co punto 2, logo do procedemento establecido no capítulo II do título II da Lei 9/2007, do 13 de xuño, de subvencións de Galicia.
2. Os xuros calcularanse en función do tempo transcorrido entre a notificación da obriga de reembolso ao/á produtor/a e o reembolso ou a dedución.
O tipo de xuro aplicable será o previsto no artigo 34.2º da Lei 9/2007, do 13 de xuño, de subvencións de Galicia.
3. A obriga de reembolso establecida no punto 1 non se aplicará se o pagamento é froito dun erro da administración xestora ou doutra autoridade e non podía ser razoablemente detectado polo/a produtor/a.
Porén, cando o erro estea relacionado con elementos factuais pertinentes para o cálculo do pagamento correspondente, o parágrafo primeiro deste punto 3 só se aplicará se a decisión de recuperación non se comunicase nun prazo de 12 meses a partir do pagamento.
4. O previsto no punto 3 anterior non se lles aplicará aos anticipos.
5. O Fogga poderá renunciar á recuperación dos importes iguais ou inferiores a 100 , xuros non incluídos, por produtor/a e por período de prima. En todo caso, na recuperación de débedas teranse en conta as regras previstas no capítulo 1 bis do Regulamento (CE) 885/2006, da Comisión, do 21 de xuño.
Artigo 161º.-Cesión da explotación.
1. Cando, despois de terse presentado unha solicitude de axuda e antes de se cumpriren todas as condicións para a súa concesión, unha explotación sexa transferida dun/dunha produtor/a a outro/a na totalidade por venda, arrendamento ou calquera outro tipo de transacción similar, non se concederá axuda ningunha ao/á cedente en relación coa explotación cedida.
2. As axudas directas solicitadas polo/a cedente concederanse ao/á cesionario/a sempre que:
a) O/a cesionario/a informe o Fogga nun prazo non superior a 30 días a partir da data de cesión e antes do 31 de xaneiro de 2011 e solicite o pagamento da axuda.
b) O/a cesionario/a presente, no mesmo prazo, o documento de cambio de titularidade da explotación.
c) Se cumpran todas as condicións para a concesión da axuda respecto da explotación cedida.
3. Unha vez que o/a cesionario/a informase o Fogga e solicitase o pagamento das axudas:
a) Todos os dereitos e obrigas do/a cedente relativas á solicitude de axuda recaerán sobre o/a cesionario/a.
b) Todas as actuacións da autoridade competente para a concesión das axudas e todas as declaracións realizadas polo/a cedente antes da transferencia asignaranse ao/á cesionario/a.
4. Sen prexuízo do cumprimento da obriga de informar na forma e prazo indicados no punto 2 deste mesmo artigo, para as indemnizacións compensatorias a concesión da axuda ao/á cesionario/a estará supeditada á comprobación do cumprimento por este/a dos requisitos subxectivos unha vez que teña achegada a documentación pertinente.
5. En ningún caso serán de aplicación as disposicións sinaladas neste artigo cando a transferencia só afecte unha parte da explotación.
Artigo 162º.-Obriga de facilitar información.
Ademais da documentación complementaria que, durante a tramitación do procedemento, lles poidan exixir os órganos competentes para a xestión de cada axuda ou prima, os/as solicitantes das axudas previstas nesta orde teñen a obriga de facilitar toda a información que lles sexa requirida polo Servizo de Auditoría Interna dos fondos agrarios europeos do organismo pagador, pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control do destino das axudas públicas, así como a que lles sexa solicitada por calquera órgano comunitario de inspección ou control.
Disposicións adicionais
Primeira.
1. A concesión destas axudas realizarase con cargo aos orzamentos de gastos do Fogga e da Consellería do Medio Rural conforme os orzamentos xerais desta comunidade autónoma para 2010, nas seguintes aplicacións orzamentarias:
a) Para as axudas especificadas no título II desta orde:
-Aplicación 13.90.713F.779.0, axudas PAC por importe de catro millóns cincocentos mil (4.500.000) euros.
-Aplicación 13.90.713F.779.1, primas gandeiras, por importe de corenta e cinco millóns oitenta e dous mil cincocentos sesenta e seis (45.082.566) euros.
b) Para as axudas especificadas no título III desta orde:
-Aplicación 13.90.712B.772.1, indemnización compensatoria, por importe de oito millóns (8.000.000) de euros.
-Aplicación 13.90.712B.772.1, para as axudas previstas na medidas agroambientais, por importe de cen mil (100.000) euros no ano 2010; para o ano 2011, seis millóns (6.000.000) de euros; para o ano 2012, seis millóns (6.000.000) de euros; para o ano 2013, seis millóns (6.000.000) de euros; para o ano 2014, seis millóns (6.000.000) de euros; e para o ano 2015, seis millóns (6.000.000) de euros. A dita aplicación orzamentaria poderá incrementarse con fondos adicionais, comunitarios, estatais e da comunidade autónoma.
-Aplicación 13.90.712B.772.1, para as axudas ao benestar animal, por importe de vinte mil (20.000) euros para o ano 2010; para o ano 2011, vinte mil (20.000) euros; para o ano 2012, vinte mil (20.000) euros; para o ano 2013 vinte mil (20.000) euros; para o ano 2014 vinte mil (20.000) euros; e para o 2015 vinte mil (20.000) euros. A dita aplicación orzamentaria poderá incrementarse con fondos adicionais, comunitarios, estatais e da comunidade autónoma.
2. A concesión e o pagamento das axudas previstas nesta orde que se teñan que efectuar no exercicio seguinte realizaranse con cargo aos orzamentos de gastos do Fogga e da Consellería do Medio Rural dese exercicio, nas aplicacións orzamentarias sinaladas no punto 1 anterior.
3. As dotacións orzamentarias indicadas nas letras a) e b) do punto 1 poderán incrementarse, se fose procedente, con outros fondos do Feaga e do Feader, dos orzamentos xerais do Estado e da comunidade autónoma. Nese suposto tramitarase o oportuno expediente de xeración, ampliación ou transferencia de crédito.
En todo caso, a concesión das axudas estará limitada ás dispoñibilidades orzamentarias.
Segunda.-As oficinas agrarias comarcais responsabilizaranse da tramitación das axudas referidas ás explotacións agrarias sitas no seu ámbito de actuación.
Terceira.-En todo o non previsto nesta orde deberá respectarse a normativa comunitaria de aplicación e a normativa estatal de transposición.
Cuarta.-Sen prexuízo do previsto no capítulo VII do título II, e no capítulo III do título III, seralles de aplicación aos/ás beneficiarios/as das axudas reguladas nesta orde o réxime de infraccións e sancións previsto na Lei 9/2007, do 13 de xuño, de subvencións de Galicia.
Quinta.-Nos termos establecidos no artigo 15 da Lei 9/2007, do 13 de xuño, de subvencións de Galicia, o Fogga publicará no DOG as axudas concedidas, agás no suposto previsto no artigo 15.2º c) en que poderán utilizarse outros procedementos para lles dar publicidade. En calquera caso, todas as axudas concedidas publicaranse na páxina web da Consellería do Medio Rural, nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega.
Sexta.-De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, se for o caso.
Disposicións transitorias
Primeira.-Solicitudes formuladas en campañas anteriores.
As solicitudes formuladas ao abeiro da normativa autonómica, nacional e comunitaria reguladora do réxime de pagamento único, das axudas a produtores/as de determinados cultivos herbáceos e das primas en beneficio dos/as produtores/as de carne de ovino e cabrún, dos/as produtores/as de vacún, prima por sacrificio e prima láctea, dos/as que manteñen vacas nutrices, pagamentos adicionais de vacas nutrices, pagamentos adicionais de carne de vacún de calidade, pagamentos adicionais no sector lácteo, indemnización compensatoria e das axudas previstas no contrato de explotación sustentable en campañas anteriores, a que non se lles concedeu a subvención solicitada, poderanse ter en conta nesta convocatoria. A tramitación dos expedientes continuará no punto en que se encontraban no momento da finalización do exercicio anterior.
Segunda.-Xustificación do cumprimento dos compromisos de solicitantes de axudas do CES do ano 2009.
O artigo 18 da Orde do 19 de xaneiro de 2009 pola que establecen as bases reguladoras das axudas para a fomento das producións agrarias sustentables a través da implantación do contrato de explotación sustentable, queda redactado da seguinte forma:
Artigo 18º.-Xustificación do cumprimento dos compromisos.
1. Os/as solicitantes con axudas aprobadas incluídas no marco do CES comunicarán ao Fogga o cumprimento dos compromisos asumidos para o ano natural antes do 30 de abril do ano seguinte. Esta comunicación consistirá na presentación do caderno de explotación actualizado, como mínimo, o 31 de decembro, no servizo territorial do Fogga correspondente á provincia da explotación.
2. Os/as solicitantes deberán conservar, á disposición dos/as inspectores/as do Fogga as facturas, os boletíns de análises e demais documentación xustificativa das anotacións feitas no caderno de explotación.
3. O Fogga solicitará calquera outra documentación que se considere necesaria para xustificar o cumprimento dos compromisos asumidos.
Disposición derrogatoria
Quedan derrogadas todas as disposicións de igual rango ou inferior a esta orde que non estean de acordo co establecido nela.
Disposicións derradeiras
Primeira.-Facúltase o director do Fondo Galego de Garantía Agraria, no ámbito da súas competencias, para ditar as instrucións precisas para a execución desta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 22 de febreiro de 2010.
Samuel Jesús Juárez Casado
Conselleiro do Medio Rural
Ver referencia pdf "03900D007P015.PDF"